Thimaavesheege himaayathugai huss vaahaka! Amalu madhu! | Mihaaru\nމިދިއަ ބުރާސްފަތިދުވަހު އޮތް ތިމާވެށީގެ އެއްވުން: އަޑުއުފުލިޔަސް، ސަރުކާރުގެ ސިޔާސަތުތަކަށް މާ ބޮޑު ބަދަލެއް ނާންނަ ކަމަށް ބައިވެރިން ބުނޭ -- ފޮޓޯ: ސޭވް މޯލްޑިވްސް\n01 އޮކްޓޯބަރ 2019 - 08:39\nމިއީ ތިމާވެށީގެ ހިމާޔަތުގައި މިދިޔަ ބުރާސްފަތި ދުވަހު ވެލާނާގޭ ކުރިމަތީގައި ބޭއްވި ހަޅުތާލުގައި އަހުމަދު ތޮލާލް ގޮވާލިގޮވާލެއްވުމެވެ. ޓްރާންސްޕޭރެންސީ މޯލްޑިވްސްގެ ސީނިއަ ޕްރޮޖެކްޓް ކޯޑިނޭޓަރުގެ މަގާމުގައި ހުންނެވި ތޮލާލްގެ ކަންބޮޑުވުމަކީ ބައިނަލްއަގުވާމީ ބައްދަލުވުންތަކުގައި ރާއްޖޭގެ ތިމާވެށީގެ ހާލަތު ބުނެދީ ވެރިން ކަންބޮޑުވުން ފާޅުކުރި ނަމަވެސް އަމަލުތައް އެގޮތަށް ބައްޓަން ނުކުރާތީ އެވެ.\nބައިނަލްއަގުވާމީ ފެންވަރުގައި 1980 ގެ އަހަރުތަކުން ފެށިގެން ރާއްޖެއިން އަންނަނީ މޫސުމަށް އަންނަ ބަދަލުތަކުގެ ސަބަބުން ރާއްޖެއަށް ނުރައްކާ އޮތް ކަމަށް ބުނެ ވަކާލާތު ކުރަމުންނެވެ. ދުނިޔެ ހޫނުވެ، ކަނޑުގެ ލޮނުގަނޑު އުސްވާ ހާލަތުގައި، ބިން ތިރި ރާއްޖެ ނެތި ހިނގައިދާނެ ކަމުގެ ބިރު އެބަ އޮތެވެ. ރައީސުން ފެށިގެން ގޮސް މިނިސްޓަރުންގެ ފެންވަރުގައި ވެސް އެފަދަ އެތައް ވާހަކައެއް ވަނީ އެތައް ބައްދަލުވުމެއްގައި ދައްކަވާފަ އެވެ.\nއެކަމަކު ސުވާލަކީ ރާއްޖޭން އެކަންކަމާ މެދު އެއްވެސް ފިޔަވަޅެއް އަޅާފައިވޭތޯ އެވެ؟ ނާޒުކު ތިމާވެއްޓެއް އޮތް ގައުމަކަށް ވާއިރު ތިމާވެށި ހިމާޔަތް ކުރުމުގައި ނަމޫނާ ދައްކާތޯ އެވެ؟ ތިމާވެށީގެ ހިމާޔަތުގައި މަސައްކަތް ކުރާ މީހުން ބުނާ ގޮތުގައި ރާއްޖޭގެ ވެރިން މުޅިންހެން ދައްކަނީ ވާހަކަ އެވެ. މަދުން ނޫނީ އަމަލެއް ނުކުރެ އެވެ.\n"ވޭތުވެދިޔަ އަހަރުތަކުގައި ވެސް މިހާރު ވެސް ތަރައްގީ ޕްރޮމޯޓް ކުރަނީ ތިމާވެށި ހަލާކުވިޔަސް ހެޔޮ ކަމަށް ވިސްނައިގެން. އެކަމަކު ބޭރުގައި ވާހަކަ ދައްކަނީ ގައުމު ހަލާކުވަނިއްޔޭ. އެހެންވީމަ މިދައްކާ ވާހަކަ ދިމައެއް ނުވޭ،" ތޮލާލް ވިދާޅުވި އެވެ.\nތިމާވެށީގެ ހިމާޔަތުގައި ސަރުކާރުތަކުން މަސައްކަތް ނުކުރާތީ ބޭއްވި އިހުތިޖާޖުގައި ޓްރާންސްޕޭރަންސީގެ އިސް މީހުން -- ފޮޓޯ: ސޭވް މޯލްޑިވްސް\nގުދުރަތީ ގޮތުން މުއްސަދި ހދ. ކުޅުދުއްފުށީ ކުޅީގެ ބޮޑު ބައެއް ހިއްކައިގެން ކުރީ ސަރުކާރުން އެއާޕޯޓެއް ވަނީ އަޅައިފަ އެވެ. މިހާރު ވެސް ފަޅުތައް ހިއްކައިގެން އެއާޕޯޓް އެޅުން ފަދަ ޕްރޮޖެކްޓްތައް ކުރިއަށް ގެންދާއިރު އާ ސަރުކާރާ އެކު ވެސް އެ ވިސްނުމަށް ބަދަލު އަންނަތަން ނުފެންނަ ކަމަށް ތޮލާލް ވިދާޅުވި އެވެ. އަދި ވިޔަފާރިވެރިން ބޭނުންވާ ނަމަ ތިމާވެއްޓަށް ބެލުމެއް ނެތި މިހާރު ވެސް ކަންކަން ކުރެވޭ ކަމަށް ވިދާޅުވި އެވެ.\nއެގޮތުން އޭނާ ކަންބޮޑުވުމާ އެކު ފާހަގަކުރެއްވި އެއް ކަމަކީ މަޝްރޫއެއް ހިންގުމުގެ ކުރިން ހަދާ އެންވަޔަރްމެންޓަލް އިމްޕެކްޓް އެސެސްމެންޓް (އީއައިއޭ) އަށް ވެސް ނުފޫޒު ވަދެފައިވުމުގެ މައްސަލަ އެވެ. ވިޔަފާރިވެރިޔާއަށް ޕްރޮޖެކްޓް ހިންގަން މަގުފަހިވާ ގޮތަށް އީއައިއޭ ހެދުން އާންމު ކަމަށާއި އެކަންކަން ނުހުއްޓުވޭ ކަމަށް ވެސް އޭނާ ވިދާޅުވި އެވެ.\n"ތަރައްގީ އަދިވެސް ގަބޫލުކުރަނީ ކޮންކްރިޓް ތަރައްގީ. ތިމާވެއްޓަށް ގެއްލުން ނުވާ ގޮތަށް ކުރާކަށް ނޫޅޭ. ފައިސާ ހުރިއްޔާ ރުއްގަސް ވެސް ގެންގޮސް ރިސޯޓްތައް ފެހިކުރަނީ. ނުހުއްޓުވޭ،" ތޮލާލް ވިދާޅުވި އެވެ.\nކުރީގެ ސަރުކާރުގެ ދުވަސްވަރު ރާއްޖޭގެ ރަށްތަކުން ރުއް ނަގައިގެން ރިސޯޓްތަކަށް ގެންދިއުން އޮތީ ވަރަށް އާންމުވެފަ އެވެ. މިސަރުކާރުން އައީ އެކަން ހުއްޓުވާނެ ކަމުގެ ވައުދާ އެކު އެވެ. ނަމަވެސް ރުކާއި ގަސް ނަގައިގެން އެއްތަނުން އަނެއް ތަނަށް ގެންދިއުމާ ބެހޭ ގަވައިދު އިސްލާހު ކުރުމަށް އާންމުންގެ ހިޔާލު ހޯދިތާ ގިނަ ދުވަސްތަކެއް ވީއިރު ވެސް އެ ގަވައިދު ހަދާ އަދިވެސް ނުނިމެ އެވެ. އާންމުންގެ ހިޔާލު ހޯދިތާ ވެސް ހަތަރު މަހަށް ވުރެ ގިނަ ދުވަސް ވެއްޖެ އެވެ.\nމިހާރު އަމަލުކުރާ ގަވައިދުގައި ގިނަ މައްސަލަތަކެއް ހުރުމާއި ގަވައިދު ތަންފީޒު ނުވުމުގެ ސަބަބުން ގާތްގަނޑަކަށް 500 ރުފިޔާއަށް ރުކެއްގެ މަގުން އެތައް ރަށަކުން އެތައް ސަތޭކަ ރުކެއް ވަނީ ނަގައިގެން ގެންގޮސްފަ އެވެ.\nތިމާވެށި ހިމާޔަތް ނުކުރާތީ ނުރުހުން ފާޅުކުރަން ބޭއްވި އެއްވުމެއްގައި ޒުވާނަކު ޝުއޫރު ފާޅުކޮށްފައިވާ ބޯޑެއް ހިފައިގެން-- ފޮޓޯ: ސޭވް މޯލްޑިވްސް\nތިމާވެށީގެ އެކްޓްވިސްޓް، އާދަމް އަބްދުﷲ (އެޑަމް) ބުނިގޮތުގައި ރާއްޖޭގެ ރަށްތައް ދެމިއޮތުމާއި ރަށްފުށުން އާމްދަނީ ލިބެން އަންނަ ރުކާއި ގަސްތައް ހިމާޔަތް ނުކުރެވި ނަގައިގެން ރިސޯޓްތަކަށް ގެންދާ ގެންދިއުން ނުހުއްޓުވުމަކީ ކަންބޮޑުވާ ކަމެކެވެ.\n"ލިޔުމުން ހިޔާލު ހޯދިތާ ފަސް މަސް، ފޯރަމް ބޭއްވިތާ ހަތަރު މަސް. މިހާ ދުވަސް ވީއިރު މިކަމުގައި އެއްވެސް އަޕްޑޭޓެއް ނުލިބި އޮތުމަކީ ވަރަށް ހިތާމަ ހުރި ކަމެއް،" އެޑަމް ބުންޏެވެ.\n"ބޭރު މީހުންގެ ކުރިމަތީގައި ފައިސާ ހޯދުމަށް ކްލައިމެޓް އެމަޖެންސީއޭ ވިދާޅުވިޔަސް އެކަން އެންވައަޔަރަމެންޓް މިނިސްޓްރީން ސީރިއަސްކޮށް ނުނަގާ ކަމުގެ އަލިގަދަ ހެއްކެއް މިއީ."\nފަޅުތައް ހިއްކުން ނުހުއްޓުވުމާއި ވަކި މިންވަރެއް ނެތި ޕްލާސްޓިކް އެތެރެ ކުރެވުމަކީ ވެސް ތިމާވެއްޓަށް އޮތް ނުރައްކާތަކެވެ. އެއްވެސް ހައްދެއް ނެތި ވެހިކަލްތައް އެތެރެކުރެވޭއިރު ބައި ގިނަ މާލެ މިވަނީ "ކޮށިއަރަން" ފަށައިފަ އެވެ. ކުނި މެނޭޖް ކުރެވޭނެ ރަނގަޅު ގޮތްތަކެއް ގިނަ ރަށްތަކުގައި ހަމަޖެހިފައި ނެތުމުން މޫދާއި ގޮނޑުދޮށްތައް ދަނީ ގޮނޑަކަށް ވަމުންނެވެ. މިކަންކަން ހައްލު ނުކުރެވެނީ ފިޔަވަޅު ނާޅައި ހަމައެކަނި ވާހަކަ ދައްކާތީ އެވެ.\nއަހަރުތައް ފާއިތުވެ ގޮސް ރާއްޖެއަށް އޭގެ ނުރައްކާ އިންތިހާއަށް މިދަނީ ކުރަމުންނެވެ. ތިމާވެށީގެ ހިމާޔަތުގައި ވާހަކަ ދައްކާލެއް އިތުރު ނަމަވެސް ފިޔަވަޅުތައް އަޅާ މަންޒަރު މަދުން ނޫނީ ނުފެނެ އެވެ. ވާހަކައަށް ވުރެ އަމަލު މުހިންމެވެ. ތޮލާލް ވިދާޅުވާ ގޮތަށް އަމަލު ނުކުރެވޭ ނަމަ ވާހަކަ ދެއްކުމުގެ ބޭނުމެއް ނެތެވެ.\nތިމާވެށި އެންވަޔަރްމެންޓް މިނިސްޓްރީ ކްލައިމެޓް ޗޭންޖް ވޭސްޓް މެނެޖްމެންޓް\n14 ކޮމެންޓް,5ރިއެކްޝަންސް\nތިމާވެށީގެ ހިމާޔަތް ކުރަން އެންމެ ގަދަ އަށް ވާހަކަ ދައްކާ ސަރުކާރަކީ މިއީ، އެކަމުވެސް ރަށްރަށުގައި ސޯލާ ޕެނަލް ހަރުކުރުމުގެ ހުއްދައެއް ދެވިފައެއް ނެތް އަދި ފެނަކަ އިން ދަނީ ހަރުކޮށް ބޭނުން ކޮއްފި އެގެއެއްގެ ކަރަންޓު ކަޑާލާއި ބޮޑެތި އަގުތަކުން ޖޫރިމަނާ ކުރަމުން. ހަމައެކަނި މީޑިއާ ކުރިމަތީގަ ޑުރާމާ ކުޅުން ފިޔަވާ ތިމާވެށި ހިމާޔަތް ކުރަން ކުރެވުނު ކަމެއް އެބައޮތް ތޯ!!\nތިމާވެށި ހިމާޔަތަ ކުރުމަށް ރަށްރަށުނެ މީހުން ބޭލުން އަދި އިތުރު ރަށްތައް ތަރައްގީ ނުކުރުން މުހިންމު.\nރާއްޖޭގައި މައިގަނޑު ގޮތެއްގައި ހިނގާ ތިމާވެށީގެ ކެމްޕޭނު ތަކަކީ ބޭރު ގައުތަކުންދެ އެހީ ހޯދުމުގެ މަގުސަދުގަ ބައިކުޅަބަޔަށް ކުޅޭ ޑްރާމާ ތަކެއް، އެއީ ހަމަ އެހީ ލިބޭފަރާތުގެ ލޮލުގަ އަޅުވާ ކަޅުގަދަ އަނދުނެއް،\nރަށެއްގަ ހުންނަ ރުކެއް އުފުރައިގެން ގެންގޮއްސިއްޔާ މައްސަލަ ވަރަށް ގޯސްވޭ. އެކަމަކު އެއްތަނުގައިހުރި ރުކެއް އުފުރައިގެން ގެންގޮސް އަނެއްތަނުގައި އިންދީމަ ތިމާވެއްޓަށް ވަނީ ކޮންގެއްލުމެއްކަން ބުނެދޭން އެނގެނީ ކޮންބޭފުޅަކަށްތޯ.\nހުސްވާހަކައެއްނޫން، ގްރީންޓެކްސްގެ ނަމުގަ ހުރިހާ ޓުއަރިސްޓުންގެއަތުން ބޮޑުއަގެއްނަގާ. އެކަމަކު އެޔައް ވަނުވާނޭގެނީ.\nފަތުރުވެރިންއަތުން ގްރީންޓެކްސް ކިޔާއެއްޗެއް ނަގާ ތިމާވެއްޓޭ ކިޔައިގެން. 1 މިލިއަން ފަތުރުވެރިން ، އެވްރެޖް6ރޭ ހޭދަކުރޭ ރާއްޖޭގަ ، ކޮންމެ ރެއަކަށް6ޑޮލަރު.ކިހާ ފައިސާއެއްތޯ ކިޔުންތެރިން ކަލްކިއުލޭޓްކޮށްލާ.ކޮންކަމެއް ތޯ އެފައިސާއިން ތިމާވެށި ހިމާޔަތްކުރަން ކުރަނީ؟؟؟ ކޭން ސަމްވަން އެކްސްޕްލެއިން ދިސް.؟/ ވ.ވެދުން\nފުލޯކު ދި އިންޓަނޭޝަނަލް.\nރާއްޖެއިން ތިމާވެށީގެ ވާހަކަ ދައްކަނީ ބޭރުގެ އެހީ ހޯދުމުގެ ބޭނުމުގައި ލިބޭ އެހީވެސް ރަނގަޅު ގޮތުގައި ބޭނުމެއް ނުކުރޭ ކުރަނީ ކުރާނި ގޮތކަށް ރާއްޖޭގައި ހުރި ތިމާވެށީގެ މައްސަލަތަކަށް ކުރިމައްޗެއް ނުލައޭ ދެނީ ފުރަގަސް ރާއްޖޭގެ ތިމާވެށީގެ އިސްތިހާރެއްވެސް ހަދާލާފަ ހުންނާނީ ޔޫ ކުރިއަށް ލައިގެން ކިޔާ ބޭރުގެ ޖަމާ ޢަތުގެ އެހީގައި\nތިމާވެއްޓޭ ކިޔައިގެން ބޮޑު ގޭސްގަނޑެއްތީ. ފައިސާހޯދަން ކުރާކަމެއް.\nމަޖުލީހުގައިވެސް އިންނަނާނެ ހަމަސީދާ ފައްކާ އަނގައެއް.


"ކްރޮސްރޯޑްސް މޯލްޑިވްސް" ރަސްމީކޮށް އިފްތިތާޙްކޮށްފި "ކްރޮސްރޯޑްސް މޯލްޑިވްސް" ރަސްމީކޮށް އިފްތިތާޙްކޮށްފި\nރާއްޖޭގައި ކުރިއަށްދާ ފަތުރުވެރިކަމުގެ އެންމެ ބޮޑު މަޝްރޫޢު "ކްރޮސްރޯޑްސް މޯލްޑިވްސް" ރަސްމީކޮށް ހުޅުވައިފިއެވެ. އެނބޫދޫ ފަޅުގައި ތަރައްޤީކުރަމުންދާ ކްރޮސްރޯޑްސް ރަސްމީކޮށް ހުޅުއްވައިދެއްވީ އެކަމަށްޓަކާ ބޭއްވި ޙާއްސަ ރަސްމިއްޔާތެއްގައި ރައީސުލްޖުމްޙޫރިއްޔާގެ ނާއިބު ފައިޞަލް ނަސީމެވެ.\nތައިލެންޑްގެ ސިންގ އެސްޓޭޓް ކުންފުނިން ކުރިއަށްގެންދާ، "ކްރޮސްރޯޑްސް މޯލްޑިވްސް" މަޝްރޫއަކީ އިންޓަރގްރޭޓަޑް ލެޝަރ އެންޑް އެންޓަޓެއިންމަންޓް ރިސޯޓް ކޮންސެޕްޓްގެ މައްޗަށް ބިނާކޮށް ގިނަ ރަށްތަކެއް ހިމެނޭގޮތަށް ކުރިއަށްގެންދާ މަޝްރޫއެކެވެ.9ރަށުގެ މައްޗަށް އެކުލެވޭ މުޅި މަޝްރޫޢަށް 800 މިލިއަން ޑޮލަރު ޚަރަދުކުރުމަށް ހަމަޖެހިފައިވާއިރު، ފުރަތަމަ ފިޔަވަހީގައި 311.5 މިލިއަން އެމެރިކާ ޑޮލަރު ނުވަތަ 4.8 ބިލިއަން ރުފިޔާ ޚަރަދުވާނެކަމަށް ބެލެވޭކަމަށް ސިންގް އެސްޓޭޓުން މަޢުލޫމާތުދެއެވެ.\nކްރޮސްރޯޑްސް މޯލްޑިވްސް ރަސްމީކޮށް އިފްތިތާޙްކޮށްދެއްވާފައިވަނީ ރައީސުލްޖުމްޙޫރިއްޔާގެ ނާއިބު ފައިޞަލް ނަސީމެވެ. މި ރަސްމިއްޔާތުގައި ވާހަކަފުޅުދައްކަވަމުން ނައީބު ރައީސް ފައިސަލް ނަސީމް ވިދާޅުވީ ކްރޮސްރޯޑްސް މޯލްޑިވސް މަޝްރުޢުއަކީ ރާއްޖޭގެ ފަތުރުވެރިކަމުގެ ސިނާޢަތަށް އިންޤިލާބީ ކުރިއެރުވުންތަކެއް ގެނުވައިދޭނެ ޕްރޮޖެކްޓެއް ކަމަށެވެ. އަދި މި މަޝްރުޢުއާއެކު ރާއްޖެއަށް ބޮޑެތި ފޮރިން އިންވެސްޓްމެންޓްތައް އައުމަކީ ސަރުކާރުގެ އުއްމީދެއްކަމަށް އެމަނިކުފާނު ވިދާޅުވިއެވެ.\nމި ރަސްމިއްޔާތުގައި ސިންގް އެސްޓޭޓްގެ ޗެއަރމަން ޗުތިނަންތް ބިރޮމްބަކްދީވެސް ބައިވެރިވެވަޑައިގެންފައިވެއެވެ. ކްރޮސްރޯޑްސް މޯލްޑިވްސް ރަސްމީކޮށް ހުޅުއްވައިދެއްވުމަށްފަހު ނާއިބު ރައީސް ފައިޞަލް ވަނީ އެނބޫދޫފަޅުގައި ތަރައްޤީކޮށްފައިވާ ބައެއް ވަސީލަތްތައް ބައްލަވާލައްވާފައެވެ.\nމި މަޝްރޫޢުގެ ފުރަތަމަ ފިޔަވަހީގައި ހިމެނެނީ ތިންރަށް އެކުލެވޭގޮތަށް ތްރީ-އައިލެންޑް-ރިސޯޓްސް ކޮންސެޕްޓަށް ތަރައްޤީކޮށްފައިވާ ރަށްތަކެކެވެ. މި ކޮންސެޕްޓްގައި ބައިނަލްއަގުވާމީ ފެންވަރުގެ ފުޑް އެންޑް ބެވެރެޖް ޚިދުމަތްތަކާއި، ރީޓެއިލް ފިހާރަތަކާއި، މުނިފޫހި ފިލުވުގެ ތަންތަނާއި، ރެކްރިއޭޝަނަލް ޙަރަކާތްތަކާއި، ލެޝަރ ލައިފްސްޓައިލް އެކުލެވިގެންވާ އެކިއެކި ޚިދުމަތްތައް ވަނީ ޤާއިމުކޮށްފައެވެ.\nމި މަޝްރޫޢުގެ ފުރަތަމަ ފިޔަވަހީގެ ދަށުން2ރިސޯޓެއް މިހާރު ވަނީ ތަރައްޤީކޮށް ނިންމާފައެވެ. އޭގެ ތެރޭގައި ހިމެނެނީ ދުނިޔޭގެ ނަން މަޝްހޫރު ހޮޓެލްސް ޗެއިން، ހިލްޓަން ކަލެކްޝަންގެ އެސް ހޮޓެލްސް އެންޑް ރިސޯޓްސްގެ ދަށުން ހުޅުވާފައިވާ ސައި ލެގޫން މޯލްޑިވްސް ރިސޯޓާއި، މިއުޒިކާއި މިއުޒިކުގެ އެކި ފަންނުތަކަށް ޚާއްސަކޮށްގެން ތަރައްޤީކޮށްފައިވާ ހާޑް ރޮކް ހޮޓެލް މޯލްޑިވްސްއެވެ. މި ދެ ރިސޯޓާއެކު ފަތުރުވެރިންނަށް ޙާއްސަކޮށްގެން 376 ކޮޓަރި މިތަނުގައި ތަރައްޤީކޮށްފައިވެއެވެ.\nހަމައެހެންމެ މިތަނަށް ޒިޔާރަތްކުރާ ފަތުރުވެރިންނަށް ރާއްޖޭގެ ގުދުރަތީ މުއްސަނދިކަން ތަޖުރިބާކޮށްލުމުގެ އިތުރުން، ރާއްޖޭގެ ތާރީޚާއި ސަޤާފަތް ތަޖުރިބާކޮށްލުމުގެ ފުރުޞަތު ފަހިކޮށްދިނުމުގެގޮތުން "މޯލްޑިވްސް ޑިސްކަވަރީ ސެންޓަރ"ގެ ނަމުގައި ޙާއްސަ މަރުކަޒެއް ވަނީ ޤާއިމުކޮށްފައެވެ. އަދި ކަނޑުއަޑީގެ ދިރުންތައް ހިމާޔަތްތެރިކޮށް ރައްކާތެރިކުރުމަށްޓަކާ "މެރިން ޑިސްކަވަރީ ސެންޓަރ"ގެ ނަމުގައި ޙާއްސަ މަރުކަޒެއްވެސް ޤާއިމުކޮށްފައިވެއެވެ.


SunOnline: Valencia balikoh New Radiant SC in thaavaluge kureegai4point ah lead fulhaakoffi\nވެލެންސިއާ ބަލިކޮށް ނިއުއިން ތާވަލުގެ ކުރީގައި ހަތަރު ޕޮއިންްޓަށް ލީޑު ފުޅާކޮށްފި\nޙުސައިން ހަބީބު 09 Jul 2015, 02:07\nއުރީދޫ ދިވެހި ޕްރިމިއާ ލިގްގައި ވެލެންސިއާއާއި ނިއުރޭޑިއަންޓް ބައްދަލު ކުރި މެޗްގެ ތެރެއިން --- ސަން ފޮޓޯ/ ފަޔާޒު މޫސާ\nވެލެންސިއާގެ މައްޗަށް 3-1 ގެ ނަތީޖާއަކުން ކާމިޔާބު ހޯދައި މިދިޔަ ތިން އަހަރުގެ ލީގް ޗެމްޕިއަން ނިއުރޭޑިއަންޓުން ހަތަރު ޕޮއިންްޓުގެ ލީޑަކާއެކު އުރީދޫ ދިވެހި ޕްރިމިއާ ލީގްގެ ތާވަލްގެ އެއް ވަނައިގައި ހަމަޖެހިލައިފި އެވެ.\nގައުމީ ފުޓްބޯޅަ ދަނޑުގައި ރޭ ކުޅުނު މެޗްގައި މެޗްގައި ފުރަތަމަ ލީޑް ނެގީވެސް ނިއުރޭޑިއަންޓުންނެވެ.\nމެޗްގެ ހަތް ވަނަ މިނެޓްގައި ނިއުގެ ފުރަތަމަ ލަނޑު ކާމިޔާބު ކުރީ މިދިޔަ ޓްރާންސްފަރ ޕީރިއަޑްގައި އެޓީމަށް ގެނައި ނައިޖީރިއާގެ ފޯވަޑް އަލަމޫ ބްކޮލާ އޮލަލެކަންއެވެ. މިއި އޭނާ ނިއުރޭޑިއަންޓަށް ކާމިޔަބު ކޮށްދިން ފުރަތަމަ ލަނޑެވެ.\nއުރީދޫ ދިވެހި ޕްރިމިއާ ލިގްގައި ވެލެންސިއާ އާއި ނިއުރޭޑިއަންޓް ބައްދަލު ކުރި މެޗްގެ ތެރެއިން --- ސަން ފޮޓޯ/ ފަޔާޒު މޫސާ\nމެޗްގެ ފުރަތަމަ ހާފުގައި ވެލެންސިއާއިން ވަނީ އެޓީމަށް ލިބުނު ޕެނަލްޓީ އަކުން ނަތީޖާ ހަމަހަމަ ކޮށްފައެވެ.\nމެޗްގެ 44 ވަަނަ މިނެޓްގައި ނިއުގެ ޕެނަލްޓީ އޭރިއާގެ ތެރެއިން ނިއުގޭ ޑިފެންޑަރު ރިލްވާން ވަހީދު (ރިލޭ) އަތުގައި ބޯޅަ ޖެހުމުން ލިބުނު ޕެނަލްޓީ ކާމިޔާބު ކުރީ ވެލެންސިއާގެ ބަލްގޭރިއަގެ ފޯވަޑް ވެލް ޑިސްލާވް މިރުޗޭވްއެވެ.\nލަނޑު ޖެހުމަށް ފަހު ވެލެންސިއާގެ ކުޅުންތެރިން އުފާ ކުރަނީ --- ސަން ފޮޓޯ/ ފަޔާޒު މޫސާ\nފުރަތަމަ ހާފުގައި ވެެލެންސިއާގެ އަކުރަމް ޢަބްދުލް ޣަނިއަށް ވަނީ ލަނޑު ޖަހާނެ ރަނގަޅު ފުރުސަތެއް ލިބިގެން ގޮސްފައެވެ. މިރްޗޭވް ބޮލުން ދިން ޕާސް، ނިއުގެ ޕެނަލްޓީ އޭރިއާ ތެރޭގައި ހުރެފައި އަކޫ ފޮނުވާލި ބޯޅަ ދިޔައީ ގޯލް ދަނޑި ކައިރިން ބޭރަށެވެ.\nފުރަތަމަ ހާފުގައި ވެލެންސިއާގެ ފަރާތުން ވަނީ ރީތި ކުޅުމެއް ފެނިފައެވެ.\nއުރީދޫ ދިވެހި ޕްރިމިއާ ލީގްގައި ވެލެންސިއާއާއި ނިއުރޭޑިއަންޓް ބައްދަލު ކުރި މެޗްގެ ތެރެއިން --- ސަން ފޮޓޯ/ ފަޔާޒު މޫސާ\nމިމެޗްގައި ނިއުރޭޑިއަންޓުން އަލުން ލީޑް ނެގީ ބަދަލު ކުޅުންތެރިޔެއްގެ ގޮތުގައި ކުޅެން އަރައި މެޗްގެ މޮޅު ކުޅުންތެރިޔާގެ މަގާމު ހޯދި ހަމްޒަތު މުޙައްމަދު (ހަމްޕް) ތަނަވަސްކޮށްދިން ރީތި ބޯޅައަކުން އިބްރަހިމް ފަޒީލް (އޮއްޕޮ) އެވެ.\nހަމްޕް ގޯލް ޖެހުމަށް ބޯޅަ ތަނަވަސްކޮށްދިނީ ކުޅެން އެރިތާ ދެ މިނެޓް ފަހުންނެވެ.\nނިއުރޭޑިއަންޓްގެ ދެ ވަނަ ލަނޑަށް ފަހުވެސް ވެލެންސިއާއަށް ވަނީ ލަނޑު ޖަހާނެ ރަނގަޅު ފުރުސަތެއް ލިބިފައެވެ.\nމެޗްގެ 82 ވަނަ މިނެޓްގައި ޔޫސުފް ރަމީޒު ނަގައިދިން ހުރަސް މިރުޗޭވް ބޮލުން ފޮނުވާލުމުން ދިޔައީ ގޯލް ދަނޑިއަށް ވުރެ ކުޑަތަން ކޮޅެއް މަތިންނެވެ.\nނިއުގެ ތިން ވަނަ ލަނޑު ހަމްޕް ކާމިޔަބު ކުރީ މެޗްގެ އިތުރު ވަގުތުގެ ގޮތުގައި ދެއްކި އެންމެ ފަހު މިނެޓްގެ އެންމެ ފަހު ސިކުންތު ކޮޅު ތެރޭގައެވެ.\nހަމްޕް މިލަނޑު ކާމިޔާބު ކުރީ ޔޫސުފް ރަމީޒު ކައިރިން ނައްޓާލުމަށް ފަހު ގޯލް ތެރެއަށް ބޯޅަ ފޮނުވާލައިގެންނެވެ.\nމެޗަށް ފަހު ވާހަކަ ދައްކަމުން ނިއުރޭޑިއަންޓްގެ އެސިސް ޓެންޓް ކޯޗް ޙަސަން ޙަމީދު (ޑަކޭ) ބުނީ މެޗަށް ނިކުތީ ތިން ޕޮއިންޓް ހޯދުމަށް ކަމަށާއި އެކަމާ ވަރަށް ބޮޑަށް ހިތް ހަމަޖެހޭ ކަމަށެވެ. އަދި ޓީމްގެ ކުޅުމާ މެދުވެސް ހިތް ހަމަޖޭހެ ކަމަށް ޑަކޭ ބުންޏެވެ.\nޑަކޭ ބުނީ ތާވްލްގެ ކުރީގައި އޮތުމަށް ލިބުނު ހަތަރު ޕޮއިންތްގެ ލީޑްގައި ހިފެއްޓުމަށް މަސައްކަތް ކުރާނެ ކަމަށާއި ޓީމް ނަތީޖާ އިތުރަށް ރަނގަޅުކޮށް ލީގް ނިމޭ އިރުވެސް ހަތރު ޕޮއިންޓްގެ ލީޑްގައި ހިފެހެއްޓުމަށް މަސައްކަތް ކުރަނެ ކަމަށެވެ.\n"މެޗްގައި ގެނެވުނު ބަދަލުތަކާ މެދު ވަރަށް ބޮޑަށް ހިތް ހަމަޖެހޭ. އޭރުވެސް ވިސްނަމުން ދިޔައީ މެޗްގެ ނަތީޖާ ބަދަލު ކޮށްލެވޭނެ ބަދަލަކަށް. ގެނެވުނު ބަދަލުތަކުން އެކަން ވުމުން ވަރަށް ބޮޑަށް ހިތްހަމަޖެހޭ" ޑަކޭ ބުންޏެވެ.\nވެލެންސިއާގެ ކޯޗް މުޙައްމަދު އިޤްބާލް ބުނީ ފުރަތަމަ ހާފުގެ ފަހު 30 މިނެޓްގައި ވެލެންސިއާ ސްޓައިލްގެ ޕާސިން ގޭމެއް ފެނިގެން ދިޔަކަމަށާއި ނަމަވެސް ދެ ވަނަ ހާފުގައި މެޗްގެ ކޮންސަންޓްރޭޝަން ގެއްލި ބޯޅަތައް މިސް ވެގެން ދިޔައި ކަމަށެވެ.\n"ދެ ވަނަ ހަފުގައި ގޭމް ޓެކްޓިކްސް ދަށް ވެގެން ދިޔައީ އެހެންވެ ބޯޅަ ނުހިފެހެއްޓި ޕާސް ރިލީސް ނުކުރެވި ގޭމް ކޮންސަންޓްރޭޝަން ދަށް ވެގެން ދިޔައީ" އިޤްބާލް ބުންޏެވެ.\nއިގްބާލް ބުނީ އަންނަ ހަފުތާއަށް ފަހު ލިބޭ އެއް މަސްދުވަހުގެ ބްރޭކްގައި ޓީމް އިތުރަށް މަސައްކަތްކޮށް ރަނގަޅު ކުރުމަށް ފުރުސަތު ލިބިގެންދާނެ ކަމަށެވެ.\nމިރޭގެ މެޗުން މޮޅުވެގެން ލިބުނު ހަތަރު ޕޮއިްނޓްގެ ލީޑާއެކު ނިއު އެއްވަނައިގައި އޮތީ 13 ޕޮއިންޓް ލިބިގެނެވެ. ދެވަނައިގައި އޮތް އީގަލްސްއާއި ތިން ވަނައިގައި އޮތް މަޒިޔާއަށްވެސް ލިބިފައިވނީ ނުވަ ޕޮއިންޓެވެ. އީގަލްސްއަށް ދެ ވަނަ ލިބެނީ ލަނޑުގެ ތަފާތުން ކުރީގައި އޮތުމުންނެވެ.\nމިރޭގެ މެޗުން ބަލިވި ވެލެންސިއާ އޮތީ ތިން ޕޮއިންޓާއެކު ތާވަލްގެ ހަތް ވަނައިގައެވެ.\nލީގްގައި މިއަންނަ އާދިއްތައް ދުވަހުގެ ރޭ ކުޅޭ މެޗްގައި ބައްދަލު ކުރާނީ މަހިބަދޫއާއި ޓީސީއެވެ.


ނިރަޖް ވޯރާ ކޯމާގައި އޮންނަތާ 10 މަސް\n24 ގަޑިއިރު އޭނާއަށް ފަރުވާދިންކަމުގައި ވިއަސް އޭނާގެ ސިއްހަތު ރަނގަޅު ނުވޭ\n30 އޯގަސްޓް 2017 | ބުދަ 13:33\nޑައިރެކްޓަރ ނިރަޖް ވޯރާ ކޯމާގައި އޮންނަތާ 10 މަސްވެއްޖެއެވެ. ނިރަޖް ވޯރާ ކޯމާއަށް ލާފައި ވަނީ މިދިޔަ އަހަރު އޮކްޓޯބަރު މަހުގެ ތެރޭގައި އޭނާއަށް ޖެހުނު ހާޓްއެޓޭކާއި ގުޅިގެންނެވެ.އޭރު އޭނާ ދިޔައީ "ހީރާ ޕެރީ3" ގެ ޑައިރެކްޝަން ކުރިއަށް ގެންދަމުންނެވެ.\nއޭނާ ކުރިން އޮތީ އޯލް އިންޑިއާ އިންސްޓިޓިއުޓް އޮފް މެޑިކަލް ސައިންސް(އެއިމްސް) ގައެވެ. އެހެން ނަމަވެސް ފަހުން އޭނާ ވަނީ އޭނާގެ އެކުވެރި ފީރޯޒްގެ ގެއަށް ބަދަލު ކޮށްފައެވެ. އެހެން ނަމަވެސް 24 ގަޑިއިރު އޭނާއަށް ފަރުވާދިން ކަމުގައި ވިއަސް އޭނާގެ ސިއްހަތު ރަނގަޅު ނުވާ ކަމަށް ބުނެފައިވެއެވެ.\nނިރަޖް ކޯމާއަށް ދިއުމުގެ ސަބަބުން "ހީރާ ޕެރީ3" ގެ މަސައްކަތް މިއަދާއި ހަމައަށް ވެސް އޮތީ ހުއްޓިފައެވެ. އޭނާއަކީ ކުޅަދާނަ އެކްޓަރެއް ވެސް މެއެވެ. އަދި އޭނާ ވަނީ ޑައިރެކްޓް ކުރުމުގެ އިތުރުން ފިލްމުތަކުގެ ސްކްރިޕްޓް ވެސް ލިޔެފައެވެ.\nއޭގެ ތެރޭގައި "ޗޯރީ ޗޯރީ ޗުޕްކޭ ޗުޕްކޭ" އަކީ ފާހަގަ ކޮށްލެވޭ ފިލްމެކެވެ.


Raskan dhookollavvan Salman noolhuvvaa: Saudi official | Mihaaru\nސައުދީ ރަސްގެފާން ސަލްމާން (ވ) އާއި ވަލީ އަހުދު މުހައްމަދު.\nރަސްކަން ދޫކޮށްލަންވަން ސަލްމާން ނޫޅުއްވާ: އޮފިޝަލް\n13 ނޮވެމްބަރ 2017 - 12:322comments\nރިޔާޒް (ނޮވެމްބަރު 13) - ރަސްކަން ދޫކޮށްލެެއްވުމަށް ފަހު ދަރިކަލުން މުހައްމަދު ބިން ސަލްމާން ތަޚުތަށް ގެންނެވުމަށް ސައުދީ ރަސްގެފާން ސަލްމާން ބިން އަބްދުލް އަޒީޒް މަސައްކަތް ކުރައްވަމުންދާ ކަމަށް ދެކެވޭ ވާހަކަތައް ސައުދީ އޮފިޝަލަކު ދޮގު ކުރައްވައިފި އެވެ.\n"ރަސްގެފާން ސަލްމާން ރަސްކަމުން ދުރުވެވަޑައިގަންނަވާނެ ހާލަތެއް ނާދޭ. ސިއްހީ ގޮތުން ޒިންމާތައް އަދާކުރަން ދަތިވާ ހާލަތްތަކުގައި ވެސް ސައުދީ ރަސްރަސްކަލުން މަގާމުގައި ދެމިތިއްބަވާ،" ލިޔުމުން ދެއްވި ޖަވާބުގައި އޮފިޝަލް ވިދާޅުވި އެވެ.\nއޭނާ ވިދާޅުވީ ފަހުދު ރަސްގެފާން 2005 ވަނަ އަހަރު އަވަހާރަވުމުގެ ކުރިން ވެސް އުޅުއްވީ ވަރަށް ބޮޑަށް އާލަސްކަންފުޅާ ކަމަށާއި އެކަމަކު ވެސް އެމަނިކުފާން ވެސް ރަސްކަން ދޫކޮށްނުލައްވާ ކަމަށެވެ.\nސައުދީ އޮފިޝަލް ވިދާޅުވީ އުމުރުފުޅުން 81 އަހަރުގައި ވެސް ސަލްމާން ރަސްގެފާނުގެ ސިއްހީ ހާލުކޮޅު ރަނގަޅު ކަމަށާއި އެހެންވެ ތަޚުތުން ފައިބައިވަޑައިގަންނަވަން ނުޖެހޭ ކަމަށެވެ. އަދި ރަސްކަން ދޫކޮށްލައްވަން ސަލްމާން އުޅުއްވާ ކަމަށް ވާހަކަ ދައްކާ މީހުންނަކީ ސައުދީ އަރަބިއާގެ ޝާހީ ސަގާފަތް އޮންނަ ގޮތް ނޭނގޭ މީހުން ކަމަށް ވެސް އޭނާ ވިދާޅުވި އެވެ.\nސަަލްމާން ރަސްގެފާން މިހާރު ވަނީ ޝާހީ އާއިލާގައި ކުރިން ނުފޫޒުގަދަ ޕްރިންސުން ދުރު ކުރައްވާ ދަރިކަލުން މުހައްމަދުގެ ބާރު ގަދަ ކުރައްވައިފަ އެވެ. ވަލީ އަހުދުގެ މަގާމުން މުހައްމަދު ބިން ނާއިފް މިދިޔަ ޖޫން މަހު ދުރުކުރުމަށް ފަހު އެ މަގާމަށް ވަނީ މުހައްމަދު ހަމަޖައްސައިފަ އެވެ. ސައުދީ އަށް މިހާރު ގެންނަމުންދާ ބަދަލުތަކުގެ ފަހަތުގައި ހުންނެވީ މުހައްމަދެވެ. އަދި ކޮރަޕްޝަނާ ދެކޮޅަށް ކަމަށް ބުނެ ގިނަ އަދަދެއްގެ ޕްރިންސުންނާއި ވަޒީރުން ހައްޔަރުކޮށްފައި ވަނީ ވެސް މުހައްމަދު ޗެއާމަންކަން ކުރައްވާ ކޮމިޝަނަކުންނެވެ. ސައުދީގެ ދިފާއީ އަދި އިގްތިސާދީ ހުރިހާ ކަމެއްގެ އިސްވެރިއަކީ ޕްރިންސް މުހައްމަދެވެ.\nރަސްގެފާން ދުނިޔޭގައި ހުންނަވަނިކޮށް މީގެ ކުރިން އެއް ފަހަރަކު ވަނީ ރަސްކަލަކު ރަސްކަން ދޫކޮށްލައްވައިފަ އެވެ. އެއީ 1960 ގެ އަހަރުތަކުގެ ތެރޭގައި ރަސްގެފާން ސައުދު ބިން އަބްދުލް އަޒީޒެވެ. ޝާހީ އާއިލާގެ މެންބަރުންގެ ޕްރެޝަރަށް ރަސްކަން ދޫކޮށްލެއްވުމަށް ފަހު ތަޚުތަށް އިސްކުރެއްވީ ކޮއްކޯފުޅު ޕްރިންސް ފައިސަލް އެވެ.


Adheeb ah kuraa7dhauvaage shareeaiy maadhamaa fashan thaavalukoffi - vNews.mv\nކުރީގެ ނާއިބުރައީސް އަހުމަދު އަދީބު ކޯޓަށް ހާޒިރުކުރަނީ\nއަދީބަށް ކުރާ ހަތް ދައުވާގެ ޝަރީއަތް މާދަމާ ފަށަން ތާވަލުކޮށްފި\nޝިފްޒާ މުސްޠަފާ Male' | 07 November 2019, 00:14\nކުރީގެ ނާއިބުރައީސް އަހުމަދު އަދީބަށް މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ) ގެ ޚިޔާނާތާ ގުޅިގެން އުފުލާފައިވާ ހަތް ދައުވާގެ ޝަރީއަތް މާދަމާ ފެށުމަށް ތާވަލުކޮށްފިއެވެ.\nއަދީބާ ދެކޮޅަށް ދައުވާކުރަނީ އެމްއެމްޕީއާރުސީ މެދުވެރިކޮށް 2014 އާއި 2015 ގައި ހިންގި ކަމަށް ބުނާ ކޮރަޕްޝަނާއި ޚިޔާނާތާއި، މަނީ ލޯންޑަރިންގެ އަމަލުތަކުގެ މައްސަލައިގައެވެ. މި މައްސަލައިގައި އަދީބަށް އުފުލާފައިވާ ހަތް ދައުވާގެ ޝަރީއަތް ފެށުމަށް ކްރިމިނަލް ކޯޓުން ތާވަލުކޮށްފައިވަނީ މާދަމާ މެންދުރުފަހު 2:00 އަށެވެ.\nޕްރޮސެކިއުޓަރ ޖެނެރަލްގެ އޮފީހުން ބުނީ އެމްއެމްޕީއާރުސީގެ ޚިޔާނާތުގެ މައްސަލަ ބެލުމަށް ފުލުހުންނާއި، އެންޓި ކޮރަޕްޝަން ކޮމިޝަނާއި، ޕްރެޒިޑެންޝަލް ކޮމިޝަން އޮން ކޮރަޕްޝަން އެންޑް އެސެޓް ރިކަވަރީ ގުޅިގެން ތަހުގީގެއް ކުރިއަށް ގެންގޮސްފައިވާ ކަމަށެވެ. އެ ތަހުގީގަށްފަހު އަދީބުގެ މައްޗަށް ދައުވާކޮށްދިނުމަށް ސެޕްޓެމްބަރު 21 ގައި ފުލުހުންގެ އިދާރާއިން ޕީޖީއަށް ފޮނުވުމުން ހަތް ދައުވާއެއް އުފުލައި ކްރިމިނަލް ކޯޓަށް މައްސަލަ ފޮނުވީ ސެޕްޓެމްބަރު 29 ވަަނ ދުވަހުއެވެ.\nމީގެ ކުރިންވެސް އަދީބުގެ މައްޗަށް ވަނީ އެމްއެމްޕީއާރުސީގެ ޚިޔާނާތުގެ މައްސަލައިގައި ދައުވާ އުފުލާފައެވެ. އެގޮތުން އުފުލުނު ދައުވާއަކާއި އަދި އެހެން ދެ މައްސަލައެއްގައި ޖުމްލަ 33 އަހަރުގެ ޖަލުހުކުމް އަދީބުގެ މައްޗަށް އިއްވުނެވެ. ނަމަވެސް އެހުރިހާ ހުކުމެއް ވެސް ފަހުން ހައިކޯޓުން ވަނީ ބާތިލްކޮށްފައެވެ. އޭގެ ތެރެއިން އެއް މައްސަލަ ދައުލަތުގެ ފަރާތުން ވަނީ ސުޕްރީމް ކޯޓުގައި އިސްތިއުނާފުކޮށްފައެވެ. އެއީ ޚިޔާނާތުގެ މައްސަލައިގައި އިއްވި 8 އަހަރުގެ ޖަލުހުކުމެވެ.\nސުޕްރީމް ކޯޓުގައި ދައުލަތުން އިސްތިއުނާފު ކުރި މައްސަލައިގެ ޝަރީއަތް ނިމެންދެން އަދީބު ފުރުން މަނާކޮށްފައި ވަނިކޮށް ފިއްލަވައިގެން ރާއްޖެއިން ބޭރަށް ވަޑައިގެންނެވި މައްސަލައިގައި ސެޕްޓެމްބަރު މަހުގެ 19 ވަނަ ދުވަހު ވަނީ3މަހާއި 18 ދުވަހުގެ ޖަލުހުކުމެއް އަދީބުގެ މައްޗަށް އިއްވާފައެވެ.\nއެމްއެމްޕީއާރުސީގެ ޚިޔާނާތުގެ މައްސަލައިގައި އަދީބަށް ކުރާ އައު ދައުވާތަކުގެ ޝަރީއަތް މާދަމާ ފެށުމަށް ހަމަޖެހިފައިވާއިރު އަދީބުގެ ފަރާތުން ވަނީ މި ޝަރީއަތް ލައިވްކޮށް ގެންގޮސްދިނުމަށް ކޯޓުގައި އެދިވަޑައިގެންފައެވެ. ކުރީގެ ރައީސް ޔާމީންގެ މައްޗަށް އުފުލާފައިވާ މަނީ ލޯންޑަރިންގެ ދައުވާގެ ޝަރީއަތް ވެސް ކުރިއަށް ގެންދަނީ އާންމުކޮށް ހުޅުވާލައިގެން ޓީވީތަކުން ލައިވް ކުރުމުގެ ފުރުސަތު ދީގެނެވެ.


Himaayaiy kuraa thanthanun nafaa hoadhaanan: Minister | Mihaaru\nއެންވަޔޮރަމަންޓް މިނިސްޓަރު ޑރ. ހުސައިން ނޫސްވެރިންނަށް މައުލޫމާތު ދެއްވަނީ-- ހިމާޔަތް ކުރާ ތަންތަނުން ނަފާ ހޯދާނެ ކަމަށް ވިދާޅުވި-- ފޮޓޯ: ހުސައިން ވަހީދު/މިހާރު\nހިމާޔަތް ކުރާ ތަންތަނުން ނަފާ ހޯދާނަން: މިނިސްޓަރު\n20 ޖޫން 2019 - 17:037comments\nކުރިއަށް އޮތްތަނުގައި ސަރުކާރުން ހިމާޔަތް ކުރާ ތަންތަނަކީ ނަފާ ލިބޭނެ ތަންތަން ކަމުގައި ހައްދަވާނެ ކަމަށް އެންވަޔަރްމަންޓް މިނިސްޓަރު ޑރ. ހުސައިން ރަޝީދު މިއަދު ވިދާޅުވި އެވެ.\nބޮޑު ތިލަދުންމަތީގެ 11 ސަރަހައްދެއް ހިމާޔަތް ކުރަން މިދިޔަ ހަފްތާގައި ނިންމާފައިވާއިރު އެކަމުގެ ތަފްސީލް ދެއްވުމަށް މިއަދު ބޭއްވި ނޫސްވެރިންގެ ބައްދަލުވުމުގައި މިނިސްޓަރު ވިދާޅުވީ މަދުވެގެން ކޮންމެ އަތޮޅަކުން ރަށަކާއި ފަރެއްގެ އިތުރުން ފަޅެއް ހިމާޔަތް ކުރުމަކީ މިސަރުކާރުގެ ވައުދަކަށްވާއިރު އެތަންތަނަކީ ނަފާ ލިބޭނެ ތަންތަން ގޮތުގައި ހަމަޖައްސާނެ ކަމަށެވެ.\n"މުސްތަގުބަލުގައި އަޅުގަނޑުމެން ހިމާޔަތް ކުރާ ތަންތަނަކީ ހަމައެކަނި ކަރުދާހުގައި ހިމާޔަތް ކޮށްފައި އޮތް ތަނެކޭ ބުނުމުގެ އިތުރުން އެތަންތަނުން ރައްޔިތުންނަށް އާންމުދަނީ އާއި މަންފާއާ އަދި އެތަންތަނަށް ޒިޔާރަތް ކުރުމުން ހިތްހަމަޖެހުން ލިބޭ ތަންތަން ކަމުގައި ވާނެ،" ޑރ. ހުސައިން ވިދާޅުވި އެވެ.\nނަފާ ހޯދާނެ ގޮތާ ގުޅޭގޮތުން "މިހާރު" އިން ސުވާލު ކުރުމުން މިނިސްޓަރު ވިދާޅުވީ އެފަދަ ދިރާސާއެއް އަދި ހެދިފައިނެތް ނަމަވެސް ކަމާބެހޭ މުއައްސަސާތަކާ މަޝްވަރާ ކުރަމުން އަންނަ ކަމަށެވެ. އަދި އެތަންތަން ތަރައްގީ ކުރުމަށް ގްރީން ޓްކްސް އިން ލިބޭ ފައިސާ އިން ހަރަދު ކުރާނެ ކަމަށް މިނިސްޓަރު ވިދާޅުވި އެވެ.\nފުވައްމުލަކާއި އައްޑޫ ނޭޗާސް ޕާކުން މިހާރު ލިބޭ އާންމުދަނީން އެ ސިޓީތަކަށް ހަރަދު ކުރަމުން އަންނަ ކަމަށްވެސް މިނިސްޓަރު ވިދާޅުވި އެވެ.\nހިމާޔަތް ކުރާ ތަންތަނާމެދު އަމަލު ކުރާނެ މެނޭޖުމަންޓް ޕްލޭންތައް ހެދުމުގެ މަސައްކަތް މިހާރު ކުރަމުން އަންނައިރު ވަރަށް އަވަހަށް އެ ޕްލޭންތައް ތަންފީޒު ކުރަށްވާނެ ކަމަށްވެސް މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ އިތުރު ސަރަހައްދުތައް ހިމާޔަތް ކުރުމަށް ވަޒީރުންގެ މަޖިލީހަށް ފޮނުވުމަށް ތައްޔާރުވަމުން އަންނަ ކަމަށެވެ.\n"މިކަން މިކުރަނީ ރާއްޖެއަކީ ގުދުރަތީ ގޮތުން ރީތީ ގައުމަކަށް ވާއިރު އެ ރީތިކަން އަންނަން އޮތް ޖީލުތަކާ ހަމައަށް ގެންގޮސް ދޭން. އެއީ އަޅުގަނޑުމެންގެ ވާޖިބެއް ކަމުގައި ވާތީ،" މިނިސްޓަރު ވިދާޅުވި އެވެ.\nހިމާޔަތްކުރަން ނިންމެވި ސަރަހައްދުތަކަކީ ހއ. ގައްލަންދޫ ތިލަ އާއި ހއ. ކެލާ ޗަސްބިމާއި ހދ. ފިނޭ ތިލައިގެ އިތުރުން ހދ. އިންނަފުށްޓާއި ށ. ބޮލިއްސަފަރާއި ނ. ނާލާހުރާ އާއި ނ. ފޮއްދިއްޕަރާއި ނ. ބޮޑުޅައިމެންދޫ އާއި ނ. ކެނދިކުޅުދޫ ކަނޑޫފާ އަދި ނ. އޮރިމަސްތިލަ ކަމަށް ރައީސް އޮފީހުން ބުންޏެވެ. އެ ސަރަހައްދުތަކަކީ ދިރޭތަކެތީގެ ނަސްލުން މުއްސަނދިވެފައިވާ އަދި ގުދުރަތީ ރީތި މަންޒަރުތައް ހިމެނޭ އަދި ތިމާވެށީގެ ހާއްސަ ހިދުމަތްތަކާއި ވަސީލަތްތައް ލިބޭ ތަންތަން ކަމަށް ރައީސް އޮފީހުން ބުންޏެވެ.\nއިތުރު ލިޔުންތައް ތިމާވެށި އެންވަޔަރްމެންޓް މިނިސްޓްރީ ހދ. އަތޮޅު ހއ. އަތޮޅު މިނިސްޓަރު ޑރ. ހުސެއިން ރަޝީދު ހަސަން\nހިމާޔަތްކުރި ސަރަހައްދުތަކުން އާމްދަނީގެ މަޝްރޫއުތަކެއް


SunOnline: Real aa dhekolhah messi hadhaafaivanee kon record thakeh?\nރެއާލާ ދެކޮޅަށް މެސީ ހަދާފައިވަނީ ކޮން ރެކޯޑް ތަކެއް؟\nމުޙައްމަދު ޝާނިފް 12 Jan 2022, 08:43\nލިއޮނަލް މެސީ ރެއާލާ ދެކޮޅަށް ކުޅުނު މެޗެއްގައި ގޯލު ޖެހުމަށްފަހު އުފާފާޅުކުރަނީ-\nއާޖެންޓީނާގެ ތަރި ލިއޮނަލް މެސީ އަކީ ގިނަ ބަޔަކު ގަބޫލުކުރާ ގޮތުގައި ދުނިޔޭގެ އެންމެ މޮޅު ފުޓުބޯޅަ ކުޅުންތެރިޔާއެވެ. އޭނާ ވަނީ ދާދި ފަހުން ފްރާންސްގެ ފުޓުބޯޅަ މަޖައްލާއިން ހޮވާ ދުނިޔޭގެ އެންމެ މޮޅު ކުޅުންތެރިޔާއަށް ދޭ "ބެލަންޑޯ އެވޯޑް" ހަތް ފަހަރަށް ކާމިޔާބުކޮށް ރެކޯޑް ހަދާފައެވެ.\nފުޓުބޯޅައިގެ ރަސްގެފާނު ކަމަށް ގިނަ ބަޔަކު ބުނަމުން އަންނަ މެސީ ވަނީ 17 ސީޒަނުގައި ސްޕެއިންގެ ގަދަބާރު ބާސެނޯލާއަށް ކުޅެފައެވެ. ބާސާގައި އޭނާ ވަނީ 10 ފަހަރަށް ލަލީގާ ކާމިޔާބުކޮށް ހަ ފަހަރަށް ކޮޕަ ޑެލް ރޭ ކާމިޔާބުކޮށްފައެވެ. އަދި ޔޫރަޕްގެ އެންމެ ޝަރަފުވެރި މުބާރާތް ކަމަށްވާ ޔުއެފާ ޗެމްޕިއަންސް ލީގުގެ ތަށި އޭނާ ވަނީ ހަތަރު ފަހަރަށް އުފުލާލައިފައެވެ.\nއެންމެ ފަހުގެ ކޮޕާ އެމެރިކާ އާޖެންޓީނާއަށް ކާމިޔާބުކޮށްދިން މެސީ ވަނީ ފުޓުބޯޅައިގެ އެތައް ރެކޯޑެއް މުގުރާލައިފައެވެ. އެގޮތުން ދާދި ފަހުން އޭނާ ވަނީ އޭނާ މިހާރު ކުޅެމުން އަންނަ ކުލަބު ޕީއެސްޖީއާއި ކްލަބް ބްރޫޖް ކުޅުން މެޗުގައި މެސީ ޖެހި 758 ވަނަ ގޯލާއެކު ފުޓުބޯޅައިގެ ލެޖެންޑް ޕެލޭ ހަދާފައިވާ ރެކޯޑް މުގުރާލައިފައިވެއެވެ.\nހަމައެހެންމެ ފަސް ފަހަރަށް ގޯލްޑަން ބޫޓު ހޯދި މެސީ ވަނީ އެންމެ ފަހުން ބޭއްވި ކޮޕާ އެމެރިކާގައި އާޖެންޓީނާއަށް ތަށި ކާމިޔާބުކޮށްދީ ދެކުނު އެމެރިކާގައި ގައުމީ ޓީމަށް އެންމެ ގިނަ ގޯލު ޖަހާފައިވާ ޕެލޭގެ ރެކޯޑް 79 ގޯލާއެކު މުގުރާލައިފައެވެ.\nމެސީ ބާސާއަށް ކާމިޔާބުކޮށްދިން 500 ވަނަ ލަނޑު ފޮނުވާލަނީ، އަދި މިއީ 15 ލަނޑާއެކު އެލް ކްލެސިކޯގައި އެންމެ ގިނަ ލަނޑު ޖެހުމުގެ ރެކޯޑް މުގުރާލި ލަނޑު -- ފޮޓޯ: ގެޓީ\nމެސީ ދެން އެންމެ އަވަހަށް ޗެމްޕިއަންސް ލީގުގެ ގަދަ 16ގައި ވާދަކުރަން ހަމަޖެހިފައިވަނީ ރެއާލް މެޑްރިޑާއެވެ. ރެއާލް މެޑްރިޑަކީ ޗެމްޕިއަންސް ލީގު އެންމެ ގިނަ ފަހަރަށް ކާމިޔާބުކޮށް ރެކޯޑް ހަދާފައިވާ ވަރުގަދަ ކުލަބެކަށްވުމާއެކު އަންނަ ފެބްރުއަރީ މަހުގެ 16 ވަނަ ދުވަހު މެސީ ރެއާލާ ދެކޮޅަށް ކުޅޭނެއެވެ.\nމެސީ އެންމެ ފުރަތަމަ ރެއާލްގެ ދަނޑުގައި އެޓީމާ ދެކޮޅަށް ކުޅުނީ 2005 ވަނަ އަހަރުއެވެ. އެ މެޗުގައި މެސީ ވަނީ ސަމުއޭލް އެޓޫ ޖެހި ގޯލަށް އެސިސްޓު ހަދައިދީފައެވެ. މެސީ އެންމެ ފުރަތަމަ އެލްކްލެސިކޯ ގޯލު ޖަހާފައިވަނީ 19 ނޮވެމްބަރު 2005 ވަނަ އަހަރުގައެވެ. މެސީ ވަނީ ލަލީގާގައި ރެއާލާ ދެކޮޅަށް ޖުމުލަ 29 މެޗު ކުޅެ 18 ގޯލު ޖަހާ ނުވަ އެސިސްޓް ހަދާފައެވެ.\nދުނިޔޭގެ ފުޓްބޯޅައިގައި އެންމެ ވާދަވެރި ދެ ކުޅުންތެރީން ކަމަށްވާ، ރެއާލް މެޑްރިޑްގެ ޕޯޗްގީޒް ތަރި ކްރިސްޓިއާނޯ ރޮނާލްޑޯއާއި ބާސެލޯނާގެ އާޖެންޓީނާ ތަރި ލިއޮނަލް މެސީ-- ފޮޓޯ: ގޯލް\nމެސީ ރެއާލާ ދެކޮޅަށް ޖަހާފައިވަނީ ކިތައް ފްރީކިކް ގޯލު އަދި ކިތައް ޕެނަލްޓީ؟\nމެސީ އަކީ ދުނިޔޭގެ އެންމެ މޮޅު ފްރީކިކް ޖަހާ ކުޅުންތެރިންގެ ލިސްޓުގައި ހިމެނޭ ކުޅުންތެރިއެކެވެ. އޭނާ ވަނީ ރެއާލާ ދެކޮޅަށް ދެ ފްރީކިކް ގޯލު ޖަހާފައެވެ. އެ ދެ ގޯލު ޖަހާފައިވަނީ 2012 ވަނަ އަހަރު ލަލީގާ އާއި ސުޕާކޮޕާގައި އެޓީމާ ދެކޮޅަށް ކުޅެއެވެ. ހަމައެހެންމެ މެސީ ވަނީ މިހާތަނަށް ޖުމުލަ 58 ފްރީކިކް ގޯލު އޭނާގެ ފުޓުބޯޅައިގެ ކެރިއަރުގައި ޖަހާފައެވެ. މެސީ ވަނީ ރެއާލާ ދެކޮޅަށް ހަ ޕެނަލްޓީ ގޯލު ކާމިޔާބުކޮށްފައެވެ.\nމެސީ ރެއާލާ ދެކޮޅަށް ހަދާފައިވާ ރެކޯޑްތައް!\nއުމުރުން 34 އަހަރުގެ މެސީ އޭނާގެ އެންމެ ފުރަތަމަ ހެޓްރިކް ރެއާލާ ދެކޮޅަށް ހަދާފައިވަނީ 2007 ވަނަ އަހަރުގައެވެ. އޭގެ ފަހުން އޭނާ ވަނީ ބާސާ 3-4 އަކުން އެލްކްލެސިކޯގައި މޮޅުވި މެޗުގައި ހެޓްރިކް ހަދާފައެވެ. މި ދެ ހެޓްރިކާއެކު އޭނާ ވަނީ އެލްކްލެސިކޯގައި އެންމެ ގިނަ ހެޓްރިކް ހެދި ކުޅުންތެރިޔާގެ ރެކޯޑް ހަދާފައެވެ.\nމެސީ ރެއާލާ ދެކޮޅަށް ޗެމްޕިއަންސް ލީގުގެ ދެ މެޗު ކުޅެފައިވާއިރު އޭނާ ވަނީ އެއް މެޗުން މޮޅުވެ ދެ ގޯލު ޖަހާފައެވެ.\nލަލީގާގައި 29 މެޗު އޭނާ ރެއާލާ ދެކޮޅަށް ކުޅުނު އިރު 18 ގޯލު ޖަހާ ނުވަ އެސިސްޓު ހަދާފައިވެއެވެ.\nމެސީގެ ހުނަރުގެ ޖާދޫގައި ރެއާލްގެ ކުޅުންތެރިންނަށް ބަލަން ތިބެވުނު އިރު މެސީ ވަނީ ސުޕަ ކޮޕާގައި ހަ މެޗު ރެއާލާ ދެކޮޅަށް ކުޅުނުއިރު ހަ ގޯލު ޖަހާ ދެ އެސިސްޓު ހަދާފައެވެ.\nމީގެ އިތުރުން ޖުމުލަ 45 މެޗު ރެއާލާ ދެކޮޅަށް މެސީ ކުޅުނުއިރު އޭނާ ވަނީ 19 މެޗުން މޮޅުވެ 26 ގޯލު ޖަހާ 14 އެސިސްޓު ހަދާފައެވެ. މެސީ އޭގެ ތެރެއިން ބަލިވީ 15 މެޗުން ކަމަށްވާއިރު 11 މެޗުން ވަނީ އެއްވަރުވެފައެވެ.\nފުޓުބޯޅައިގެ ތަފާތު ހުނަރެއް ލިބިގެންވާ މެސީ ވަނީ ދުނިޔޭގެ ފުޓުބޯޅައިގަައި ދުނިޔޭގެ އެތައް ރެކޯޑެއް މުގުރާލައިފަވެ. ބާސާގައި ހޭދަކުރި ދުވަސަތަކުގައި އޭނާ ވަނީ 34 ތަށި ކާމިޔާބުކޮށްފައެވެ. އޭގެ ތެރޭގައި 10 ލަލީގާ އާއި ހަތަރު ޗެމްޕިއަންސް ލީގު އަދި 2020-21 ވަނަ އަހަރުގެ ކޮޕަ ޑެލް ރޭ ހިމެނެއެވެ.


Hulhumale In Mi Aharu Goathi Vihkaane - HDC - Vaguthu\nހުޅުމާލެ ދެވަނަ ފިޔަވަހިން މިއަހަރު ގޯތި ވިއްކާނެ - އެޗްޑީސީ\n5 މަސް ކުރިން ( މާޗް 1, 2019 )\nހުޅުމާލޭގެ ދެވަނަ ފިޔަވަހިން ދިރިއުޅުމަށްޓަކައި މިއަހަރު ގޯތި ވިއްކާނެ ކަމުގައި ހައުސިންގ ޑިވެލޮޕްމެންޓް ކޯޕަރޭޝަން (އެޗްޑީސީ)ގެ މެނޭޖިންގ ޑިރެކްޓަރ ސުހައިލް އަހުމަދު ވިދާޅުވެއްޖެއެވެ.\nހުޅުމާލެ ދެވަނަ ފިޔަވަހިން މިއަހަރު ގޯތި ވިއްކާނެ ކަމަށް އެޗްޑީސީގެ މެނޭޖިންގ ޑިރެކްޓަރ ސުހައިލް އަހުމަދު ވިދާޅުވީ "ވީޓީވީ" ގެ ޕްރޮގްރާމެއްގައި ވާހަކަފުޅު ދައްކަވަމުންނެވެ.\nހުޅުމާލެ ދެވަނަ ފިޔަވަހިން މިއަހަރު ގޯތި ވިއްކަން ނިންމާފައިވީ ނަމަވެސް ހުޅުމާލެއިން މިފަހަރު ގޯތި ވިއްކާނީ، ކުރީގެ ރައީސް ޔާމީނުގެ ސަރުކާރުން ރޭވި ގޮތަށް އަދި އެޝަރުތުތަކަށް ބިނާކޮށްފައި ނޫންކަމަށް ވެސް ސުހައިލް ވިދާޅުވިއެވެ.\n"ގޯތި ވިއްކާނެ. އެކަމަކު އޭރު ސަރުކާރުން އިއުލާނު ކުރި ޓާމްސް (ޝަރުތުތަކެއް) ގައެއްނޫން. ހަމަ ދެވަނަ ފިޔަވަހިން އަދިވެސް ގޯތި ވިއްކާނެ. އަދި އިރާދަކުރެއްވިއްޔާ މިއަހަރުގެ ތެރޭގައި މިއަހަރުގެ ތަންކޮޅެއް ފަހު ހިސާބެއްގައި އަޅުގަނޑުމެން ގޯތި ވިއްކާނަން." ސުހައިލް ވިދާޅުވިއެވެ.\nސުހައިލް ވިދާޅުވީ ހުޅުމާލެ އަކީ، ރާއްޖޭގެ ވަަރަށް ގިނަ ރައްޔިތުންނާއި އަދި ޚާއްސަކޮށް މާލޭގެ ރައްޔިތުންގެ އުންމީދުތަކާއި ގުޅިގައިވާ ރަށެއް ކަމަށެވެ. އެެހެންކަމުން ދިރިއުޅެވޭނެ ފަސޭހަ ވެއްޓެއް އެރަށުގައި ޤާއިމް ކުރުމަށްޓަަކައި ހުރިހާ ރައްޔިތުންގެ އެއްބާރުލުންވެސް ބޭނުންވާކަމަށް އޭނާ ވިދާޅުވިއެވެ.\nރައީސް ޔާމީނުގެ ސަރުކާރު ނިމިގެން ދިޔައިރު، ހުޅުމާލޭގެ ދެވަނަ ފިޔަވަހިން ގޯތި ވިއްކުމަށްޓަކައި ހައުސިންގ މިނިސްޓްރީން ފޯމް ހުށައެޅުމަށް ފުރުޞަތުވެސް ހުޅުވާލިއެވެ. ހުޅުމާލެ ދެވަނަ ފިޔަވަހިން 1000 އަކަފޫޓުގެ 400 ގޯތި ހަތަރު ލައްކަ ރުފިޔާއަށް ވިއްކުމަށް ނިންމައި ފުރުޞަތު ހުޅުވާލުމުން ވަރަށް ގިނަ އަދަދެއްގެ ބަޔަކު ފޯމު ވެސް ހުށައެޅިއެވެ. ނަމަވެސް ގޯތި ވިއްކުމުގެ މައްސަަލަ ބޮޑުވެ ފަހުން އެޗްޑީސީގެ ދަށަށް އެކަން ބަދަލުކޮށްފައި ވަނިކޮށް ދައުރު ބަދަލުވުމުން އެކަން އެގޮތަށް ކުރިޔަށް ނުގެންދިޔުމަށް އެޗްޑީސީން އޮތީ ވަނީ ނިންމާފައިއެވެ.\nމާޗް 1, 2019 22:43\nހުޅުމާލެ ދެވަނަ ފިޔަވަހިން ގޯތި ވިއްކާނެ ކަމަށް ސޮހޮލޭ ކިޔާ މީހަކު ބުނި ނަމަވެސް އޭނާގެ އެއްވެސް ހިއްސާ އެއް ނޯންނާނެއޭ ހުޅުމާލެ ދެވަނަ ފިޔަވަހީގައި ތިޔާއީ ބޮޑެތި ފަސްމާމުލު ފަސްވަގުންނޭ އެމެންނޭ ހުޅުމާލެ އެކެއް ވެސް ފުނޑާލީ ތިޔާ ވައްތަރު އާލާތުންނާއި ހެދިއޭ އިބޫގެ ވެރިކަމުގައި ފެށުމުގައި ހުރި އެއްވެސް ބަރަކާތެއް މިހާރު ނެތީ ރައީސް އޮފީސް ކުރިމަތީ ދޮރާށި ހުރަސް ކުރި ނަމަވެސް ފީލް ވަނީ ފަޅުވެ ކުރިމަރުވެފައިވާ ނާމާން ކަން ވެރިވާން ޖިންނި ތަކެއް ކައިރި ވަމުން އަންނަ ތަނަކާއިއޭ އުއްމީދު ކެނޑި ގޮތް ހުސްވެފައިވާ ތަނަކާއިއޭ ރައީސް އޮފީހުގެ ސްޕްރިޓިއަލް ފީލިންގްސް ވައްތަރީ އެއީ މިވައްތަރު ކޮރަޕްޓް އާލާތުން ރައީސް އޮފީހަށް ވަންނާތީއޭ...\nމާޗް 1, 2019 22:44\nއާނ... ބަހާ ހުސްކޮށްލާ ނުހައްޤުން ދީފިނަމަ އަތުލާނަން! ރައްޔިތުންގެ މަޖިލީހަށް ހޮވައިދީފިނަމަ ގޯތި ދޭނަމޭ ކިޔާ އަޑުވެސް އެހިން....\nމާޗް 1, 2019 22:47\nއަހަރެމެންނަށް ރައީސް ޔާމީންގެ ވެރިކަމުގައި ދިން ފުލެޓްތައް އަތުލާނަމޭ ހިތާދޯ ތިޔަ އުޅެނީ ހޯ ހޯ ހޯ... ނުވާނެ ތިކަމެއް މަޖިލީހުގެ މެޖޭރިޓީ އެއް ނުދޭނަން!\nތިޔަ ބިން ވިއްކުނަ ވެސް ނުދޭނަން!\nމާޗް 1, 2019 22:52\nކަލޭމެންގެ އަމާ ބަފާ ހިތްކި ތަނެއްހޭ ތީ ވިއްކަން!\nމާޗް 1, 2019 23:29\n"އަންނި ޓައުނޭ" ކިޔާ ސަރަހައްދެއްވެސް ހުޅުމާލެ ފޭސް 1 ގައި އޮވެއެވެ. ހަގީގަތް ބެލިއިރު އެއީ ވެށިފަހި ޕްރޮގްރާމްގެ ދަށުން ޕާޓީ ކުދިންނަށް ބަހާލި ބިންތަކެވެ. ޔާ ﷲ މިއަނިޔާވެރި އިބްރާހިމް މުހައްމަދާއި އޭނާގެ އައުވާނުންގެ ކިބައިން މި ދިވެހި ރާއްޖެ ސަލާމަތްކުރައްވާށި! އާމީން\nޝަރުތު ހަމަވެ ފްލެޓް ނުލިބުނު މީހާ\nމާޗް 2, 2019 00:16\nކަލޭ ނުހައްޤޭ ކިޔާއިރު މަގޭ ހައްޤު ކޮބާތަ ކަލޭގެ ސަރުކާރުން ނިގުޅައިގަތް، ކަލޭގެ ސަރުކާރުން ފްލެޓް ތައް ދިނީ ޙައްޤުންތަ؟\nމާޗް 2, 2019 17:32\nރައްޔިތުންނަށް އޯގާތެރިވުމަކީ، ނަޒާޙަތްތެރިވުން\nމާޗް 21, 2019 14:28\nހުޅުމާލެ ފޭސް އެކެއް މައުމޫނު ސަރުކާރުން ހިއްކާ މީހުން އާބާދު ކުރަން ފެށިއިރުވެސް މި އެމް.ޑީ.ޕީ ކެރަފާ ވަގުކަލޭގެ އެކަމަށް ހުރަސް އެޅުމަށް ނުހަނު މަސައްކަތް ދިޔައީކުރަމުން، ނަމަވެސް އެމް.ޑީ.ޕީއަށް ވެރިކަން ލިބުމާއެކު ފެނިގެން ދިޔައީ ހުޅުމާލޭގެ ބޮޑު ސަރަހައްދެއް އާއިލާ މީހުންނާއި ޕާޓީގެ އެކްޓިވިސްޓުންނަށް ބަހާލިތަން، މިހާރު އެއުޅެނީ ޔާމީން ހިއްކި ހުޅުމާލެ ފޭސް2ވެސް ހަމަ އެގޮތަށް ޕާޓީ ކުދިންނަށް ބަހާލަންވެގެން. އަމިއްލަ އަށް ކުރެވުނު އެއްވެސް ކަމެއް ނެތް މުޅިންވެސް އެހެން މީހުން ބުރަ މަސައްކަތުން ތަންތަން ހެދީމަ އޭގެ ފޮނިކޮޅު ބޯލަން އުޅޭ ޔަހޫދީ ޕާޓީއެއް މި އެމް.ޑީ.ޕީއަކީ. ދިވެހިން އަދިވެސް ވިސްނާކަށް ނުވޭބާ؟


Moonu Matheegai Bodu Tumor Eh - 26 Aharu Ladhuvethi Kamugai - Vaguthu\nމޫނުމަތީގައި ބޮޑު ޓިއުމަރެއް - 26 އަހަރު ލަދުވެތިކަމުގައި!\nމޫނަކީ އެމީހާ ޒީނަތްތެރިކަން ފުރިހަމަ ކުރާ ހަށިގަނޑުގެ އެންމެ މުހިއްމު އެއް ބައެވެ. މޫނުމަތި އޮމާންކޮށް ރީތިކޮށް ހުންނަށް ކޮންމެ މީހަކުވެސް ބޭނުންވާނެއެވެ. ނަމަވެސް އުމުރުން 26 އަހަރުގެ ނަޓާލިއާ އަޕާސެރޭ އެންމެ ކުޑައިރުއްސުރެ އުޅެން ޖެހުނީ ލަދުވެތިކަމުގެ ތެރޭގައެވެ. މޫނުމަތީގައި އުފެދި ބޮޑުވަމުން އައި ޓިއުމަރުގެ ސަބަބުން އޭނާގެ ސިފަ ހުތުރުވުމުންނެވެ.\nމީޑިއާ ރިޕޯޓުތައް ބުނާ ގޮތުގައި އެންމެ އުފަންވީއްސުރެ އޭނާގެ ޖެނެޓިކް މައްސަލައެއް ހުރެއެވެ. އެގޮތުން އޭނާގެ ނާރުތަކާއި މައިބަދައިގެ އިތުރުން ހަމުގެ އެކި ހިސާބުތަކުގައި ޓިއުމަރު އުފެދުން އޮތީ މައްސަލައަކަށް ވެފައެވެ. މިހާރު އުމުރުން 26 އަހަރުވެފައިވާ ނަޓާލިއާ މިހުރިހާ ދުވަހު އުޅުނީ އޭނާގެ އަވަށްޓެރި ކުދިންނާއި އެހެން މީހުންނަށްވެސް ފިލައިގެންނެވެ. މީހުން ކުރިމައްޗަށް އަރަން އޭނާއަށް އުނދަގުލެވެ. ލަދު ގަންނާތީއެވެ.\nއުމުރުން 26 އަހަރު ވީއިރު އެކަށީގެންވާ ސިއްޙީ ފަރުވާ އޭނާއަށް ލިބިފައި ނުވެއެވެ. އެހެންކަމުން ކުޑައިރު އޭނާގެ މޫނުމަތީގައި އުފެދުނު ޓިއުމަރު ބޮޑުވަމުން އައިސް މުޅި މޫނުގެ ސިފަ ހުތުރުކޮށްލައިފިއެވެ. މިކަމާ ގުޅިގެން ހިތްދަތިވެ އެންމެ ފަހުން ޑޮކްޓަރަށް ދައްކައި ޕްލާސްޓިކް ސާޖަންއެއް ލައްވައި އޭނާ ވަނީ މިހާރު މޫނުމަތީގައި އުފެދިފައި ހުރި ޓިއުމަރުގެ ބޮޑުބައި ނަގާފައެވެ.\nއޭނާގެ އޮޕަރޭޝަން ކޮށްފައިވަނީ ފަންޑް ރެއިޒްކޮށްގެން ގާތްގަނޑަކަށް 27،000 ޑޮލަރު އެއްކޮށްގެންނެވެ.


ކައިވެނިކުރުމަށްފަހުވެސް ދެމަފިރިންނަށް ޙަރާމް ކަންތައްތަކާ ހުއްދަ ނޫން ކަންކަން!\nއާރޓިކަލްކިޔުމަށް ހޭދަވާނެކަމަށް ބެލެވެނީ : 1 މިނެޓް, 14 ސިކުންތު\nކައިވެނިކުރުމަށްފަހުގައިވެސް ދެމަފިރިންނަށް ޙަރާމްވެގެންވާ ބައެއްކަންކަން އެބަހުއްޓެވެ. އެގޮތުން އެންމެ ފުރަތަމަ ދެކަމަކީ ލިވާތުކުރުމާއި ހައިޟުގ ދުވަސްތަކުގައި (ހިނައި ޠޯހިރު ނުވެ) ޖިމާޢުވުމެވެ. ޖިމާޢު ނުވެ ދެމަފިރިން ލޯބިކުރުން ހުއްދައެވެ. އަނބިމީހާގެ ޞިއްހަތު ތަންދޭނަމައެވެ.\nތިންވަނަ ކަމަކީ ދެމަފިރިން އެއްދާންކުރާއިރު އަނިޔާވެރި އެއްވެސް އަމަލެއް ނުކުރުމެވެ. ފިރިމީހާއަށް ވެސް އަދި އަނބިމީހާއަށްވެސް އަނިޔާއެއް ގެއްލުމެއް ލިބިދާނެ އެއްވެސް ކަމެއް ކުރުން ހުއްދައެއް ނޫނެވެ.\nހަތަރުވަނަކަމަކީ މިޒަމާނުގައި އުފައްދައިގެން މިއުޅޭ ތަކެތި ބޭނުންކުރުމެވެ. ޖިންސީ ގުޅުން ހިނަގަން ދެމަފިރިންނަމަވެސް ބޭނުންކުރަންވާނީ ޖިންސީ ގުނަވަނެވެ. އިންސާނާގެ ގުނަވަންތަކެވެ. ޖުންސީ ގުޅުން ހިންގަން އުފައްދައިގެން މިއުޅޭ އެއްވެސް އެއްޗެއް ބޭނުންކުރުން ހުއްދައެއް ނޫނެވެ.\nހުއްދަ ނޫން ކަންކަން ކަމަށް އަހަރެން މިބުނި ކަންކަން ވެސް އަހަރެން ދެކެނީ ހަމަ ޙަރާމްކަންކަމުގެ ގޮތުގައެވެ. އެހެނީ ކައިވެނިކުރި ނަމަވެސް ދެމީހުން ޢަމަލުކުރަންވާނީ އިސްލާމް ދީނުގައި ކުރުން ހުއްދަ ކަންކަމެވެ. ޙަރާމް ގޮތުގައި އެއްވެސް ކަމެއް ކުރުން ހުއްދައެއް ނޫނެވެ.\nބައެއް މީހުން ފިލްމްތައް ބަލާފައި ފެންނަ ގޮތަށް ކަންކަން ކުރަން ބޭނުންވެއެވެ. ފުރަތަމަ ކަމަކީ ފިލްމްބެލުން ޙަރާމްކަމެވެ. އެއީ ފާފައެއް ނޫންކަމަށް ޤަބޫލުކޮށްގެން ނުވާނެއެވެ. ދެމަފިރިން އެކުގައި ތިބެގެންވެސް އެހެން މީހުންގެ ބަރަހަނާ ގުނަވަންތައް ބެލުމަކީ ހަމަ ޙަރާމްކަމެކެވެ.\n- ޝައިޚް ނަވައިދު ޢަޒީޒްގެ ދަރުސަކުން


OLHUNBOLHUN- Harukashi visnumah huttuvun, kuran jehey kameh | Mihaaru\nޤުރުއާން ކިޔަވަނީ: ރާއްޖެ އަކީ ކުރިންސުރެ ވެސް ދީނީ މެދު މިނުގެ ވިސްނުން ގެންގުޅުނު ގައުމެއް ---ފޮޓޯ: ނިޝާން އަލީ/މިހާރު\nއޮޅުންބޮޅުން: ހަރުކަށި ވިސްނުން ހުއްޓުވުން، ކުރަން ޖެހޭ ކަމެއް\n03 ޖުލައި 2019 - 10:19 45 comments\nރާއްޖެ މިހާރު ދަތުރުކުރަނީ ހަރުކަށި ވިސްނުމާ ދިމާއަށް ކަން އަޅުގަނޑުމެންނަށް އެނގެ އެވެ. މިކަން ގިނަ މީހުން ގަބޫލުކުރެ އެވެ. ވަރަށް ފަހަކާ ޖެހެންދެން ސަރުކާރުން މި ކަމަށް އެއްބަހެއް ނުވެ އެވެ. އެހެން ނަމަވެސް މިހާރުގެ ސަރުކާރުގެ އިސް މަގާމުތަކުގައި ތިއްބަވާ ބައެއް ބޭފުޅުން ވެސް މިކަމަށް އެއްބަސް ވެވަޑައިގަންނަވަ އެވެ.\nރާއްޖެ އަކީ ރަސްމީ ލިޔެކިޔުންތައް ބުނާ ގޮތުންނާއި ޤާނޫނުއަސާސީ ލާޒިމްކުރާ ގޮތުން ސައްތަ އިން ސައްތަ މުސްލިމް ގައުމެކެވެ. ރާއްޖޭގެ އެންމެންނަކީ ވެސް އެއް މަޒުހަބަކަށް ތަބަޢަ ވެގެން އުޅޭ ބަޔެކެވެ. ކުރީގެ ޤާނޫނުއަސާސީތަކުން، އެކަން ލާޒިމް ކުރި އެވެ. މިހެން ވުމާ އެކު ރާއްޖޭގެ އިޖުތިމާޢީ ވެއްޓަށް، ފުރަތަމަ ބަލައިލުމުން، ރާއްޖޭގައި ދީނީ ގޮތުން ޚިލާފުތަކެއް އުފެދިގެން ހަމަނުޖެހުމަކާ ހަމައަށް ދިއުމުގެ ފުރުސަތު އޮވެދާނެ ކަމަކަށް ނުފެނެ އެވެ. ނުވަތަ އެ ފުރުސަތު ވަރަށް ކުޑަވާނެ އެވެ.\nހަތްދިހައިގެ ފަހުގެ އަހަރުތަކާ ހަމައަށް އިސްލާމް ދީނާ ބެހޭ ގޮތުން ރާއްޖޭގެ އެންމެން ގެންގުޅުނީ އެއް ވިސްނުމެކެވެ. އެކަމަކު އެކަން ކުރެވުނީ "ދަނޑިމާރު އަޅައިގެން" ނެވެ. އެއީ ކުރަން ހެޔޮވާވަރުގެ ކަމެއް ނޫނެވެ. މި ޒަމާނުގައި، މީސް މީޑިއާގެ ޒަމާނުގައި، އެކަން އެގޮތަށް ކުރުމަށް ބަޔަކު މަސައްކަތް ކުރިއަސް ނުވެސް ކުރެވޭނެ އެވެ. އަޅުގަނޑުމެންގެ އަވައްޓެރި ބައެއް ގައުމުތަކުގެ މުސްލިމުންގެ ބައެއް ޖަމާޢަތްތަކުން އަޅުގަނޑުމެން ގަބޫލުކޮށްފައި އޮތް އިސްލާމީ ވިސްނުމަށް ނުފޫޒު ފޯރުވަން މަސައްކަތް ކުރި އެވެ. ހަތްދިހައިގެ އަހަރުތަކުގަ އެވެ. ތަބްލީޣު ޖަމާޢަތްތައް ރާއްޖެ އަށް ފޮނުވައިގެންނެވެ. އެ މީހުން އަމަލު ކުރާ ނުވަތަ ޤަބޫލު ކުރާ އިސްލާމީ ވިސްނުމާ އެއްގޮތަށް ދިވެހިން ލަންބާލެވޭތޯ ބެލުމަށް މަސައްކަތްތަކެއް ކުރެވޭތޯ ބެލުމަށެވެ. އެއިރު ރާއްޖޭގައި އޮތް ސަރުކާރަށް އެ މީހުންގެ މަގުސަދު އެނގުމާ އެކު، އެ މީހުން އައި ގައުމަކަށް އަނބުރާ ފޮނުވައިލި އެވެ. ރާއްޖޭގެ އަތޮޅުތަކަށް ތަބްލީޣުގެ މަސައްކަތުގައި އެފަދަ ޖަމާޢަތްތަކުން ދަތުރުކުރުން ވެސް މަނާކުރި އެވެ.\nއިމާމުމީހާ ހުކުރު ދުވަހު ހުކުރު ނަމާދުގެ ހުތުބާގައި ސަރުކާރުން އެއިރު ގެންގުޅުނު ސިޔާސަތާ އިދިކޮޅަށް އެއްޗެއް ބުނުމުން (މިސާލަކަށް އަންހެނުން ކުރު ހެދުން ލުމާ ބެހޭ ގޮތުން)، އޭނާ މިސްކިތުން ފޭބި އިރު އޭނާ ބަލައި އައި ސިފައިންގެ މީހާ މިސްކިތުގެ ދޮރުމަތީގައި ހުއްޓެވެ. އޭނާ ގެންދިޔައީ ބަނޑޭރިގެ އަށެވެ. ބަނޑޭރިގޭގެ ފެންޑާގައި އެތައް އިރަކު ބޭންދުމަށް ފަހު ކޮންމެވެސް އަތޮޅެއްގެ ރަށަކަށް ފޮނުވާލީ އެވެ.\nރާއްޖެ އިން ބޭރަށް ދީނީ ތަޢުލީމު ޙާސިލު ކުރުމަށް ދާން ބޭނުންވާ ބައެއް މީހުންނަށް ވެސް، އެ ޒަމާނުގައި ހަރުކަށި ދީނީ ވިސްނުމެއް ގެންގުޅޭ ކަމަށް ރާއްޖޭގައި އެ އިރު މަޝްހޫރު ވެފައި އޮންނަ ގައުމުތަކަށް ދިއުމުގެ ހުއްދަ ހޯދަން ވަރަށް އުނދަގުލެވެ.\nމި ދެންނެވި ވާހަކަތަކަކީ އެއްވެސް ލިޔެކިޔުމަކުން މިހާރު ކީއްކުރަންތޯ އެވެ. އެއިރު ވެސް ފެންނާނެ ވާހަކަތަކެއް ނޫނެވެ. އެހެން ނަމަވެސް މި ކަންތައްތައް ހިނގަމުން ދިޔަ ތަން ދުށް، ތަޖުރިބާ ކުރި މީހުން މިހާރު ވެސް އެބަ ތިއްބެވެ. މި ވާހަކަ މި ދަންނަވާލީ އިސްލާމީ ހަރުކަށި ވިސްނުމެއް ރާއްޖެ އަށް އެތެރެ ކޮށްފާނެ ކަމުގެ ބިރު، ރާއްޖޭގައި، ކުރީގައި ވެރިކަން ކުރެއްވި ބޭފުޅުންގެ ވެސް އޮތް ކަމަށް ދަންނަވާލާށެވެ. އަދި އެ ބޭފުޅުންގެ އެ އިރުގެ ގޮތުގައި، ކުރެއްވި މަސައްކަތުގެ ވާހަކަ ވެސް ދަންނަވާލާށެވެ. އޮބިއަޅައިގެން މީހުން ހިފެހެއްޓުމަކީ އެއްގޮތަކަށް ވެސް، އެއްވެސް ޙާލަތެއްގައި، އެއްވެސް މުޖުތަމަޢެއްގައި ކުރަން ރަނގަޅު ކަމެއް ނޫނެވެ.\nހަރުކަށި އިސްލާމީ ވިސްނުން ފަތުރަން މަސައްކަތް ކުރާ ބައެއް ގައުމުތަކަކީ ވަރަށް މުއްސަދި ގައުމުތަކެކެވެ. އަދި ރާއްޖެ އަށް ވަރަށް ބޮޑަށް މާލީ އެހީވެ ދޭ ގައުމުތަކަށް ވުމާ އެކު ބައެއް ކަންކަމުގައި ދައްމާނު ދޫކޮށްލަން ހާލަތު މަޖުބޫރު ކުރި އެވެ.\nއަޅުގަނޑުމެން ހަގީގަތާ ކުރިމަތިލާން ވެއްޖެ އެވެ. ރާއްޖޭގައި އިސްލާމީ ހަރުކަށި ވިސްނުމުގެ މީހުން އެބަ އުޅެ އެވެ. ނުފޫޒު ފޯރުވޭ ފަދަ މަގާމުތަކުގައި ވެސް އެފަދަ މީހުން އެބަ ތިއްބެވެ. އެކަން ސާފުވަނީ ދަރިވަރުންނަށް ކިޔަވައި ދިނުމަށް ތައްޔާރު ކޮށްފައި ހުންނަ ދީނީ އިލްމުގެ ބައެއް ފޮތްފޮތުގައި ލިޔެފައި ހުންނަ އެއްޗެތިންނެވެ. އެއް އިރެއްގައި ވެރިކަމުގައި ތިބި ބައެއް މީހުން މިފަދަ ކަންތައް ހުއްޓުވަން އެއްވެސް މަސައްކަތެއް ކޮށްފައެއް ނުވެ އެވެ. ސިޔާސީ ފައިދާއަކަށެވެ. ހަރުކަށި ވިސްނުން ފެތުރޭކަން އެނގޭ އިރުގައި ވެސް މެއެވެ. ރާއްޖޭގެ ސަރުކާރުތަކުން ގާނޫނު ތަންފީޒު ކުރާ ގޮތަށް ހަރުކަށި އިސްލާމީ ވިސްނުން ރާއްޖޭގައި ފެތުރުން ނުހުއްޓުވޭނެ އެވެ. ސަރުކާރުން ރާއްޖޭގައި ގާނޫނު ތަންފީޒު ކުރާ ގޮތަކީ ގާނޫނެއް ފާސްވުމުން، ރައްޔިތުން އެ ގާނޫނަށް ތަބައަވާނެ ކަމަށް ބެލުމެވެ. ގާނޫނާ ޚިލާފަށް ބައެއް މީހުން އަމަލު ކުރަން ފެށުމުން އެކަން ހަނދާން ކޮށްދޭން އިޢްލާނެއް ކޮށްލަ އެވެ. އެ އިޢްލާނެއް ގެ އަޑު ގިނަ ފަހަރަށް އިވޭނީ ރޭޑިއޯދެވިންނަށެވެ (ރޭޑިއޯ އަޑު އެހުމަށް ދެވިހިފާފައި ތިބޭ މީހުން) ނުވަތަ ޓީވީދެވިންނަށެވެ (ޓީވީ ބެލުމަށް ދެވިހިފައި ފައި ތިބޭ މީހުން). އެ ހިސާބުން އެ އޮތީ ކަމާ ބެހޭ ފަރާތުން ޤާނޫނު ތަންފީޒު ކޮށްފަ އެވެ. މި ކަން އަޅުގަނޑަށް ފެންނަނީ އަމާ ބުނީތީވެ ފަރަށް ދިއުން ކަހަލަ ކަމަކަށެވެ.\nހަރުކަށި އިސްލާމީ ވިސްނުން ގެންގުޅޭ މީހުންނަށް އެ މީހުންގެ އެ ވިސްނުމުގެ އަޑު ފެތުރުމުގެ ފުރުސަތު ސަރުކާރުން ހަނިކުރަންވީ އެވެ. ސަރުކާރުގެ މީޑިއާ އިން ފޮނުވާ ދީނީ ޕުރޮގްރާމްތަކުގައި ވާހަކަ ދައްކާ މީހުން، ސަރުކާރުން ތަންފީޒު ކުރާ ސިޔާސަތާ ފުށުއަރާ ގޮތަށް ވާހަކައެއް ދައްކައިފި ނަމަ އެންމެ ކުޑަ މިނުން އެ ވާހަކައެއް އުނިކޮށްފައި ފޮނުވެންވީ އެވެ. މިސާލަކަށް ދަންނަވާ ނަމަ ކައިވެނި ކުރުމުގެ އުމުރަކީ ގާނޫނުގައި ބުނާ ގޮތުން 18 އަހަރު ފުރުމެވެ. އުމުރުން 16 އަހަރުގެ މީހުން ކައިވެނިކުރުމަށް ގޮވާލާ މީހާގެ އަޑު އެންމެ ކުޑަ މިނުން ސަރުކާރުގެ މީޑިއާތަކުން ނުފޮނުވެންވީ އެވެ. މިކަމުގައި ވެސް ޚިޔާލު ތަފާތުވާ ފަރާތްތައް އެކަމާ މެދު ދެކޭ ގޮތް ތަފާތު ވެދާނެ އެވެ. މިސާލަކަށް ދަންނަވާ ނަމަ ސަރުކާރުން ދެކޭ ގޮތުގައި މީހާގެ ތަސައްރަފު ފުދިގެން ކައިވެނި ކުރާ އުމުރަށް ދިއުމަކީ ހަމައެކަނި އުމުރުން 15 އަހަރު ނުވަތަ 16 އަހަރު ފުރުމުން ނޫން ކަމަށް ވެދާނެ އެވެ. ސަބަބަކީ ކައިވެންޏެއް ކުރާ އިރު ދިރިއުޅުމެއް ބިނާކުރާނެ ގޮތަކާ މެދު ކައިވެނިކުރާ މީހުންނަށް ވިސްނޭ ވަރު ވާން ޖެހޭނެތީ ވެއެވެ. ކުޑަކުދިން ކުޑަކުދިންނާ ކައިވެނި ކުރުމުން އެމީހުންނަށް ލިބޭ ދަރިން ބެލުމާއި ތަރުބިއްޔަތު ކުރުން އެ މީހުންގެ މައިންބަފައިންނާ ހިސާބަށް ދާނެ ތީވެ އެވެ. އަދި އެކަމުގެ ސަބަބުން އިޖްތިމާއީ ބައިވަރު މައްސަލަތަކެއް ނުކުމެ ދާނެތީ ވެ އެވެ.\nބައެއް ފަހަރަށް ބައެއް މީހުން ދައްކާ ވާހަކައިގެ ހަމަ ހޯދުން ވެސް އުނދަގުލެވެ. މިސާލަކަށް ދަންނަވާ ނަމަ ޔޯގާ ކަސްރަތު ކުރުމަކީ (އަޅުގަނޑަކީ ޔޯގީއެއް ނޫން) ހުއްދަ ކަމެއް ނޫން ކަމަށް ބުނުމެވެ. ސަބަބަކީ އެ ކަސްރަތަކީ ވަކި އަގީދާއެއް ގަބޫލުކުރާ ބަޔަކު ކުރާ ކަސްރަތަކަށް ވާތީ ވެ އެވެ. ޔޯގާގެ ފެށުން ކޮންމެ ތަނަކުން އަޔަސް އެއީ މިހާރު ދުނިޔޭގެ ހުރިހާ ގައުމެއްގައި ކުރަމުން އަންނަ ކަސްރަތެެކެވެ. މިހެން ގޮސް ބައިވަރު ކަންތަކެވެ. ސުކޫލަށް ކިޔަވަން ކުދިން ނުފޮނުވުމާއި ވެކްސިން ނުޖެހުން ފަދަ ކަންތަކެވެ. އެހެންނަމަވެސް ބައެއް އަވައްޓެރި ގައުމުތަކުން ކޮންމެ ދުވަހަކު އެތަކެއް ފަހަރު ފޮނުވާ ޓެލަޑުރާމާތައް ބެލުމަކީ މައްސަލައެެއް ނޫނެވެ. ކޮންމެ ޓެލަޑުރާމާއެއްގައި އެތަކެއް ފަހަރު ބުދަށް އަޅުކަން ކުރާ ތަން ދައްކަ އެވެ. އަޅުގަނޑުމެންގެ ތެރެއިން ކިތައް މީހުން އެ ދީނަށް އެނބުރިއްޖެތޯ އެވެ. އެކަކު ވެސް ނެތެވެ. އެފަދަ ކަންކަމާ ބެހޭ ގޮތުން މީހަކު ސީރިއަސްކޮށް ވާހަކަ ދައްކާ އަޑެއް ވެސް ނީވެ އެވެ.\nހަރުކަށި ވިސްނުމާ ދެކޮޅަށް ރާއްޖޭގައި އޮއްޓަރު ހުރި މަސައްކަތްތަކެއް އަވަހަށް ކުރެވެންވީ އެވެ. އަޅުގަނޑުމެންގެ ބާރުތަކުގައި މަސައްކަތް ކުރާ މީހުންނާ ހަމައަށް މި ކަން ހިނގައްޖެ ނަމަ، މި ސަރަހައްދުގެ ބައެއް މުސްލިމު ޤައުމުތަކާ ކުރިމަތިވެފައިވާ އުނދަގުލާއި އަޅުގަނޑުމެންނާ ވެސް ކުރިމަތި ވެދާނެ އެވެ.\nސަރުކާރުންނާއި ރައްޔިތުންގެ މަޖިލީހުން ވެސް ހަރުކަށި އިސްލާމީ ޚިޔާލު ރާއްޖޭގައި ފެތުރުނަ ނުދިނުމަށް މަސައްކަތެއް ކުރެވެންވީ އެވެ. މިކަމުގައި ސަރުކާރުގެ މީޑިއާގެ ރޯލު ވަރަށް މުހިއްމެވެ. ދީނީ ޕުރޮގްރާމްތައް ފޮނުވާ އިރު އެ ޕުރޮގްރާމެއްގައި ދައްކާ ވާހަކައިގެ ދެކޮޅު އެނގޭ ފެންވަރުގެ މީހަކު ބެލުމަށް ފަހުގައި ނޫނީ އެފަދަ ޕުރޮގްރާމެއް ނުފޮނުވެންވީ އެވެ. އިސްލާމީ ހަރުކަށި ވިސްނުން ފެތުރުނަ ނުދިނުމަށް ގައުމީ ފެންވަރުގައި ކޮމިޓީއެއް އުފެދިގެން ލަނޑުދަނޑިތަކެއް ކަނޑައެޅިގެން މަސައްކަތްތަކެއް ކުރެވިގެން ނޫނީ ހަރުކަށި ވިސްނުން ފެތުރުމުގެ ދުވެލި ރާއްޖޭގައި މަޑެއްނުކުރެވޭނެ އެވެ.\nތަޢުލީމީ ދާއިރާގައި ބޭނުންކުރާ ފޮތްތައް ފާސްކުރާ ކޮމިޓީގެ މެމްބަރުންނަކީ ވެސް މެދު މިނުގެ ވިސްނުމުގެ މެމްބަރުން ކަމަށް ޔަޤީން ކުރެވޭނެ ގޮތެއް ހޯދަން ޖެހެ އެވެ. ހަރުކަށި ވިސްނުން ފަތުރަން މަސައްކަތް ކުރާ ފަރާތްތަކަށް ރާއްޖޭގައި ވަނީ ސާބިތުކަމާ އެކު މަސައްކަތް ކުރެވޭނެ ގޮތް ހޯދައިފަ އެވެ. އެ ފަރާތުގައި މާލީ ތަނަވަސް ކަން އެބަ ހުއްޓެވެ. ޢިލްމާއި ހުނަރު އެބަ ހުއްޓެވެ. އެ މަސައްކަތުގައި ވަރަށް މުރާލި އެވެ. ހަރުކަށި ވިސްނުމުގެ ދެތިން މީހަކު ބަންދުކޮށްގެން، މަސައްކަތު ބައްދަލުވުމެއް ބާއްވައިގެން، އިޢްލާނެއް ކޮށްގެން، ތަގުރީރެއް ދީގެން މިހާރު މި ކަމުގެ ދުވެލި މަޑެއްނުކުރެވޭނެ އެވެ. ހުއްޓުވުމުގެ ވާހަކަ ނުދައްކަމާތޯ އެވެ. ދައްކަންވީ ކަންޓުރޯލު ކުރެވޭނެ ގޮތެއްގެ ވާހަކަ އެވެ. މަގުތައް ބަންދުކުރެވޭނެ ގޮތެއްގެ ވާހަކަ އެވެ. ބައެއް މީހުންނަށް މިކަމުގެ ސީރިއަސް ކަން އަދިވެސް ނުވިސްނެ އެވެ. އަޖައިބެކެވެ!\nއިތުރު ލިޔުންތައް ކޮލަމް ހައްދުފަހަނައެޅުން ރާއްޖޭގެ ދީނީ މައްސަލަތައް އޮޅުންބޮޅުން\nހަރުކަށި ވިސްނުމާ ދެކޮޅަށް ކުރާ ހަނގުރާމަ\nއޮޅުންބޮޅުން: ހަރުކަށި ވިސްނުން ހުއްޓުވިދާނެ ބާ؟


Kaizeen Ge lha Iru Ge Photo Thah Instagram Ah, Balaifintha? - Vaguthu\nރާއްޖޭގެ މަޝްހޫރު މޮޑެލް ކައިޒީންގެ ޅައިރުގެ ފޮޓޯތަކެއް އިންސްޓަގްރާމްގައި އާންމުކޮށްފިއެވެ.\nގިނަ ބައެއްގެ މަގުބޫލުކަން ހޯދާފައިވާ ކައިޒީންގެ ކުޑައިރުގެ ފޮޓޯތައް އިންސްޓަގްރާމްގެ ސްޓޯރީއަށާއި ޕޯސްޓުގައި ވަނީ ހިމަނައިފައެވެ. އަދި އެ ފޮޓޯތަކަށް އެތައް ހާސް ބައެއްގެ ސަމާލުކަން ހުއްޓިފައިވާ އިރު، ގިނަ ބަޔަކު ހާމަކުރަމުން ދަނީ ކައިޒީން އަށް އޮތް ލޯތްބެވެ.\nފޮޓޯތައް އިންސްޓަގްރާމްގައި ހާމަކުރުމަށް ފަހު ކައިޒީން ބުނީ އޭނާއަކީ ކުރިން ވަރަށް ތަފާތު ގޮތް ގޮތަށް ހެދުން އެޅުމާއި ޒީނަތްތެރިވުމަށް ލޯބިކުރި މީހެއްކަން އެ ފޮޓޯތައް ބަލާލުމުން އެނގިގެން ގޮސްފައިވާ ކަމަށެވެ. ފޮޓޯ ނެގުމަކީ ހިތްހަމަޖެހިގެން ކުރާ ހިތްވާ ކަމެއް ކަމަށް ވެސް އޭނާ ބުންޏެވެ.\n"އަހަރެންގެ މަންމަގެ އަމިއްލަ އަތުން، ހެދުން ފަހައިދޭކަން ހަނދާން ހުރޭ. އަހަރެންގެ މައިންބަފައިން އަބަދުވެސް އަހަރެން ދެކެ ވަރަށް ލޯބިވެ، އެއްވެސް ކަމަކުން އަހަރެން ބާކީ ވެގެން އުޅޭ ކަމުގެ އިހްސާސެއް ނުކުރެވޭ،" ކައިޒީން ލިޔެފައިވެއެވެ.\nމި ޕޯސްޓުގައި ކައިޒީން ވަނީ އޭނާގެ މައިންބަފައިންނަށް ވަރަށް ބޮޑަށް ތައުރީފްކޮށްފައެވެ. އޭނާ ބުނި ގޮތުގައި ކެރިއަރުގެ މިހާ ހިސާބަށް އާދެވުނީ މައިންބަފައިންގެ ލޯތްބާއި ކުލުނު ލިބިގެންނެވެ. އަދި އޭނާ އަށް ހިތްވަރު ލިބުމުގައި ފޭނުންގެ ރޯލު ބޮޑު ކަމަށް ބުންޏެވެ.\nއަދި މި ޕޯސްޓުގައި ކައިޒީން ވަނީ އޭނާގެ ސަޕޯޓަރުންނަށް ޝުކުރު އަދާކޮށްފައެވެ.\nރާއްޖޭގެ މޮޑެލުންގެ ތެރެއިން ކައިޒީން އަކީ މިހާރު ރާއްޖޭގައި ހުރި މީސް މީޑީއާގެ ޕްލެޓްފޯމްގައި އެންމެ ފޭން ބޭސް ބޮޑު ފަރާތެވެ. ކައިޒީންއަކީ ވަރަށް ގިނަ ބަޔަކު އިންސްޕިރޭޝަންގެ ގޮތުގައިވެސް ބަލާ މީހެއްކަމުން، އޭނާގެ އިންސްޓަގްރާމް ފޮލޯވާސް މަދެއް ނޫނެވެ. އެގޮތުން އޭނާ ފްލޯ ކުރާ މީހުންގެ އަދަދު މިހާރު ވަނީ 122،000 އަށް އަރައިފައެވެ.\nކައިޒީންއަކީ ރާއްޖޭގައި މަޝްހޫރު ބްރޭންޑްތަކާއި، ބައެއް ވިޔަފާރި ބްރޭންޑްތަކުގެ އެމްބެސެޑަރުކަންވެސް ކުރި އަދި ކުރަމުން އަންނަ މޮޑެލްކެވެ.\nފެބުރުއަރީ 13, 2021 10:54\nއެންމެ ފުރަތަމަ ކޮއްކޮއެއް.. ދެން އޭގެފަހުގާ ދައްތައެއް... ދެން އެއަށްފަހު ފެންނަމަ ނިޔަނެތި އަބުރުވެރި މަންމައެއް.... އުއްމަތަށް އޭރުން އިރުތުވާނީ ގަދަރުވެރި ވަންހައެއް... ދީނުގާ ލޮބުވެތިވި އުހުތާ މީގެ އިބުރަތަކީ ކޮބާ.....\nފެބުރުއަރީ 13, 2021 11:02\nވަރައް ސްޓެރެސް ކޮއް އަބަދު ފެންނަނީ. ވަރައް ހަޑި\nފެބުރުއަރީ 13, 2021 11:33\nކަލޭގެ ނިވާކަންކުޑަ ފޮޓޯތަކާއި ދޭތެރޭ ކަލޭގެ މަންމަ އުފާކުރަންޏާ އަހަރެން ދައްކާނެ އިތުރު ވާހަކައެއްނެތް ...\nފެބުރުއަރީ 13, 2021 12:12\nހަޑި އެށް ނޫން\nފެބުރުއަރީ 13, 2021 12:14\nރަނގަޅު ތަރުބިއްޔަތެއް ދީފައި ނުވާ ކުއްޖެއްކަން ތީގެން އެނގެނީ. ކައިޒީން މަންމަ ތި ދިން ތަރުބިއްތާމެދު ސުވާލު ކުރެވޭނެ ދުވަހެއްވޭ އެ ދުވަހަކުން އެ މަންމަ ތިޔަ ހެދުން އެޅުވި ގޮތާމެދު ހިތާމަކުރާނެ. އަދު ހުދު ތިމާވެސަ އެކަމާ ދެރަވާނެ.\nފެބުރުއަރީ 13, 2021 15:39\nމީހަކު ހެދުން އަޅާގޮތަކުން މީހެއްގެ ގޮތެއް ނޭނގޭނެ. މޫނުބުރުގާ އަޅައިފަ ހުންނަ މީހަކުފެނުމުން މީހުން ހީކޮށްފާނެ އެއީ ހާދަ ސޯލިހު ތަގުވާވެރިއެކޭ ފަސްވަގުތު ބަރާބަރަށް ނަމާދު ކުރާނޭ. އެކަމަކު އޭނަ މޫނު ބުރުގާ އަޅާ ސަބަބަކީ އެއީ ކަމުގައި ނުވެދާނެ.\nފެބުރުއަރީ 13, 2021 18:12\nބަލީ! އެކަމަކު އޭނާ އެ ގޮތަށް މޫނު ބުރުގާ އެޅުމުން ދޭހަވާ އެއްކަމަކީ އެންމެ ކުޑަމިނުންވެސް އޭނަ އޭނަގެ ޢައުރައާމެދު ވިސްނާކަން. ތި ކައިޒިން ގެ އެހެނިހެން ކަންކަން މާ ރަނގަޅީތަ. އިން ފިރިމީހާއަށް ފުރިހމަ އިޙުތިރާމެއް ކުރިބާ. އޭނާގެ ޢިއްޒަތުއްނަފުސަށް ކިހާ ސަމާލުކަމެއްދޭބާ. ނަމާދާއި އެނޫން އަޅުކަން ކިހިނެއްބާ.\nފެބުރުއަރީ 13, 2021 19:38\nގަމާރާސް ތިދެން ބޮޑުވަރު. ކާކުތަ ބުނީ މޫނު ބުރުގާ އަޅާގެން ވިޔާނުދާ ގޮތްގޮތަށް އުޅޭށޭ. ރަނގަޅު ގޮތަކީ ދީނުގައި އަންގަވާފައިވާ އައުރަ ނިވާކޮށްގެން ރަނގަޅަށް އުޅުން. އޮރިޔާމުން އުޅެ ހެޔޮ އަމަލު ކުރުމެއް ނުވަތަ މޫނު ބުރުގާ އަޅާގެން ގޯސް އަމަލު ކުރުމެއްވެސް ނޫން.\nފެބުރުއަރީ 13, 2021 13:41\nކަނބުލޯ ކުޑަ އިރު ވެސް ވަރަށް ތިއްތި ދޯ\nފެބުރުއަރީ 13, 2021 15:50\nގައުމުގެ ވެރިކަމުގަ މިއަދު ތިބި މީހުން ހިތްވަރުދެނީ، މިކަން ކަމައް، ﷲ އާ އެކަލާނގެ ރަސޫލާ އެންގެވި ގޮތާ ގާތްވަންޏާ އެމީހުން ރުޅިއާދޭ،\nމިއުޒިކާ ލަވަޔާ، މަޖާކުރާ ސެންޓަރާ، ކުރު ހެދުމާ މީ އެމީހުން ފާޅުގަ ހިތްވަރުދޭ ކަންކަން،\nމީކީ ތުހުމަތެއް ނޫންކަން ދިވެއްސެއް ވިއްޔާ އެނގޭނެ..\nފެބުރުއަރީ 13, 2021 16:37\nކައިޒީން ދެކެ ލޯބި ނުވާކަަން ފޮޓޯ ތަކުން ހާމަވަނީ\nފެބުރުއަރީ 13, 2021 21:59\nމައިން ބަފައިން ލޯބިވިނަމަ ރަނގަޅު ނަސޭހަތް ދިންނަމަ ތިޔަގޮތަކައް ނޫން އުޅޭނީ އިސްލާމީ އަގީދާ ގެ އެއްވެސް ކަމެއް ނެތް\nފެބުރުއަރީ 13, 2021 22:02\nކެރިޔަރޭ.. ފޮޓޯނެގުމަކީ ކެރިޔަރެއް ނޫނެވެ. ހަމައެކަނި އޮޅުންފިލުވައިލަދިނީ.\nފެބުރުއަރީ 13, 2021 22:51\nހާދަ ގިނަމީހުންގެ ލައުނަތް ލިބޭނެޔޭ މީނައަށް.\nނޭނގިތިބެ އަމިއްލަ ހަށިގަނޑުގަ އަލިފާން ހިފާ އިރުވެސް ނޭނގޭ


2020 ge BAFTA award ves avaskoffi | Mihaaru\nބަފްޓާއަކީ އިނގިރޭސީވިލާތުގައި ދެވޭ އެވޯޑެއް.\n2020 ގެ ބަފްޓާ އެވޯޑް ބާއްވާ ތާރީހު ވެސް އަވަސްކޮށްފި\n06 ޑިސެމްބަރ 2018 - 07:47\nއެކެޑެމީ އެވޯޑް ނުވަތަ އޮސްކާ އެވޯޑް ހަފުލާ 2020 އިން ފެށިގެން ބާއްވާ ތާރީހު އަވަސް ކުރަން ނިންމިކަން އެކެޑެމީ އޮފް މޯޝަން ޕިކްޗާ އާޓްސް އެންޑް ސައިންސް (އޭއެމްޕީއޭއެސް) އިން އިއުލާން ކުރިތާ ހަތަރު މަސް ފަހުން ބަފްޓާ އެވޯޑް ވެސް 2020 ގައި ބާއްވާ ތާރީހު އަވަސް ކުރަން ނިންމައިފި އެވެ.\nބަފްޓާ އިންތިޒާމު ކުރާ ބްރިޓިޝް އެކެޑެމީ އޮފް ފިލްމު އެންޑް ޓެލެވިޝަން އާޓްސް އިން ބުނި ގޮތުގައި 2020 އިން ފެށިގެން އެވޯޑް ހަފުލާ ބާއްވާނީ ފެބުރުއަރީ މަހުގެ2ވަނަ ދުވަހު އެވެ.\nއަންނަ އަހަރު ބާއްވާ 72 ވަނަ ބަފްޓާ އެވޯޑްސް ބާއްވަން ނިންމާފައި ވަނީ ފެބްރުއަރީ މަހުގެ 10 ވަނަ ދުވަހު އެވެ. އެވޯޑް ހަފުލާ ބާއްވާ ތާރީހު 2020 އިން ފެށިގެން އަވަސް ކުރަން ނިންމި މައިގަނޑު ސަބަބަކީ އޮސްކާ އެވޯޑްގެ ކުރިން ބަފްޓާ އެވޯޑް ބޭއްވުމެވެ.\nދެހާސް ވިހީގެ އޮސްކާ އެވޯޑް ހަފުލާ މިހާރު ތާވަލުކޮށްފައި އޮތީ ފެބުރުއަރީ9ގަ އެވެ. އަންނަ އަހަރު ބާއްވާ 91 ވަނަ އޮސްކާ އެވޯޑް ހަފުލާ އޮންނާނީ ފެބްރުއަރީ މަހުގެ 24 ވަނަ ދުވަހު އެވެ.\nBAFTA ge molhu filmaky ves " Three Billboards"\nމި އަހަރުގެ ބަފްޓާގެ ވަނަތައް.\nއޮސްކާ އެވޯޑް ހަފުލާ އަށް ބަދަލުތަކެއް ގެންނަން ނިންމިކަން އޭއެމްޕީއޭއެސް އިން އިއުލާން ކުރީ އޮގަސްޓް މަހުގެ 8 ވަނަ ދުވަހު އެވެ. އެގޮތުން ގެންނަން ނިންމި ބަދަލުތަކުގެ ތެރޭގައި އެވޯޑް ހަފުލާ ކުރިއަށް ގެންދާ ވަގުތު ތިން ގަޑިއިރަށް ކުރުކޮށްލުން ހިމެނެ އެވެ.\nމީގެ އިތުރުން އަންނަ އަހަރުގެ އޮސްކާ އެވޯޑަށް އައުޓްސްޓޭންޑިން އެޗީވްމަންޓް އިން ޕޮޕިއުލާ ފިލްމުގެ ނަމުގައި އާ ކެޓަގަރީ އިތުރު ކުރަން ވެސް ނިންމި އެވެ. އެކަމަކު ގިނަ ބައެއްގެ ފާޑުކިޔުންތައް އަމާޒުވުމުން އަލުން މުރާޖައާ ކުރަން ކަމަށް ބުނެ އެ ކެޓަގަރީ އަންނަ އަހަރުގެ އެވޯޑްސްގައި ނުހިމަނަން ވަނީ ނިންމައިފަ އެވެ.\nOscar Awards ge aa category unikoffi\nއޮސްކާ އެވޯޑްސް އަށް ބަދަލުތަކެއް ގެންނަކަން އިއުލާން ކުރީ އޮގަސްޓްގައި.\nއިނގިރޭސިވިލާތުގައި ދޭ ބަފްޓާއަކީ އެމެރިކާ އިން ބޭރުގައި ހޮލީވުޑްގެ އުފެއްދުންތަކަށް ދޭ އެންމެ ޝަރަފުވެރި އަދި އެންމެ ނުފޫޒު ގަދަ އެވޯޑެވެ. މި އަހަރުގެ ބަފްޓާ ބާއްވާފައި ވަނީ ފެބުރުއަރީ މަހުގެ9ވަނަ ދުވަހު އެވެ.\nއޮސްކާ އާއި ބަފްޓާގެ އިތުރުން ހޮލީވުޑްގެ ގިނަ ބަޔަކު ދެން އެންމެ އިންތިޒާރު އަނެއް އެވޯޑް ހަފުލާއަކީ ގޯލްޑެން ގްލޯބް އެވޯޑްސް އެވެ. އެ ހަފުލާއަކީ ވެސް އޮސްކާގެ ކުރިން ބާއްވާ ހަފުލާއެކެވެ. މި އަހަރު ބޭއްވި 75 ވަނަ ގޯލްޑެން ގްލޯބް އެވޯޑްސް ހަފުލާ އޮތީ ޖެނުއަރީ މަހުގެ7ގަ އެވެ.\nއަންނަ އަހަރުގެ އެވޯޑް ހަފުލާ ވެސް އޮންނާނީ ހަމަ އެ ތާރީހުގަ އެވެ.


OLHUNBOLHUN: Maadhareebas | Mihaaru\nމިދިޔަ އަހަރުގެ ގައުމީ ދުވަސް ފާހަގަކުރުމަށް މާލޭގެ ސްކޫލެއްގައި ބޭއްވި ދިވެހި މަލާފަތުގައި، ސަގާފީ ދިވެހި ހެދުމުގައި ބައެއް މީހުން ބައިވެރިވަނީ.---ފޮޓޯ: ހުސެއިން ވަހީދު/މިހާރު\n18 އެޕްރީލް 2018 - 08:177comments\nރަސްމީ ފަރާތަކުން ފޮނުވާ ޕްރޮގްރާމެއް ގައި "ވޯޓުކުރާ" ވާހަކައެއްގެ އަޑު އަހާތާ މިހާރު ދެ އަހަރެއްހާ ދުވަސް ވެއްޖެ އެވެ. އަދި ވެސް "ވޯޓުކުރަނީ" އެވެ. މިހާރު އަޅުގަނޑުމެން މި ތައްޔާރު ވަނީ ބޮޑު "ވޯޓުކުރާ"ށެވެ. އެ ލަފުޒު ބޭނުން ކުރެވެނީ ރަގަޅަށް ނޫން ކަން ބުނެދޭން އެނގުނު، ނުވަތަ ކެރުނު ފަރާތެއް ވާ ކަމަކަށް ނުދައްކަ އެވެ.\nކުރީ ޒަމާނުގައި ސަޅި، މި ލަފުޒު ބޭނުން ކުރެވުނީ ފޮނި މީހުންނަށެވެ. ނޫން ނަމަ އެއްޗެއް ރީތި ވެގެން ގާތް ރަޙުމަތްތެރިންގެ މެދުގަ އެވެ. އެ އިރު ވެސް ބައެއް މީހުންގެ ބަސްފޮތުގައި އެ ލަފްޒެއް ނުއޮވެ އެވެ. ޒަމާން ބަދަލުވުމާ އެކު ސަޅި، މި ލަފުޒު މިހާރު ގިނަ މީހުން ބޭނުން ކުރަނީ ރީތި، ވަރަށް ރީތި، ނަލަ، ހިތްގައިމު ފަދަ ލަފުޒުތަކުގެ މާނަ ގެނައުމަށެވެ. ދިވެހި ބަހުގެ ފުންނާބު އުސްބޭފުޅުންގެ ނިންމެވުމެއް ދަންނަވާކަށް ނޭނގެ އެވެ. "ސަޅި" މި ލަފުޒު ބޭނުން ކުރެވޭ ވަރު ގިނަ ކަމުން އަޅުގަނޑުގެ އަތުގައި އޮތް ގުނާ އެއްޗަކުން ޕްރޮގްރާމެއްގައި މި ލަފްޒު ބޭނުން ކުރެވުނު ވަރު ގުނާލީމެވެ. ދެ ގަޑި އެއްހާ އިރުގެ ޕްރޮގްރާމެއް ގައި "ސަޅި"މި ލަފުޒު ފަންސާސް ހަތަރު ފަހަރު ބޭނުން ކުރެވުނެވެ. އޭގެ ތެރެއިން ފަންސާސް ފަހަރު، މި ލަފުޒު ބޭނުން ކުރީ ޕްރޮގްރާމް ކުރިއަށް ދާނެ މަގު ދައްކައިދޭ މީހުންނެވެ. ހަތަރު ފަހަރު އެހެން މީހުންނެވެ. ޕްރޮގްރާމް ކުރިއަށް ގެންދިއުމަށް މަގު ދައްކައިދޭ މީހުންނަށް ލިބިފައި އޮތް ވަގުތުގައި ޖުމްލަކޮށް ވާހަކަ ދައްކަން ވިއްސަކަށް މިނިޓް ވެސް ލިބޭނެ ކަމަކަށް ނުފެނެ އެވެ. އެހެން ފަހަރެކެވެ. " ސަޅި" މި ލަފުޒު ބޭނުން ކުރި އަދަދު ފަސްދޮޅަސް ހަތަރަކަށް އެރި ކަމަށް އަޅުގަނޑު ގުނަން ގެންގުޅޭ އެތިން ދެއްކުމުން އަޅުގަނޑު ހުއްޓާލީ މެވެ. އަޅުގަނޑުގެ ހިތަށް އެރި އެވެ. ފުދިއްޖެ އެެވެ. މި ވަރުން ފުދިއްޖެ އެވެ. މިހާރު އަޅުގަނޑުގެ ހުވަފެނަކީ ރިޔާސީ ބަޔާނުގައި ވަރަށް "ސަޅި" ފާލަމެއް އަޅާފައި އޮތް ވާހަކަ އިއްވާލާ އަޑު އިވޭނެ ދުވަހަކަށެވެ\nއިތުރު ލިޔުންތައް ކޮލަމް ދިވެހި ބަހުގެ އެކެޑެމީ ދިވެހި ބަސް ބަސް އޮޅުންބޮޅުން\nސަރުކާރުގެ އިދާރާތަކަށް ދިވެހި ނަންތަކެއް ކަނޑައަޅަނީ\nސާރު، ދާލަން، ބުރިޖު - ކަމުދޭތަ؟


ޒަވާޖީ ހަޔާތެއް ފެށި އިރުވެސް އަހަންރެންނަކީ މަސްވެރިއެކެވެ. ތައުލީމީ ގޮތުން މާ ގާބިލު ނޫންނަމަވެސް ދިރިއުޅުމުގައި އަމިއްލަފައި މައްޗަށް ތެދުވީ މައިން ބަފައިން ދުނިޔޭގަ ނެތް ހާލުގައެވެ. ލޯބިވާ2ކުދިންނާއިއެކު ދިރިއުޅެމުން ދިޔައީ އުފާވެރި ކަންމަތީގައެވެ. ދުވަސްތައް ވޭތިކުރަމުން ދިޔައީ ދިރިއުޅުމުގައި މާ ބޮޑެތި މައްސަލަތަކެއް ނުޖެހިއެވެ. ހަތަރު އަހަރު މިގޮތުގައި ހޭދަ ވެއްޖެއެވެ. ކުރަމުން ދަނީ ކަންނެލީގެ މަސްވެރިކަން ކަމުން އާންމު ގޮތެއްގައި ރަށަށް އާދެވެނީ ހަފްތާއަކު އެއްދުވަހު ހުކުރުގެ އަޅުކަންކުރުމަށެވެ. މިއުސޫލުން މަސައްކަތުގައި ބުރަވެލީ ރަމަޞާން މަަހައް ތައްޔާރު ވުމުގެ ގޮތުންނެވެ.\nކާމިޔާބު ދަތުރެއްގައި ގިނަ އަދަދަކަށް ކަންނެލި ބާނައިގެން މާލެ ކޮޅަށް ކަންނެލި ކިރުމަށް ދާން ދަތުރު ހަމަ ޖެހިއްޖެއެވެ. މިކަމުގެ ހަބަރު އަނބިމީހާއަކަށް ނުދެމެވެ. ސަބަބަކީ ބައެއްފަހަރު މަސްވެރިކަމުގެ މައުލޫމާތު އަނބިންނާއި ހިއްސާކުރުމަކީ ރަށުތެރޭގައި އެވާހަކަތައް ފަސޭހަކަމާއި އެކު ފެތުރިދާ ކަމަކަށްވުމެވެ. އެހެން ދުވަސްތަކެކޭ އެއް އުސޫލުން މަސައްކަތް ނިންމާލުމަށްފަހު އަނބި ދަރިންނަށް ގުޅައިގެން ވާހަކަ ދައްކާ ހީސަމާސާކޮށް ހެދީމެވެ. ރަށަށް ދާން އުޅޭ ވާހަކަ ބުނުމުގެ ބަދަލުގައި ރަށަށް ދެވޭނެ ދުވަހެއް ނޭންގޭކަމަށް ބުނެ އެ އުފާވެރި ވަގުތުކޮޅު ނިންމާލީމެވެ. ދޯނީގެ މިސްރާބު ރަށާއި ދިމާލަށް ބަހައްޓާފަ ހުރިއިރު އިޝާނަމާދު ވަގުތު ވެއްޖެއެވެ.\nއިޝާނަމާދުކޮށް ނިންމާލާ ކެއުމާއިގެން އަވަދި ނެތި އުޅެނިކޮށް އަހަރެންގެ ފޯނު ރިންގުވާތީ ބަލާލީމެވެ. އަހަރެން އެމީހަކަށް އެންމެ އިތުބާރުކުރާ އެކުގައި ބޮޑުވި ރަހްމަތްތެރިއާގެ ފޯނު ކޯލެކެވެ. ސަލާން ގޮވާލާ ވާހަކަ ދައްކަން ފެށީމެވެ. ލިބުނީ ހައިރާން ކަމެކެވެ. ދުވަހަކުވެސް އެފަދަ ކަމަކަށް އުންމީދު ނުކުރާ ކަމެއްގެ ވާހަކައިން އަހަންނަށް ސިހުންދިނެވެ. ރޭވިފައިވާ ބޮޑު ކުޅިގަނޑެއްގެ ވާހަކަތަކުން އަހަރެން ކޮސްކޮށްލިއެވެ. ރަހްމަތްތެރިއާއަށް އިވިގެން އުޅޭ ފޯނު ކޯލެއްގެ ވާހަކަ ހިއްސާކުރިއެވެ. ނަސީބު ކަންދިމާވީ ގޮތުން ރަށަށް ދާން އުޅޭ ވާހަކަ ނުބުނެވުނީ ކަންތައް ހިނގަމުންދާގޮތް އެނގެން ކަމުގައިވެސް ވެދާނެއެވެ. ރަހްމަތްތެރިއާގެ ބަސްތައް ކަށަވަރު ކުރަން އަހަރެން ބޭނުންވިއެވެ.\nއެހެން ކަމުން އެވާހަކަތައް ދޯނީގެ އެއްވެސް މީހަކާ އަހަރެން ހިއްސާ ނުކުރަމެވެ. ރަށަށް އާދެވުނު އިރު 11 ޖެހުމާއި ގާތްވެއްޖެއެވެ. އެހާއިރުވާއިރު ރަށުތެރޭގައި މީހުން ހޭލަމޭލަވެ އުޅެނީ ހަމައެކަނި މީހަކު ނިޔާވެގެން އުޅޭ ރެއެއްގައެވެ. ގެއާއި ހަމައަށް އަހަރެންނަށް ދެވުނު އިރު 11:10 ވަރު ހިނގައިފިއެވެ. ވަކި ދިރިއުޅުމެއް އުޅެތީވެ އަބަދުވެސް އަހަރެންގެ އަތުގައި ގޭގެ ތަޅުދަނޑި ފަތި އޮވެއެވެ. ގޯތި ތެރެވަނީ ކަޅު އަނދިރިކަމުން ހިމޭންވެފައެވެ. ދަރިއެއްގެ ހިލަމެއް ނުވާތީ ދަރިން ތިބޭނީ ނިދާފަކަން އަހަރެންނަށް ޔަގީންވިއެވެ. މަޑުމަޑުން ގޭގެ ދޮރު ހުޅުވާލުމަށް ފަހު އަހަރެމެން ދިރިއުޅެ ކޮޓަރި ހުޅުވާލީމެވެ. ކޮޓަރީގައި އަހަރެންގެ ދެދަރިން ހެޔޮ ހާލުގައި ނިދާފައި ތިއްބެވެ. ނަމަވެސް އަންހެނުންގެ އެއްވެސް ހަބަރެއް ނެތެވެ.\nއަހަރެންގެ ހިތައް ހާސްކަން ވެރިވަމުން ދިޔައެވެ. ދެން އަވަސްވެގަތީ މާލޭގައު ދިރިއުޅޭ އަހަރެންގެ ހުރި ހަމަ އެކަނި ކޮއްކޮއަށް އަހަރެން އަޅައި ދީފަ ހުރި ކޮޓަރި ބަލާށެވެ. އެކޮޓަރީގެ ތަޅުދަނޑި އަތައް ހެޔޮވަރުކޮށް ކޮޓަރިގެ ދޮރު ހުޅުވާލައިފިމެވެ. އަހަރެންގެ އެކުވެރިޔާގެ ބަސް ކަށަވަރުވި އެހިސާބުންނެވެ. ހެއްދެވި ހާލުގައި އަހަރެންގެ އަންހެނުންނާއި އޭގެ ދުވަސްކޮޅެއް ކުރިން ރަށަށް މަސައްކަތެއްގައި އައިސް އުޅުނު ބީރައްޓެހި ފިރިހެނަކާ އެނދުމަތީގައި ތިބިތަން ފެނުނީ އަހަރެންގެ އަމިއްލަ ލޮލަށެވެ.\nއިތުރު ބަހެއް ބުނުމުގެ ކުރިން އަހަރެން އަންހެނުން ވަރިކޮށްލީ އެމުޑުދާރު ކަންމަތީގައި ހުއްޓައެވެ. އަހަރެންނަށް ލިބުނު ހައިރާންކަމާއި އެކު ދޮރުލައްޕާ ބޭރަށް ނިކުމެ އަހަރެން ދިޔައީމެވެ. އަނިޔާވެރިވުން އަހަރެންނަށް އަހަރެންގެ މައިންބަފައިން ދަސްކޮށް ދީފައިނެތް ކަމަށްޓަކައި އަހަރެން ފަހުރުވެރިވަމެވެ.\nދަރިންގެ މަންމަ ކަމުގައި ވީނަމަވެސް އެ މުޑުދާރު އަންހެނާއަކަށް އަދި އެފިރިހެނާއަށްވެސް އަހަރެން ދުވަހަކުވެސް މާފެއް ނުކުރާނަމެވެ. އެކަން ހިނގި ސަބަބެއް މުއްދަތެއްވެސް އަހަރެން ބަލާކަށް ބޭނުމެއްނޫނެވެ. ދަރިންގެ މަންމަ އާއި ވަކިން އުޅުނު ނަމަވެސް ދަރިންގެ ކަންތައްތައް އަހަރެން އެންމެ ފުރިހަމަ ގޮތުގައި ބަލަހައްޓަމެވެ. މިއަދު އެކި ގޮތްގޮތުން އަހަރެންނައި ގުޅެން އެ ގޮތެއް ނެތް އަންހެނާ ބޭނުންވި ނަމަވެސް އެފުރުސަތު ދޭކަށް ބޭނުމެއް ނޫނެވެ. ދުވަސްތައް މަޒީވެ ދިޔަނަމަވެސް އެރޭގެ އެ ހާދިސާ އަހަރެންގެ ހިތަށް އަބަދުމެ ސިފަވެއެވެ. މިއީ އަހަރެންގެ ހަޔާތުގެ ކަޅު ސަފުހާއެކެވެ.\n9.5 % އުފާވި\n71.4 % ދެރަވި\n4.8 % މައުލޫމާތު މުއްސަނދިވި\nއަނިޔާ ދެމަފިރިން ލޯބި ޒިނޭ\nMarch 06, 2019 22:59:52\n"މަންމީ ހުރިހާ ބޯއީސްވެސް ހަމަ ސޭމް ދޯ"\nFebruary 16, 2019 22:32:36\nޒިނޭގެ ތަންމަތިތަކުން އުފާ ހާސިލް ކުރި ދިވެހި އަންހެނެއްގެ ހަޔާތް ބަނަވެ ދިޔަ ގޮތުގެ ވާހަކަ\nApril 12, 2019 14:31:46\nހަޤީޤީ ހާދިސާ - މަންމަގެ ސިޓީ، ޖަލުގެ ތޭރިން\nފޭކް ވާހަކަ ނުދައްކާ..... އަންހެނާއެއްނޫންގޯހީ.. އަންހެނުންގެ ހައްްގުތައްކޮބާ؟؟؟؟ ހާދަނުލަފާ ފިރިހެނެކޭތީ.\nމުނާ އުޅޭގޮތް ބަލާ މީހާ\nމުނާ ކަހަލަ މީހުންނަށް ގޯސްވާނީ ފިރިމީހާ ހެހެހެހެހެހެ


China aa eku ithuru mashroouthah hingan Raajje thahyaaru\nފޮރިން މިނިސްޓަރު އަބްދުﷲ ޝާހިދު: ޗައިނާގެ މަސައްކަތް ފާހަގަ ކުރެއްވި -- ފޮޓޯ: އަވަސް އާކައިވް\nޗައިނާއަކީ ރާއްޖޭގެ އިޖުތިމާއީ އަދި އިގުތިސޯދީ ތަރައްގީގެ މުހިއްމު ބައިވެރިއެއް ކަމަށާއި މި ސަރުކާރުން ވެސް ދެ ގައުމުގެ މެދުގައި އޮތް ރަހުމަތްތެރި ގުޅުން އިތުރު ހަރުފަތަކަށް ގެންދަން ތައްޔާރަށް އޮތް ކަމުގެ ޔަގީންކަން ފޮރިން މިނިސްޓަރު އަބްދުﷲ ޝާހިދު ދެއްވައިފި އެވެ.\nޗައިނާގެ "ޒިންހުއާ" ނިއުސް އެޖެންސީއަށް ދެއްވި އިންޓަވިއުއެއްގައި ޝާހިދު ވިދާޅުވީ "ޗައިނާ އަކީ އަބަދުވެސް އަދި ކުރިއަށް ތަނުގައި ވެސް، ރާއްޖޭގެ އިޖުތިމާއީ އަދި އިގުތިސޯދީ ތަރައްގީގެ މުހިއްމު ބައިވެރިއެއް" ކަމަށެވެ.\nދެ ގައުމުގެ މެދުގައި އޮތް ގާތް ރަހުމަތްތެރި ގުޅުން އިތުރަށް ހަރުދަނާކޮށް، ވަރުގަދަ ކުރުމުގައި ސަރުކާރުން މަސައްކަތް ކުރާނެ ކަމަށް ވެސް ޝާހިދުގެ އެ އިންޓަވިއުގައި ވިދާޅުވެފައި ވެއެވެ.\nކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ ސަރުކާރުން ޗައިނާއިން ލޯނުތައް ނަގައިގެން، ދަރަނީގެ ދަންތުރައެއްގައި ޖައްސާފައިވާ ކަމުގެ ތުހުމަތުތައް، އިންޑިއާ އާ ގަތް ގުޅުމެއް އޮންނަ ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު އިސްވެ ތަކުރާރުކޮށް އަމާޒު ކުރައްވަމުން ގެންދެވި ނަމަވެސް، ޝާހިދު ވިދާޅުވީ ފާއިތުވި އަހަރުތަކުގައި ރާއްޖޭގައި އިޖުތިމާއީ އަދި އިގުތިސޯދީ ތަރައްގީގެ އިތުރުން އިންސާނީ ވަސީލަތްތައް ތަރައްގީ ކުރުމުގައި ޗައިނާގެ އެހީތެރިކަން ވަރަށް ބޮޑަށް ލިބިފައިވާ ކަމަށެވެ.\nއެގޮތުން، ސިނަމާލެ ބުރިޖަކީ ދެ ގައުމުގެ ރަހުމަތްތެރިކަމުގެ ރަމްޒެއްގެ ގޮތުގައި ސިފަ ކުރައްވަމުން ޝާހިދު ވިދާޅުވީ، އިޖުތިމާއީ ބޯހިޔާވަހިކަން ފަދަ ރާއްޖެއަށް ނުހަނު ބޭނުން ވެފައިވާ މަޝްރޫއުތަކަށް ޗައިނާ އިން އެހީތެރިކަން ފޯރުކޮށްދީފައިވާ ކަމަށެވެ.\n"ސަރުކާރުން މަސައްކަތް ކުރަނީ، ޗައިނާ އާއެކު ގުޅިގެން މިހާރު ހުރި މަޝްރޫއުތައް ނިންމައި، އަދި މުސްތަގުބަލުގައި ވެސް އިތުރު މަޝްރޫއުތައް ކުރިއަށް ގެންދަން،" މިނިސްޓަރު ވިދާޅުވި އެވެ.\nޗައިނާއަކީ މިދިޔަ ސަރުކާރުގެ ދުވަސްވަރު ރާއްޖެއާ އެންމެ ގުޅުން ބޮޑު ގައުމެވެ. ރާއްޖޭގައި އެންމެ ގިނަ މަޝްރޫއުތައް ހިންގާފައިވަނީ ވެސް ޗައިނާގެ އެހީތެރިކަމުގަ އެވެ. ނަމަވެސް މި ސަރުކާރު ވެރިކަމަށް އައި ފަހުން ދެ ގައުމުގެ ގުޅުމަށް ހީނަރުކަން އައިސްފައި ވެއެވެ.\nދެ ގައުމުގެ ގުުޅުން އެންމެ ބޮޑަށް ގޯސްވެފައި ވަނީ ނަޝީދު، ޗައިނާއާ ގުޅޭގޮތުން ދައްކަވާ ވާހަކަތަކުގެ ސަބަބުން ކަމަށް ގިނަ ބަޔަކު ދެކެއެވެ. އެމަނިކުފާނު ގެންދަވަނީ ތަކުރާރުކޮށް ޗައިނާއާ ގުޅޭގޮތުން އެކި ވާހަކަތައް ދައްކަވަމުންނެވެ.\nރާއްޖޭގެ 12 ރަށެއް ޗައިނާއެކި ވިޔަފާރި ކުންފުނިތަކަށް ކުރީ ސަރުކާރުން ވިއްކާލާފައިވާ ކަމަށް ވިދާޅުވެ ރައްޔިތުންގެ މަޖިލީހުގެ ރައީސް އަދި އެމްޑީޕީގެ ރައީސް މުހައްމަދު ނަޝީދު ދެއްކެވި ވާހަކަތަކަށް ޗައިނާ ސަފީރު ޖަންގް ލިޖޮންގް ދާދި ފަހުން ވަނީ ރައްދު ދެއްވާފަ އެވެ.\nއަދި ރައީސް ނަޝީދު މިފަދަ ވާހަކަތައް ދައްކަވަމުން ގެންދަވާތީ ކޮންމެ ފަަހަރަކު ވެސް ސަފީރު ގެންދަވަނީ އެކަން ރައީސް ސޯލިހާއި ފޮރިން މިނިސްޓަރުގެ ސަަމާލު ކަމަށް ގެންނަވަމުންނެވެ. ނަމަވެސް ރައީސް ނަޝީދު އެކި ފަހަރު މަތިން ދައްކަވާފައިވާ ވާހަކަތަކާއި ގުޅޭގޮތުން ސަރުކާރުން ވަކި އެއްޗެއް ނުބުނެ އެވެ.\nރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހު ފޮރިން މިނިސްޓްރީ + އަބްދުﷲ ޝާހިދު ޗައިނާ އެފްޓީއޭ ދިވެހި ރާއްޖެއާ ޗައިނާގެ ގުޅުން ބޭރުގެ އެހީ


ރެޑްވޭވްގެ އަހަރީ ބާޒާރަށް ކަސްޓަމަރުންގެ ބޮޑު ތަރުޚީބެއް ދަނީ ލިބެމުން!\nމިދިއަ އަހަރެކޭވެސް އެއްގޮތަށް، އަހަރުގެ ފަހުކޮޅަށް އަމާޒުކޮށްގެން ރެޑްވޭވް އަހަރީ ބާޒާރުގެ ނަމުގައި ފެށި ހާއްސަ ޕްރޮމޯޝަނަށް ކަސްޓަމަރުންގެ ބޮޑު ތަރުޚީބެއް ލިބިގެންދާކަމުގައި ރެޑްވޭވުން ބުނެފިއެވެ.\nރެޑްވޭވުން ބުނެފައިވަނީ ކަސްޓަމަރުންގެ ބޮޑު ތަރުޙީބެއް ލިބެމުން އަންނާތީ މިހާރު ނިންމާފައިވަނީ އަހަރީ ބާޒާރުގެ ފަހު ދެމަހު، ކަސްޓަމަރުން އިތުރު އިނާމްތަކެއް ހޯދުމުގެ ފުރުސަތު ހުޅުވާލުމަށް ކަމަށެވެ.\n10 ނޮވެމްބަރ 2019 އިން ފެށިގެން 15 ޖެނުއަރީ 2020ގެ ނިޔަލަށް މިއޮފަރ ކުރިއަށް ގެންދާ މި ޕްރަމޯޝަނުގައި އަންނަ އާދިއްތައިން ފެށިގެން، ކޮންމެ ހަފްތާއަކު، 200ރުފިޔާއިން ފެށިގެން މަތީގެ ކޮންމެ ބިލެއް ހައްދަވާ ކަސްޓަމަރަކަށް ނަސީބު އަގުވަޒަންކުރުމުގެ ފުރުސަތު ލިބިވަޑައިގަންނަވާނެއެވެ. މިޕްރޮމޯޝަންގެ ތެރޭ، ރެޑްވޭވްގެ "ހަފްތާސޭލް" ކުރިއަށްދިއަ ފަދައިން، ކޮންމެ ހަފްތާއަކު ފައިސާގެ އިނާމް ހައްޤުވާ ތިންފަރާތެއް ހޮވުމަށްވަނީ ހަމަޖެހިފައެވެ. އެގޮތުން 1ވަނަ އަށް 5،000ރ، 2ވަނަ އަށް 3،000ރ އަދި 3ވަނަ އަށް 2،000ރ ދިނުމަށް ވަނީ ހަމަޖެހިފައެވެ.\nމީގެ އިތުރުންވެސް ރެޑްވޭވް އަހަރީ ބާޒާރުގެ ތެރެއިން ރެޑްވޭވް އިން ކުރާ ކޮންމެ 500ރުފިޔާގެ ވިޔަފާރިއަކަށް ކޫޕަނެއް ލިބިވަޑައިގަންނަވާނެއެވެ. އެގޮތުން ގުރުއަތުން ހޮވޭ5ފަރާތަކަށް 10،000ރުފިޔާ ގުރުއަތުން ލިބިގެންދާނެއެވެ. އަދި ހަމަ މިއާއިއެކު، އިތުރު 10 ފަރާތަކަށް 10 އިނާމް ރެޑްވޭވަށް އިންޕޯޓުކުރަމުންދާ ފަރުނީޗަރ އަދި ބޮޑެތި އިލެކްޓްރޯނިކް އެޕްލައިންސް އިން ލިބިގެންދާނެއެވެ. އަދި މިއާއިއެކު ގިނަ އަދެދެއްގެ ސާމާނުވަނީ "ކްލިއަރެންސް ސޭލް" އަޅުވައި ވަރަށް ބޮޑަށް އަގު ހެޔޮކުރެވިފައެވެ.\nއަހަރީ ބާޒާރުގެ ތެރޭގައި ގިނަ އަދަދެއްގެ ބްރޭންޑް ރެޑްވޭވުންދަނީ ތައާރަފްކުރަމުންނެވެ. އެގޮތުން ގަލަންޒް ބްރޭންޑްގެ އެއަރކޯން، މޮލްފިކްސް ބްރޭންޑުގެ ނެޕީ އަދި ތަފާތު އެކިވައްތަރުގެ އިލެކްޓްރޯނިކްސް އަދި ފަރުނީޗަރ ރެޑްވޭވުންވަނީ ތައާރަފްކޮށްފައެވެ. މީގެ އިތުރުންވެސް ރާއްޖޭގެ މާރކެޓުގައި ކަސްޓަމަރުންގެ އިތުބާރުލިބިފައިވާ ބްރޭންޑްތަކަކެއް ރާއްޖޭގެ މާރކެޓަށް، އަހަރީބާޒާރުގެ ތެރޭގައި ތައާރަފްކުރެވިގެންދާނެކަމަށް ރެޑްވޭވުން ބުނެއެވެ.


މަންމީ ވީ ކޮންތާކު؟ – Faanooz\nމަންމީ ވީ ކޮންތާކު؟\nJune 23, 2020 | ޝަހޫ\nލޯބިވާ މަންމާއެވެ. މީހުން ބުނާތީ އަހަމެވެ. މަންމައިންނަކީ މިދުނިޔެމަތީގެ ސުވަރުގެ އެވެ. މަންމާއެވެ. މަންމަ ކޮބާ ހެއްޔެވެ. އަހަރެން އެކަނި ކޮއްފައި މަންމަ ތިޔަ ދިޔައީ ކޮންތާކައް ހެއްޔެވެ. މި މައުސޫމު ފުރާނަ މިދުނިޔެއައް ގިނަކޮއްލީ ކީއްވެ ހެއްޔެވެ. އަހަރެން ދުވަހަކުވެސް މަންމައެއް ނުދެކެމެވެ. މަންމަގެ ސިފައެއްވެސް ނޭގެއެވެ. ކޮންމެ ސިފައަކައް ހުއްޓަސްތިއީ އަހަރެންގެ ލޯބިވާ މަންމަ އެވެ.\nމީހުން ބުނާތީ އަހަމެވެ. މަންމައިންނަކީ ދަރިންނާއި ދޭތެރޭ ނުހަނު ވިސްނާ ބައެކެވެ. މަންމައަކު ދަރިއަކަށް ދެރަގޮތެއް ވާކަށް ދުވަހަކުވެސް ނޭދޭނެއެވެ. ނަމަވެސް މަންމަ އަހަރެންނާއި ދޭތެރޭ ނުވިސްނަނީ ކީއްވެ ހެއްޔެވެ. މަންމަ އަހަރެން ދޫކޮއްލީ ކީއްވެ ހެއްޔެވެ.\nލޯބިވާ މަންމާއެވެ. އަހަރެންގެ އުމުރުން 12 އަހަރުވީއެވެ. ދުވަހަކު ވެސް މަންމަ އެއް ނުދެކެމެވެ. މަންމައެއް ހުންނަ ކަމުގެ އިޙްސާސްއެއް އަހަންނަކަށް ނުކުރެވެއެވެ. ތިޔަ ދެއަތުގެ ހިމާޔަތަށް މިހިތް އެދި ރޯވަރު މަންމައަށް އިޙުސާސްވޭ ހެއްޔެވެ. ތިޔަ އުނގުތެރޭ ބޯއަޅައިގެން އޮވެ ހިތް ފުރެންދެން ރޯލަން އަހަރެންވެސް ބޭނުމެވެ. މަންމަގެ ލޯތްބައް އެދި މިހިތް ރޮނީއެވެ. މަންމަގެ ލޯތްބާއި އަޅާލުން ނުހަނު ބޭނުމެވެ. މިދަރިފުޅު ދުނިޔޭގައި ހުރިތޯވެސް ބަލައި ނުލަނީ ކީއްވެ ހެއްޔެވެ.\nއަހަރެންނަކީ ވެސް އިންސާނަކީމެވެ. މި މޭގައިވެސް ހިތެއް ވެއެވެ. މި މޭގައި އަޅައި ވޭނާއި ރިހުންތައް މަންމައަށް އިޙުސާސްވާނެ ނަމައެވެ. މަންމަގެ ލޯތްބައް އަހަރެންމިވަނީ ފެންބޮވައިގެންފައެވެ. މިދަރިފުޅު ދެކިލުމަށް އެންމެ ފަހަރަކުވިޔަސް މަންމަ އަންނާނެ ނަމައެވެ. އަހަރެންގެ ގައިގައި ލޯބިން ބައްދާލާނެ ނަމައެވެ. އެންމެ ފަހަރަކު ނަމަވެސް ލޯބިވާކަން އިޙުސާސް ކޮއްލަދީ ލޯބިން ދަރިފުޅާއޭ ކިޔައި ގޮވާލާނެ ނަމައެވެ. މިދަރިފުޅު މަތިން މަންމަ ކުޑަކޮންވެސް ހަނދާން ނޭތީ ހެއްޔެވެ.\nއަހަރެންގެ ހިތުން މަންމަގެ ހިޔާލުތައް އެންމެ ހިނދުކޮޅަކަށް ވެސް ފިލައިގެން ނުދެއެވެ. މަންމަ ނުފެނުނު ކަމުގައި ވިޔަސް މިހިތުގައި މަންމަ އައް ދެވިފައިވާ ލޯތްބާއި މަގާމަށް ކުޑަވެސް އުނިކަމެއް ނާންނާނެއެވެ. ކިތަންމެ ދުރުގައިވިޔަސް އަބަދުވެސް ލޯބި ވާނަމެވެ.\nއަހަރެން މަންމަގެ ލޯބިން މަޙުރޫމު ވިޔަނުދޭށެވެ. އަހަރެންނައް އަޅާލައި ލޯބި ދޭށެވެ. ތިޔަ ދެއަތުގެ ހިމާޔަތައް ނުހަނުބޭނުންވެއެވެ. ލޯބިން ދަރިފުޅާއޭ ކިޔައި ގޮވާލާ އަޑު އަހަން ނުހަނު ބޭނުމެވެ. ތިޔަ ލޯބި މަންމަގެ ފިރުމުން ތަކަށް މިހިތް އެދެނީއެވެ. އަބަދުވެސް އުންމީދު ކުރަނީ ކޮންމެވެސް ދުވަހަކުން މަންމަ އާއި ބައްދަލުވާނޭ ކަމައްށެވެ.\nމަންމާއެވެ. ލޯބިވާ ދަރިއެއްހުރިކަން އަބަދުވެސް ހަނދާން ކުރާށެވެ. އަބަދުވެސް މަންމައަށްޓަކައި ހެޔޮ ދުޢާ ކުރާނަމެވެ. ޖަންނަތުގައިވެސް ވުމަށް އެދެނީ މަންމަގެ އަރިހުގައެވެ.


20 aharah Fahu Shakeeb Gaumee Team aa dhurah\n20 އަހަރަށް ފަހު ޝަކީބު ގައުމީ ޓީމާ ދުރަށް\nޑރ. ޝަކީބު ގައުމީ ޓީމާއެކު މިދިޔަ އަހަރުގެ ސާފް ޗެމްޕިއަންޝިޕުގައި: ޝަކީބު މެދުނުކެނޑި ގައުމީ ޓީމަށް ހިދުމަތްކުރާތާ 20 އަހަރުވެއްޖެ. ފޮޓޯ: އިބްރާހީމް ފާއިދު\nއޭޝިއަން ކަޕް ކޮލިފައިންގައި އަންގާރަ ދުވަހުގެ ރޭ ގައުމީ ޓީމު ލާއޯސްއަތުން 4-0އިން މޮޅުވި މެޗަކީ ތާރީހީ މެޗެކެވެ. އެންމެ ބޮޑަށް ފާހަގަ ކުރެވުނީ ފާއިތުވެދިޔަ 20 އަހަރު ގައުމީ ޓީމުގެ ބެންޗުގައި ހޭދަކުރި ޑރ. އަހުމަދު ޝަކީބު އެރޭ ބެންޗުގައި ނެތުމެވެ. އޭނާ އިނީ ކުޅިބަލާށެވެ. ޓީމު ލިސްޓުގައި ވެސް އޭނާގެ ނަމެއްނެތެވެ. މިއީ ޝަކީބު ފަރުވާއާނުލައި ގައުމީ ޓީމު ވާދަވެރި މެޗަކަށް ނުކުތް ފުރަތަމަ ފަހަރެވެ. އޭގެ ކުރިން ފާހަގަކޮށްލެވޭ ކަމަކީ ބަނގްލަދޭޝް އާއި ރާއްޖެ ބުރާސްފަތި ދުވަހުގެ ރޭ ކުޅުނު އެކުވެރިކަމުގެ މެޗުގައި ވެސް އޭނާ ރޮސްޓްރަމުގައި އިންކަމެވެ.\nއެފްއޭއެމުގެ އެކްސްކޯގައި ވެސް ހިމެނިވަޑައިގަންނަވާ ޝަކީބަށް މިކަމާ ސުވާލު ކުރުމުން އޭނާ ވަނީ ވާހަކަދައްކަން އުޒުރުވެރިވެފަ އެވެ. 1996 ވަނަ އަހަރުން ފެށިގެން ގައުމީ ޓީމަށް ހިދުމަތްކުރަމުން އަންނަ ކުޅަދާނަ ބޭސްވެރިޔާ ބުނިހާ ވެސް ބަހަކީ ބެންޗަށް ނުދެވޭހާ "ބައްޔެއްނޫން،" ކަމަށެވެ.\nމިކަމާ ބެހޭ ގޮތުން އެފްއޭއެމުގެ ވެސް ރަސްމީބަހެއް ވަނީ ލިބޭގޮތްނުވެފަ އެވެ. ނަމަވެސް އިތުބާރު ހުރި ގޮތަކަށް އެނގިފައިވާ ގޮތުގައި އެކްސްކޯގައި ހިމެނޭ މެމްބަރުން ބެންޗަށް ނުގެންދަން ވަނީ މަޝްވަރާކޮށްފަ އެވެ.\nމީގެކުރިން ބޭއްވި ގައުމީ އިނާމް ދިނުމުގެ ރަސްމިއްޔާތެއްގެ ތެރެއިން --\nއަތޮޅު ސިއްހީ މަރުކަޒުތަކުގައި އެންމެ ފުރަތަމަ މަސައްކަތް ފެށި ޝަކީބަކީ ކުޅިވަރުގެ ބޭސްވެރިކަމުގައި އޭނާ ޖަހާލާފައި ނުދެވޭހާ ފުންނާބު އުސްމީހެކެވެ. ދެކުނު އޭޝިޔާ ސަރަހައްދުގައި ވެސް އޭނާހާ ތަޖުރިބާ ބޮޑު މީހަކު ނެތެވެ. ދުނިޔޭގެ ފުޓްބޯޅައިގެ މައި އިދާރާ ފީފާ އާއި އޭއެފްސީން ފާހަގަކުރާގޮތުގައި އޭނާ އަކީ ސްޕޯޓްސް މެޑިސިންގެ އެސެޓެކެވެ.\nކުޅިވަރުގެ ރޮނގުން މިދިޔަ އަހަރު ސަރުކާރުން ދެއްވާ އާއްމު ހިދުމަތުގެ އިނާމް ވެސް ލިބިފައިވާ ޝަކީބު އެންމެ ފަހުން ބެންޗުން ފެނުނީ މިދިޔަ މަހުގެ 29ގައި ސާފް ޗެމްޕިއަންޝިޕް 2008 ކާމިޔާބުކުރި ގޯލްޑް ޓީމާއި މިހާރުގެ ގައުމީ ޓީމު ވާދަކުރި މެޗުގައި ގޯލްޑް ޓީމުގެ ބެންޗުންނެވެ.\nގައުމީ ޓީމުގެ ބެންޗުން "ބާކީވި" ނަމަވެސް ޝަކީބު ގެންދަނީ އެފްއޭއެމުގައި ހުންނަ އޭނާގެ ކްލިނިކްގައި ކުޅުންތެރިންނަށް ބޭސްކުރުމުގެ މަސައްކަތް ހުއްޓާނުލައި ކުރިއަށް ގެންދަމުންނެވެ. ނަމަވެސް އޭނާ ބެންޗުން ނުފެންނަން ފެށުމުން ފުޓްބޯޅަ ކުޅުންތެރިންނާއި ކުލަބުތަކުން ވަނީ އެކަމާ ކަންބޮޑުވުން ފާޅުކުރަން ފަށާފަ އެވެ.\nބަނގްލަދޭޝް މެޗުގައި ޝަކީބު (ކ) އިކޮނޮމިކް މިނިސްޓަރ ސައީދާއެކު ރޮސްޓްރަމުގައި.


Heebihi negumakee dhulhaheyokamuge nishaaneh | Mihaaru\nމީހެއްގެ އަތުން ހީބިހި ނަގާފައި: މިއީ ދުޅަހެޔޮކަން ރަމްޒުކޮށްދޭ ކަމެއް ކަމަށް ދިރާސާއެއްގައި ބުނޭ.\nހީބިހި ނެގުމަކީ ދުޅަހެޔޮކަމުގެ ނިޝާނެއް\n14 ސެޕްޓެމްބަރ 2018 - 06:17\nމީހަކު ބަލައިލާ ގޮތަކުން ވެސް ގައިން ހީބިހި ނަގައި، ހިތް ތެޅިގެންފާނެ އެވެ. ލިބޭ އުފަލަކާއި ކާމިޔާބީއަކާ ގުޅިގެން ވެސް ހީބިހި ނަގައިފާނެ އެވެ. އަދި މިއުޒިކް ޝޯއެއް ނުވަތަ ގަޔާވާ ކަހަލަ ފިލްމެއް ބަލާއިރު ވެސް ހަމަ ގައިން ހީބިހި ނަގާ ގޮތް ބައެއް މީހުންނަށް ދިމާވެ އެވެ.\nމިކަމާ ބެހޭ ގޮތުން މިހާރު ވަނީ އާ ދިރާސާއެއް ހަދައިފަ އެވެ.\nހާވަޑް ޔުނިވަސިޓީ އާއި އޮކްސްފޯޑް ޔުނިވަސިޓީގެ ޕްރޮފެސަރުންތަކެއް ގުޅިގެން ހެދި ބާކްލޭކާޑް ދިރާސާގައި ބުނި ގޮތުގައި ހީބިހި ނެގުމަކީ މީހާގެ ސިއްހަތާއި ޝަހުސިއްޔަތު ވެސް ރަމްޒުކޮށްދޭ ކަމެކެވެ. އަދި އެއީ ދުޅަހެޔޮ ސިއްހަތެއްގައި އުފާވެރި ދިރިއުއުޅުމެއްގައި މީހާ ހުރި ކަމުގެ ނިޝާނެއް ކަމަށް ވެސް ބުނެފައިވެ އެވެ.\nއެ ދިރާސާގައި ފާހަގަކޮށްފައިވާ ގޮތުގައި ގައިން ހީބިހި ނެގުމަކީ މީހާ ރަނގަޅު މޫޑެއްގައި ހުރިކަން ވެސް ދައްކުވައިދޭ ކަމެކެވެ.\nދިރާސާ ހެދުމަށް 100 އެއްހާ މީހުންގެ ހިއްސުތަކަށް އަންނަ ބަދަލުތައް ދެނެގަތުމަށް، މޮނިޓަރިން ޑިވައިސްއެއް ހަރުކޮށްގެން ލައިވް މިއުޒިކް ޝޯއެއް ބަލަން ދޫކޮށްލި އެވެ. ނަތީޖާ އިން ދެއްކީ ޝޯ ބަލައިގެން ލިބުނު އުފާވެރި އިހުސާސްތަކާ އެކު ގިނަ މީހުންގެ ގައިން ހީބިހި ނެގި ކަމެވެ.\nއެގޮތުން ލައިވް ޝޯ ބަލައިގެން އަންހެނުންގެ ތެރެއިން 55 ޕަސެންޓް މީހުންނަށް ހީބިހި ތަޖުރިބާ ކުރަން ޖެހުނު އިރު، ފިރިހެނުންގެ ނިސްބަތް އުޅެނީ 46 ޕަސެންޓްގަ އެވެ.\nދިރާސާގައި ބުނި ގޮތުގައި ހީބިހި ނެގުމަކީ ކަންކަމާ ދޭތެރޭ ޕޮޒިޓިވްކޮށް ދެކުމާއި އެހެން މީހުންނާ އޮންނަ ގުޅުމުގެ ވަރުގަދަކަން ވެސް ދައްކުވައި ދޭނެ ކަމެކެވެ. އަދި އެއީ ލިބޭ ބޮޑު ކާމިޔާބީއަކާ ގުޅިގެން ވެސް ދިމާވާ ކަމެއް ކަމަށް ބުންޏެވެ. އެގޮތުން މަތީ ފާހެއް ހާސިލުވުބް ފަދަ އުފާވާ ކަހަލަ ކަންކަމަކީ ހީބިހި ނެގުމަށް މެދުވެރި ކުރުވާ ކަންކަމެވެ.\nއިތުރު ލިޔުންތައް ސިއްހަތު ދިރާސާ


Quarantinegai thibey meehun votelaan 1 gadi iru\nކަރަންޓީނުގައި ތިބޭ މީހުން ވޯޓުލާން އެއްގަޑިއިރު\nއިންތިހާބެއްގައި މީހަކު ވޯޓުލަނީ -- ފޮޓޯ: އަވަސް\nކައުންސިލްތަކުގެ އިންތިހާބުގެ ވޯޓްލާއިރު ކޮވިޑް ކަރަންޓީނުގައި ތިބޭ މީހުން ވޯޓުލާން އެއް ގަޑިއިރުގެ ވަގުތު ކަނޑައަޅައިފި އެވެ.\nއިލެކްޝަންސް ކޮމިޝަން (އީސީ) އިން އެކުލަވާލާފައިވާ ކޮވިޑް-19 އާއި ގުޅިގެން އައިސޮލޭޝަންގައި ތިބޭ މީހުނާއި ކަރަންޓީނުގައި ތިބޭ މީހުން ވޯޓުލުމުގައި އަމަލު ކުރާނެ ގޮތުގެ އުސޫލުގައިވާ ގޮތުން އެފަދަ މީހުން ވޯޓުލާނީ ހަވީރު 5:00 އިން 6:00 އަށެވެ.\nއެ އުސޫލުގައި ބުނަނީ ކަރަންޓީނުގައި ތިބޭ މިހުން ވޯޓުލާ މަރުކަޒަށް ހާޒިރުވާން ވާނީ ހުއްދަ ހޯދަންޖެހޭ ފަރާތްތަކުގެ ހުއްދަ ހޯދައިގެން ކަމަށާއި އެއީ އެމީހެއްގެ އަމިއްލަ ޒިންމާއެއް ކަމަށެވެ. ވޯޓު ލެވޭނީ އެމީހަކު ރަޖިސްޓާ ވެފައިވާ ފޮއްޓަކަށެވެ.\nވޯޓުލާ ނިމުމުގެ ފަސް ގަޑިއިރު ކުރިން ކަރަންޓީނުގައި ތިބޭ މީހުން ވޯޓުލާން ބޭނުންވާ ކަމުގެ މައުލޫމާތު އެޗްޕީއޭގެ ރަށު ޓާސްކްފޯސް މެދުވެރިކޮށް އީސީ އަށް އަންގަން ޖެހޭނެ އެވެ. މާލޭ ސަރަހައްދުގައި ނަމަ އެފަދަ މީހުންގެ މައުލޫމާތު އަންގަން ޖެހެނީ އެމީހަކު ވޯޓުލާން އޮންނަ ފޮށީގެ ވެރިޔާ އަށެވެ.\nކަރަންޓީނުގައި ތިބޭ މީހުންނަށް ހާއްސަ ވަގުތެއް ކަނޑައެޅި ނަމަވެސް އެމީހުނަށް ވޯޓުލުމުގެ ފުރުސަތު ލިބޭނީ އެ ފޮއްޓަށް ވޯޓުލާން ރަޖިސްޓްރީ ވެފައިވާ މީހުންގެ ތެރެއިން ކިޔޫ ބަންދުކުރާ ގަޑިއާ ހަމައަށް ކިޔޫގައި ތިބޭ މީހުން ވޯޓުލައި ނިމުމުންނެވެ.\nވޯޓުލާ ދުވަހަށް ކަރަންޓީނުން ނުވީއްލޭނެ މީހުންގެ މައުލޫމާތު މި މަހުގެ އަށްވަނަ ދުވަހުގެ ރޭގަނޑު 8:00 ގެ ކުރިން އެޗްޕީއޭގެ ފަރާތުން އީިސީއަށް އަންގަން ޖެހެ އެވެ.\nލޯކަލް ކައުންސިލްތަކުގެ އިންތިހާބައި އަންހެނުންގެ ތަރައްގީއަށް މަސައްކަތް ކުރާ ކޮމިޓީތަކުގެ އިންތިހާބުގައި ވޯޓުލާނީ މިމަހުގެ 10 ވަނަ ދުވަހު އެވެ.\nއިންތިހާބަށް ބޭނުންވާ 7700 އޮފިޝަލުން ހަމަކޮށް ތަމްރީންތައް ދެމުންދާއިރު ކައުންސިލްތަކާއި އަތޮޅު ކައުންސިލް އަދި ސިޓީ ކައުންސިލްތައް ހިމެނޭ ގޮތަށް ޖުމްލަ 980 ކައުންސިލަރުން އިންތިހާބު ކުރާނެ އެވެ. މި މަގާމުތަކަށް ކުރިމަތިލީ 2400 ކެނޑިޑޭޓުންގެ ތެރެއިން ބައެއް މީހުން ވަނީ އެ މީހުންގެ ނަން އަނބުރާ ގެންގޮސްފަ އެވެ.\nއިލެކްޝަންސް ކޮމިޝަން އެޗްޕީއޭ ލޯކަލް ކައުންސިލްތަކުގެ އިންތިހާބު + ކޮވިޑް-19\nކަރަންޓީނު ނެތި ކެންޕޭނަށް ދެވޭގޮތް ހެދުމުން ފާޑުކިޔަނީ\nއިންތިހާބު ލަސް ކުރާނެ ހުއްޖަތެއް ނެތް: ނަޝީދު\nއޭޕްރީލް 10 ގައިވެސް އިންތިހާބު ނުބޭއްވިދާނެ\n"ކެމްޕޭން ޖަލްސާތައް ބޭއްވުން އެދެނީ ވާޗުއަލްކޮށް"


Liverpool molhuve City aai dhemedhu oiy faragu kudakuri iru Wolves athun Chelsea balivejje – adduLIVE\nލިވަޕޫލް މޮޅުވެ ސިޓީއާ ދެމެދު އޮތް ފަރަގު ކުޑަކުރިއިރު ވުލްވްސް އަތުން ޗެލްސީ ބަލިވެއްޖެ\nDec 06, 2018, 10:57 މުޙައްމަދު އަދުހަމް\nބާންލޭ ކޮޅަށް ލަނޑުޖެހުމަށްފަހު ލިވަޕޫލްގެ ވާޖިލް ވެން ޑައިކް (ކ) އާއި ރޮބާޓޯ ފިރްމީނޯ (ވ) އުފާ ފާޅުކުރަނީ. --ފޮޓޯ: ޕްރިމިއާ ލީގު.ކޮމް\nއިނގިރޭސި ޕްރިމިއާ ލީގުގައި ރޭ ކުޅުނު މެޗުގައި ރަށުން ބޭރުގައި ބާންލޭ އަތުން ލިވަޕޫލް މޮޅުވެ އެއްވަނައިގައި އުޅޭ މެންޗެސްޓާ ސިޓީ އާ ދެމެދު އޮތް ފަރަގު ކުޑަކުރިއިރު ވުލްވަހެމްޕްޓަން ވޮންޑަރާސް އަތުން ޗެލްސީ ބަލިވެއްޖެއެވެ.\nލީގުގައި އަންގާރަ ދުވަހުގެރޭ އެންމެ ފަހުގެ ޗެމްޕިއަން ސިޓީ ކުޅުނު މެޗުން 2-1 އިން ވަޓްފޯޑް އަތުން މޮޅުވެ ތާވަލްގެ އެންމެ ކުރީގައި ފަސް ޕޮއިންޓްގެ ލީޑެއްނެގިއިރު ދެވަނައިގައި އުޅޭ ލިވަޕޫލް ވަނީ ފަހަތުން އަރައި 3-1 އިން ބާންލޭ ބަލިކޮށް ސިޓީއާ ދެމެދުގައިވާ ފަރަގު ކުޑަކޮށްފައެވެ. ރޭގެ މެޗަށް ނިކުތްއިރު ތިންވަނައިގައި އޮތް ޗެލްސީ ވަނީ 2-1 އިން ވުލްވްސް އަތުން ބަލިވެ ހަތަރުވަނައަށް ވެއްޓިފައެވެ.\nރޭގެ މެޗުތަކަށްފަހު، އަދިވެސް އެއްވަނައިގައި އުޅެނީ ސިޓީ އެވެ. އެ ޓީމަށް 15 މެޗުން 41 ޕޮއިންޓް ލިބިފައިވާއިރު އޭގެ ދެ ޕޮއިންޓް ފަހަތުން ދެވަނައިގައި އޮތީ ލިވަޕޫލެވެ. ތިންވަނައިގައި އޮތް ޓޮޓެންހަމް އަށް 33 ޕޮއިންޓް ލިބިފައިވާއިރު ހަތަރުވަނައިގައި ޗެލްސީ އޮތީ 31 ޕޮއިންޓް ހަމަކޮށްގެންނެވެ. ފަސްވަނައިގައި އޮތް އާސެނަލަށް ވެސް މިއަދަދަށް ޕޮއިންޓް ލިބިފައިވާއިރު ޗެލްސީ އަށް ކުރިލިބެނީ ފައިދާ ގޯލްގެ ތަފާތުންނެވެ. ގަދަފަދަ ޔުނައިޓެޑް އޮތީ 23 ޕޮއިންޓާއެކު 8 ވަނައިގައެވެ.\nލިވަޕޫލުން ރޭގެ މެޗަށް ނިކުތްއިރު އެ ޓީމުގެ އެޓޭކްގައި ހިމެނޭ މުހިއްމު ކުޅުންތެރިންކަމަށްވާ މުހައްމަދު ސަލާހް އާއި ރޮބާޓޯ ފިރްމީނޯ މި މެޗުގެ ފުރަތަމަ އެގާރައިގައި ހިމަނާފައިނުވާއިރު އަނިޔާގެ ސަބަބުން އެ ޓީމުގެ ސަޑިއޯ މާނޭ ނުކުޅެއެވެ.\nޓާފް މޫރ ގައި ރޭ ލިވަޕޫލާ ދެކޮޅަށް ބާންލޭ ކުޅުނު މެޗުގެ ފުރަތަމަ ހާފުގައި ދެ ޓީމަށް ގޯލެއް ކާމިޔާބުކުރެވިފައިނުވާއިރު ދެވަނަ ހާފުގެ ކުރީކޮޅު ބާންލޭ އަށް ލީޑް ނަގައިދިނީ ޖެކް ކޯކް އެވެ. މެޗުގެ 62 ވަނަ މިނެޓުގައި ޖޭމްސް މިލްނާ ކާމިޔާބުކުރި ގޯލުން ލިވަޕޫލް އެއްވަރުކުރިއިރު އޭގެ ހަތް މިނެޓުފަހުން މިހާފުގައި ކުޅެން ނިކުތް ފިރްމީނޯ ވަނީ އެ ޓީމަށް ފުރަތަމަ ފަހަރަށް ލީޑް ނަގައިދީފައެވެ. މި މެޗުގެ އިތުރުވަގުތުގައި ސަލާހް ދިން ބޯޅައަކުން ޒެރްދާން ޝަކީރީ ވަނީ ލިވަޕޫލަށް ތިން ޕޮއިންޓް ކަށަވަރުކޮށްދީފައެވެ.\nވުލްވްސްގެ ދަނޑުގައި ރޭ ކުޅުނު މެޗުގެ ފުރަތަމަ ހާފުގައި ޗެލްސީ އިން ލަނޑެއްޖަހާފައިވަނިކޮށް ވުލްވްސް އިން ވަނީ ދެވަނަ ހާފުގައި ދެލަނޑުޖަހައި މެޗުގެ ނަތީޖާ އެ ޓީމު ކޮޅަށް އަނބުރާލައިފައެވެ. މިއީ ލީގުގައި ވުލްވްސް އެންމެ ފަހުން ކުޅުނު ހަ މެޗުގެ ތެރެއިން މޮޅުވި ފުރަތަމަ މެޗެވެ. ހަތަރު މެޗުން ބަލިވިއިރު އެއް މެޗުން އެއްވަރުވެފައިވެއެވެ. މީގެއިތުރުން، މިއީ ލީގުގައި ޗެލްސީ ރަށުން ބޭރުގައި އެންމެ ފަހުން ކުޅުނު ދެ މެޗުގެ ތެރެއިން ބަލިވި ދެވަނަ މެޗެވެ.\nރޭގެ މެޗުގެ ފުރަތަމަ ހާފުގެ 18 ވަނަ މިނެޓުގައި ރުބެން ލޮފްޓަސް-ޗީކް ކާމިޔާބުކުރި ގޯލުން އެ ޗެލްސީ ލީޑްނެގިއިރު، 59 ވަނަ މިނެޓުގައި ވުލްވްސް އަށް އެއްވަރުކޮށްދިނީ ރައުލް ހިމެނޭޒް އެވެ. އޭގެ ހަތަރު މިނެޓުފަހުން، ވުލްވްސް މޮޅުވި ލަނޑުޖަހައިދިނީ ޑިއޯގޯ ޖޮޓާ އެވެ.\nމި މުބާރާތުގައި ރޭ ކުޅުނު އަނެއް މެޗުގައި މެންޗެސްޓާ ޔުނައިޓެޑް ވަނީ އަމިއްލަ ދަނޑުގައި 2-2 އިން އާސެނަލް އާ އެއްވަރުކޮށްފައެވެ. މިއީ ލީގުގައި ޔުނައިޓެޑް އެންމެ ފަހުން ކުޅުނު ހަތަރު މެޗުގެ ތެރެއިން އެއްވަރުވި ތިންވަނަ މެޗެވެ. މި ހަތަރު މެޗުގެ ތެރެއިން އެއްވެސް މެޗަކުން އެ ޓީމު މޮޅުވެފައެއްނުވެއެވެ. މި މެޗުން އެއްވަރުވިއިރު އާސެނަލް ވަނީ މި ސީޒަނުގައި ބަލިނުވެ ވިދިވިދިގެން 20 މެޗު ހަމަކޮށްފައެވެ.\nޔުނައިޓެޑްގެ އޯލްޑް ޓްރެފޯޑްގައި ރޭ ކުޅުނު މެޗުގައި ކުރީން ލީޑް ނެގީ މިވަގުތު ރަނގަޅު ފޯމެއްގައި އޮތް އާސެނަލް އެވެ. ފުރަތަމަ ހާފުގެ 26 ވަނަ މިނެޓުގައި މިލަނޑު އެ ޓީމަށް ޖަހައިދިނީ ޝްކޮޑްރަން މުސްތާފީ އެވެ. އެ ޓީމުގެ ލޫކަސް ޓޮރޭރާ ތަނަވަސްކުރި ފުރުޞަތަކުން މުސްތާފީ ބޮލުން ފޮނުވާލި ބޯޅަ ޔުނައިޓެޑްގެ ގޯލްކީޕަރު ޑޭވިޑް ޑެހެއާ އަތުގައި ޖެހިފައި ވަނީ ގޯލުގެ ރޮނގު ހުރަސްކޮށްފައެވެ.\nއޭގެ ހަތަރު މިނެޓުފަހުން، ޔުނައިޓެޑަށް އެއްވަރުކޮށްދިނީ އެންތަނީ މާޝިއަލް އެވެ. މިއީ އެ ޓީމުގެ އެންޑާ ހެރޭރާ ދިން ބޯޅައަކުން ގޯލްކުރިމަތީގައި ވަރަށް ހަމަޖެހިލައިގެން ހުރެ މާޝިއަލް ކާމިޔާބުކުރި ގޯލެކެވެ. މިހާފު ނިމުނީ 1-1 އިން ދެ ޓީމު އެއްވަރުވެގެންނެވެ.\nއާސެނަލުން ދެވަނަ ހާފު ފެށީ ބަދަލަކާއެކުގައެވެ. އެގޮތުން، މި މެޗުގައި އެ ޓީމުގެ ކެޕްޓަން ބޭންޑް އަޅައިގެން ކުޅުނު އާރޮން ރަމްސޭ އަށް ލިބުނު އަނިޔާއެއްގެ ސަބަބުން ބަދަލުކުރިއިރު އޭނާގެ ބަދަލުގައި ކުޅެން ނިކުމެފައިވަނީ ޔުނައިޓެޑަށް ކުރީން ކުޅުނު ހެންރިކް މިކިތާރްޔަން އެވެ.\nއާސެނަލުން މި މެޗުގައި ދެވަނަ ފަހަރަށް ލީޑް ނެގީ 68 ވަނަ މިނެޓުގައި ޔުނައިޓެޑްގެ ޑިފެންޑަރު މާކޯސް ރޯހޯ އަތުން ބައިކޮޅަށް ވަން ގޯލަކުންނެވެ. އޭގެ މިނެޓެއްފަހުން، އާސެނަލްގެ ސެއަދު ކޮލާސިނަޗް ފަހަތަށް ދިން ޕާހެއް އެ ޓީމުގެ ގޯލްކީޕަރު ބާންޑް ލެނޯ ދިފާއުކުރުމުގެ ކުރީން ޔުނައިޓެޑްގެ ޖެސޭ ލިންގާޑް ވަނީ ގޯލްގެ ތެރެއަށް ފޮނުވާލައިގެން ނަތީޖާ ހަމަހަމަކޮށްދީފައެވެ.\nލީގުގައި ރޭ ކުޅުނު އެހެން މެޗުތަކުގެ ނަތީޖާއަށް ބަލާއިރު، ޓޮޓެންހަމް ހޮޓްސްޕާ ވަނީ 3-1 އިން ސައުތުހެމްޕްޓަން ބަލިކޮށް ލީގު ތާވަލްގެ ތިންވަނައަށް ޖެހިލައިފައެވެ. މި މެޗުގައި އެ ޓީމުގެ ލަނޑުތައްޖަހައިދިނީ ހެރީ ކޭން އާއި ލޫކަސް މައުރާގެ އިތުރުން ސޮން ހެއުން-މިން އެވެ. ސައުތުހެމްޕްޓަންގެ ހަމައެކަނި ގޯލް ކާމިޔާބުކޮށްދިނީ ޗާލީ އޮސްޓިން އެވެ. އެވަޓަން އާ ނިއުކާސަލް ޔުނައިޓެޑް ބައްދަލުކުރި މެޗު 1-1 އިން އެއްވަރުވިއިރު ފުލަމް އާ ލެސްޓާ ސިޓީގެ ކުރިމަތިލުން ނިމުނީވެސް ހަމަ މިނަތީޖާއިންނެވެ.


Ailendaas kapgai kulhudhuhfushee teem gamaa dhekolhah kulhunu mechun balivehje\nއައިލެންޑާސް ކަޕްގައި ކުޅުދުއްފުށީ ޓީމް ގަމާ ދެކޮޅަށް ކުޅުނު މެޗުން ބަލިވެއްޖެ\nއައިލަންޑާސް ކަޕްގެ ގްރޫޕް ސްޓޭޖްގެ ދެވަނަ މެޗުގައި ކުޅުދުއްފުށީ ޓީމު ލ ގަމާ ދެކޮޅަށް ކުޅެ ބަލިވެއްޖެ އެވެ.\nއިއްޔެ ހަވީރު 17:00 ގައި މާފަންނު އެކުވެނި ދަނޑުގައި ލ ގަން ޓީމާ ދެކޮޅަށް ކުޅެ ކުޅުދުއްފުށީ ޒިގްޒެގް ޓީމު ބަލިވީ 4-5 ގެ ނަތީޖާއަކުންނެވެ.\nގުރޫޕްގެ އެންމެ ވަރުގަދަކޮށް ބެލެވޭ ގަން ޓީމާ ދެކޮޅަށް ކުޅުނު މެޗުގެ ކުޅުން ފެށުމާއެކު ގަން ޓީމުން ވަނީ ދެ ލަނޑުޖަހާ 2-0 ގެ ލީޑެއް ހޯދާފަ އެވެ. ބީޖީގެ ޕްރެކްޓިހުގެ ސަބަބުން މެޗުގައި ބައިވެރި ނުވެވުނު ކުޅުދުއްފުށީ ޓީމުގެ މުހިއްމު ކުޅުންތެރިޔާ އަބްދުﷲ އަބޫބަކުރު (ބަކާ) ނުލައި ކުޅުދުއްފުށީ ޓީމުން ކުޅުނު މި މެޗުގައި ކުޅުދުއްފުށީ ޓީމުން ކުޅުން ރަނގަޅުކޮށް ލަނޑެއްޖަހާ ނަތީޖާގެ ފަރަޤު ކުޑަކުރި އެވެ. މި ލަނޑަކީ މެދު ރޮނގާ ހިސާބުން ކުޅުދުއްފުށީ ޓީމުގެ މުހައްމަދު އަލީ (ރުއްކެ) ފޮނުވާލި ބާރު ބޯޅައެއް ގޯލުގެ ތެރެއަށް ވައްދާލައިގެން ކާމިޔާބުކުރި ލަނޑެކެވެ. ރުއްކެ އަކީ މިއަހަރުގެ ކުލަބު މޯލްޑިވްސްގެ ފައިނަލުގައި ކުޅުނު ޕޮލިސް ޓީމުގައި ހިމެނޭ ކުޅުންތެރިއެކެވެ.\nކުޅުދުއްފުށީ ޓީމަށް ނަތީޖާ ހަމަހަމަ ކޮށްދިނީ ޒައިދު މުހައްމަދެވެ. މި ގޯލާއެކު ކުޅުދުއްފުށީ ޓީމުންވަނީ ޓައިމް އައުޓެއް ނަގާފަ އެވެ. ނަމަވެސް ޓައިމް އައުޓުން އަރައި މާ ގިނައިރުތަކެއްނުވެ ގަން ޓީމުން ވަނީ އަނެއްކާވެސް ލަނޑެއްޖަހާ 3-2 އަކަށް ނަތީޖާ ބަދަލު ކޮށްފަ އެވެ. ކުޅުދުއްފުށީ ޓީމުން ފުރަތަމަ ހާފު ނިމުމުގެ ކުރިންވަނީ ދެވަނަ ފަހަރަކަށް ނަތީޖާ ހަމަހަމަ ކޮށްފަ އެވެ. މި ލަނޑު ކާމިޔާބު ކޮށްދިނީ ކުރިން ރާއްޖޭގެ 19 އަހަރުން ދަށުގެ ޤައުމީ ޓީމަށް ކުޅެފައިވާ ކުޅުންތެރިޔާ މުހައްމަދު ޒަކަރިއްޔާ (ކެރިކް) އެވެ.\nފުރަަތަމަ ހާފެކޭ އެއްގޮތަށް ދެވަނަ ހާފުވެސް ގަން ޓީމުން ފެށީ2ގޯލާ އެކު 5-3 ގެ ލީޑެއް ހޯދައިގެންނެވެ. ނަމަވެސް ކުޅުދުއްފުށީ ޓީމުން އަލުން ކުޅުން ރަނގަޅުކޮށް ނަތީޖާގެ ފަރަޤު ކުޑަކުރި އެެވެ. މި ލަނޑު ކާމިޔާބު ކޮށްދިނީ ޒައިދު މުހައްމަދެވެ. ނަމަވެސް ކުޅުދުއްފުށީ ޓީމުން ނަތީޖާ ހަމަހަމަ ކުރުމަށް ކުރަމުން ދިޔަ ބުރަ މަސައްކަތް ވަނީ ނާކާމިޔާބު ވެފައެވެ.\n“ޓީމު މިއަދު ކުރި ހިތްވަރާ މެދު ވަރަށް ހިތްހަމަ ޖެހޭ. ދެ ހާފުވެސް ފެށުން ރަނގަޅު ކޮށްލެވުން ނަމަ ނަތީޖާ ތަފާތުވީސް ކަމަށް ޤަބޫލު ކުރެވޭ. ބަކާ ނެތުމުން ޑިފެންސް އެހާ އޮގަނައިޒްއެއް ނޫން. އެކަމަކު މި ނަތީޖާއަކީ ރަނގަޅު ނަތީޖާއެއް ކަމަށް ޤަބޫލުކުރެވޭ. އަދި ކުރިއަށް އޮތް މެޗު ކާމިޔާބުކޮށް ދެވަނަ ބުރަށް ދިއުމަށް ކުރެވޭ އުއްމީދު ބޮޑު. އަދި ސަޕޯޓަރުންނަށްވެސް ޝުކުރު އަދާކޮށްލަން ބޭނުން.” މެޗަށް ފަހު ވާހަކަ ދައްކަވަމުން ޓީމުގެ ކޯޗު މުހައްމަދު މޫސާ(އޮޓްޕޯ) ވިދާޅުވި އެވެ.\nމި ގްރޫޕްގެ މިއަދު ކުޅުނު އަނެއް މެޗު 3-1 އިން ވާދޫއިން ވަނީ ވިލުފުށި މައްޗަށް ކުރި ހޯދާފަ އެވެ. މި ގްރޫޕްގެ ކޮންމެ ޓީމެއް ދެ މެޗު ކުޅެފައިވާއިރު ކޮންމެ ޓީމަކަށްވެސް ވަނީ3ޕޮއިންޓް ލިބިފަ އެވެ. ގޯލު ތަފާތުން މި ވަގުތު ގްރޫޕްގެ އެއްވަނާގައި އޮތީ ކުޅުދުއްފުށީ ޒިގްޒެގް އެވެ.\nގްރޫޕް ސްޓޭޖްގެ ފަހު މެޗުގައި ވިލުފުށި މައްޗަށް ކުރި ހޯދައިފިނަމަ ކުޅުދުއްފުށީ ޓީމަށް ދެވަނަ ބުރަށް ދެވޭނެ އެވެ. މި މެޗު ކުޅެވޭނީ 19 މޭ ދުވަހުގެ 1700 ގަ އެވެ. އަދި އެ މެޗު އެއްވަރު ވީ ކަމުގައި ވިޔަސް ފުރުސަތު އޮންނާނެ އެވެ.


vnews - Maseeh ge vote aai gulhigen PPM coalition ge memberunna raees bahdhalu kuravvaifi\nމަސީހުގެ ވޯޓާ ގުޅިގެން ޕީޕީއެމް ކޯލިޝަންގެ މެންބަރުންނާ ރައީސް ބައްދަލުކުރައްވައިފި\nވެރިކަން ކުރާ ކޯލިޝަންގެ މެންބަރުންނާ އެކު ރައީސް އަބްދުﷲ ޔާމީން މިރޭ ބޭއްވި ބައްދަލުވުމުގެ ތެރެއިން\nރައްޔިތުންގެ މަޖިލީހުގެ ރައީސް އަބްދުﷲ މަސީހުގެ އިތުބާރު ނެތް ކަމުގެ މައްސަލަ މަޖިލީހަށް ހުށަހަޅާފައިވާތީ ވެރިކަން ކުރާ ޕީޕީއެމް / އެމްޑީއޭ ކޯލިޝަންގެ މެންބަރުންނާ ރައީސް އަބްދުﷲ ޔާމީން ބައްދަލުކުރައްވާ މަޝްވަރާކުރައްވައިފި އެވެ.\nޕީޕީއެމްގެ އޮފީހުގައި މިރޭ ކުރިއަށް ދިޔަ މިބައްދަލުވުމުގައި ވެރިކަން ކުރާ ކޯލިޝަންގެ ގިނަ މެންބަރުން ބައިވެރިވެވަޑައިގެންނެވި އެވެ.\nމިބައްދަލުވުމުގައި މަޖިލީހުގެ ރައީސް މަސީހު ވެސް ބައިވެރިވެވަޑައިގެންނެވި އެވެ.\nމިބައްދަލުވުން ކުރިއަށް ދަނިކޮށް ޕީޕީއެމްގެ ޕީޖީ ލީޑަރު އަހްމަދު ނިހާން ކުރެއްވި ޓްވީޓެއްގައި ވިދާޅުވީ މަސީހުގެ އިތުބާރު ނެތް ކަމުގެ ވޯޓުގައި އިދިކޮޅު ފަރާތްތައް ފެއިލްކޮށްލާނެ ކަމަށެވެ.\nމަޖިލީހުގެ ރައީސް މަސީހް މަގާމުން ވަކިކުރުމުގެ މައްސަލަ އަންނަ ހަފްތާގެ ހޯމަ ދުވަހު ބާއްވާ ޖަލްސާ އަށް މިހާރު ވަނީ އެޖެންޑާކޮށްފަ އެވެ.\nމަޖިލީހުގެ ރައީސް މަގާމުން ވަކިކުރަން ފާސްވާނީ މަޖިލީހުގައިނ ތިއްބެވި 8 މެންބަރުން ޖަލްސާއަށް ހާޒިރުވެއްޖެނަމަ 42 މެންބަރުންގެ ވޯޓުންނެވެ. ނަމަވެސް މަޖިލީހުގެ ރައީސް މަސީހް ނިސްބަތްވެވަޑައިގަންނަވާ ޕީޕީއެމް އެމްޑީއޭ ކޯލިޝަންގައި 54 މެންބަރުން ހިމެނޭތީ މައްސަލަ ހުށަހެޅުއްވި މެންބަރުން ބޭނުންވާ ގޮތަށް މިމައްސަލަ ނިންމުމަކީ ވަރަށް ނާދިރު ކަމެކެވެ.\nމަސީހް މަގާމުން ވަކިކުރުމުގެ މައްސަލަ 26 މެންބަރުން ސޮއިކުރެއްވުމަށްފަހު މަޖިލީހަށް ހުށަހެޅުއްވީ މިމަހުގެ އަށްވަނަ ދުވަހު އެވެ.\nމިހާރު ކުރިއަށްދާ ރައްޔިތުންގެ މަޖިލީހުގައި މަޖިލީހުގެ ރައީސްގެ އިތުބާރު ނެތް ކަމުގެ މައްސަލައެއް މީގެ ކުރިން މިދިޔަ އަހަރުގެ މާޗުގެ ތެރޭގައި ވެސް ހުށަހަޅާފައިވެ އެވެ. ނަމަވެސް ވަކި ސަބަބެއް ހާމަކުރުމެއް ނެތި މައްސަލަ ހުށަހެޅުއްވި މެންބަރުންގެ ފަރާތުން ފަހުން އެ މައްސަލަ ވަނީ އަނބުރާ ގެންގޮސްފަ އެވެ.\nމަޖިލީހުގެ ރައީސްގެ އިތުބާރު ނެތް ކަމުގެ މައްސަލާގައި އެމްޑީޕީ، ޖޭޕީ އަދި ވެރިކަން ކުރާ ޕީޕީއެމްގެ ބައެއް މެންބަރުންވެސް ވަނީ ސޮއިކުރައްވާފަ އެވެ.\nމަސީހްގެ އިތުބާރު ނެތް ކަމުގެ ވޯޓް ފެއިލް ކޮށްލާނެ ކަމަށް މަޖިލީހުގެ މެޖޯރިޓީ ލީޑަރު އަދި ޕީޕީއެމްގެ ޕާލިމެންޓްރީ ގުރޫޕްގެ ލީޑަރު އަހްމަދު ނިހާން ހުސައިން މަނިކު މީގެ ކުރިންވެސް ވަނީ ވިދާޅުވެފަ އެވެ. ނަމަވެސް މިމައްސަލަ މަޖިލީހަށް ހުށަހެޅުމުގައި އިސްކޮށް ހުންނެވި ދިއްގަރު ދާއިރާގެ މެންބަރު އަދި ކުރީގެ ރައީސް މައުމޫންގެ ދަރިކަލުން ފާރިޝް މައުމޫން ވަނީ މިމައްސަލަ ފާސްކުރަން ބޭނުންވާ އަދަދަށް މެންބަރުންގެ ތާއީދު ލިބިފައިވާ ކަމަށް ވިދާޅުވެފަ އެވެ.


Curfew Vaguthu Huhdha Aa Nulaa Magumatheegai Ulhey Bidheyseen Hulhumale Phase2Ah Gendhanee - Vaguthu\nކާފިއު ވަގުތު ހުއްދައާއި ނުލައި މަގުމަތީގައި އުޅޭ ބިދޭސީން ހުޅުމާލެ ފޭސް ދޭއްއަށް ގެންދަނީ\n2 މަސް ކުރިން ( މެއި 30, 2021 )\nކާފިއު ވަގުތު ހުއްދައާއި ނުލައި މަގުމަތީގައި އުޅޭ ބިދޭސީން ހުޅުމާލެ ފޭސް ދޭއްއަށް ގެންދިއުމުގެ މަސައްކަތް ސަރުކާރުން ފަށައިފިއެވެ.\nއެ މަސައްކަތް ކުރަމުން ދަނީ ދިވެހި ފުލުހުންނާއި، މޯލްޑިވްސް އިމިގްރޭޝަންގެ އިތުރުން، އެމްޕީއެލްއާ ގުޅިގެންނެވެ.\nރާއްޖޭގައި ގިނަ އަދަދެއްގެ ބިދޭސީން އުޅެމުން އަންނައިރު، ކޮވިޑާއި ގުޅިގެން ގައުމަށް ދާން ބޭނުންވެފައިވާ ބިދޭސީންނާއި، ގަވާއިދާއި ހިލާފަށް އުޅެމުން އަންނަ ގިނަ އަދަދެއްގެ ބިދޭސީން ވަނީ ގައުމަށް ފޮނުވާލާފައި ވެއެވެ.\nއެމްޕީއެލްއިން މިއަދު ބުނީ، ވާރކް ވިސާ ނެތް ފަރާތްތަކާއި ކާފިއު ވަގުތު ހުއްދައާއި ނުލައި މަގުމަތީގައި އުޅޭ ބިދޭސީން، ހުޅުމާލެ ފޭސް ދޭއް އަށް ގެންދިއުމުގައި އެ ކުންފުނިން އެހީތެރިކަން ފޯރުކޮށްދެމުން އަންނަ ކަމަށެވެ.\nއެ މަސައްކަތުގެ ތެރެއިން ބިދޭސީން ގެންދަނީ ފޭސް ދޭއްގައި ގާއިމްކޮށްފައިވާ ޑިޓެންޝަން ސެންޓަރަށެވެ.\nއެމްޕީއެލްއިން އާއްމުކޮށްފައިވާ ފޮޓޯތަކުން ފެނިގެން ދަނީ ބިދޭސީންތަކެއް އެމްޕީއެލްގެ ބަސް ޓާމިނަލްގައި ތިބޭ ތަނެެވެ.\nވާރކް ވިސާ ނެތް ފަރާތްތަކާއި ކާފިއު ވަގުތު ހުއްދައާއި ނުލައި މަގުމަތީގައި އުޅޭ ބިދޭސީން، ހުޅުމާލެ ފޭސް2 އަށް ގެންދިއުމުގައި މި ކުންފުނިން ދަނީ @ImmigrationMV އަދި @PoliceMv އެހީތެރިކަން ފޯރުކޮށްދެމުން. pic.twitter.com/Hux3A8dTkh\n— Maldives Ports Limited (@Portmv) May 30, 2021\nމިއީ ރެގިއުލަރައިޒޭޝަން ޕްރޮގްރާމުގެ ދަށުން ކުރިއަށް ގެންދާ ޕްރޮގްރާމެއް ކަމަށް ވެއެވެ.\nރާއްޖޭގައި ލައްކައަކަށްވުރެ ގިނަ ބިދޭސީން އުޅެމުން އަންނަ އިރު އެމީހުންގެ ގިނަ ބަޔަކު ގަވައިދާއި ހިލާފަށް ރާއްޖޭގައި އުޅެއެވެ.\nއިންޑިއާގެ ފުލުސް އެކަޑަމީއެއްގައި ދިވެހި ފުލުހެއް ވިދާލައިފި\nފުޓްސަލް ތަރި މުއްކި ހައްޔަރު ކޮށްފި\nމެއި 30, 2021 14:49\nވަރަށް ބޯބޮޑުކަމެއް..ދެން އެމީހުން މަގުމައްޗަށް ނުނިކުންނާނެ..އަނެއްކާވެސް ފިލާނީ.ހޭބަލިތަކާ!ހާދަމޮޅު ފިޔަވަޅޭ މިއަޅުއްވަނީ ޕީއެޗްޑީ ހޯލަޑަރުން... އޮހޮހޯ ސާބަހޭ\nމެއި 30, 2021 14:57\nއެތަނަށް ގެންގޮސް އެމީހުން ލައްވާ މަސައްކަތްކުރުވަމުން ކެއުމުގެ ކަންތައް ހަމަޖައްސާ..މަސައްކަތްނުކުރުވާ ކާންދޭނެކަމެއްނެތް\nމެއި 30, 2021 15:10\nމުސާރަ ދީފަ ކާން ދީފަ ބައިތިއްބާ .\nމެއި 30, 2021 17:49\nސަރުކާރުން ކާންދީ ބޯންދީ ބަލަހައްޓާނެ ކަމެއްނެތް. ވަގުތުން ޑީޕޯޓް/ސަރުކާރު ޕްރޮޖެކުޓް ތަކުގަ މަސައްކަތް ކުރުވާފަ ފުރުވޭވަރު ރުފިޔާ މުސާރަ ކޮޅުން ޓިކެޓް ހަރަދުކޮށްފަ/ މުސާރައިން ކާންދީފަ ޑީޕޯޓް ކުރަންވީ. އެންމެ ވޯކް ޕާމިޓަކަށް އެޖެންޓުން ގެނޭ 10/12 މީހުން. އެޖެންޓުންނާ އިމިގުރޭޝަން ގުޅިގެން ހިންގާ ޖަރީމާ. ބލއކ\nއިބުރާހިމް ކީރިތިކުރަވާ ސޯލިހު\nމެއި 30, 2021 20:24\nފެން އެބީތާއިންނަ ދިވެހިރަތް އިތުންގެ ރުފިޔާއިން ކާންބޯން ދީ. މިހާރުވެސް މިއުޅެނީ ބަލިވާ ދިވެހިންނައް އަޅާނުލެވިގެން. މާ ދަމާ ބުނާނެ ސަރުކާރުން ދިވެހިރައްއިތުން ކޮވިޑުގަ ބިލިޔަނެއް ހަރަ ދުކުރީމޭ.\nމެއި 30, 2021 20:46\nޢަޅެ މީ ގައުމެއްތަ؟ ޢިލީގަލް އިމިގްރެންޓްސް ނުވަތަ ގަވާއިދާ ހިލާފަށް މި ތަނަށް އެތެރެވެގެން އުޅޭމޯހުން މަގުތަކށް ނުކުތީމަ ހިމާޔަތްދީ، ބޯހޮޔާވަހިކަންދީ، ކާންދީ ބޯންދީ ބަލަހައްޓަނީ އެކަމް އުފަން ގައުމިގެ ރައްވެހިން ކަމުގައިވާ ދިވެހިން މަގުމަތިން ފެންނަ އިރަށް ޖީރިމާނާ ކޮށް ޖަލަށް ވެސްލަނީ...މީ ތޯ ވޯޓް ދޭ ހައްގު ވެރިންނަށް ބަދަލް ދޭ ގޮތަކީ؟...ދިވެހިން އަތުންނަގާ ޓެކްސް ފައިސާ އިން ތި މީހުންނަށް ހަރަދު ނުކޮށް ޑީޕޯޓް ކޮށްބަލަ!\nމެއި 31, 2021 08:36\nޤަވާޢިދާ ޚިލާފަށް ފިހާރަތަކާ ހޮޓާތަކުގައި ތިބޭ ބިދޭސީ ސޭޓްންވެސް ކޮންމެވެސް ތަނަކަށް ގެންދަން ވެއްޖެ. ފިހާރާގެ މުދަލުގެ ވެރިމީހާ ބިދޭސީއަކަށް ވެފައި ފިހާރާގެ ސޭޓާ މަސައްކަތު މީހުންނަކީވެސް ބިދޭސީންނަށްވާ ފިހާރަތައް ވަރަށް ގިނަ. އެތަންތަނުގެ ވިޔަފާރި ލައިސަންސް ޗެކް ކުރެވިއްޖެ ނަމަ މި ބިދޭސީން ގެ "ބާރު" ވަރަށް ރަގަޅަށް ސާފުވާނެ ކަމަށް ފެނޭ.\nޖޫން 13, 2021 08:23\nތިގޮތަށް ގެންދެވެނީ މަދު ބައެއް. މިހާރުވެސް ޕާރޓްޓައިމް ކުރާ އަންހެނުންނާ ފިރިހެނުން މަގުމަތިން ނުފެންނަ އިރެއް ނުދޭ. ޓިއުޝަން ދީފަ ލާރި ނަގާ ގޮތަށް މިކަން ވެސް މިހާރު ކޮންޓްރޯލް ނުވާ ދަރަޖައަކަށް ގޮއްސި.2ގަޑި އިރަށް 150 ޑޮލަރަށޭ ބުނެ 1 ގަޑިއިރުވެސް ނުވަނީސް ކައްކާ އެއްޗިހި އުދުންމަތީގަބަހައްޓާފަ ދަނީ އެހެން ގެއަކަށް. ދުވާލަކު7ގެ ނޫނީ 8 ގޭގަ އަށް ދާ މީހުން ވެސް މަދެއް ނުވާނެ. މިއީ ބަލި އުފުލުމަށް ކިހާ ނުރައްކާތެރި ކަމެއް ކަމަށް ކިތައް މީހުންނަށް ޤަބޫލު ކުރެވޭބާ.


Nuclear hakatha ah Bill Gates thaaeedhu koffi\nނިއުކްލިއާ ހަކަތައަށް ބިލް ގޭޓްސް ތާއީދު ކޮށްފި\nބިލް ގޭޓްސް: ނިއުކްލިއާ ހަކަތައަށް ފުރަގަސް ދިނުމަކީ ހެދޭ ވަރަށް ބޮޑު ގޯހެއް ކަމަށް ވިދާޅުވި\nއަންނަން އޮތް ޖީލުގެ ނިއުކްލިއާ ރިއެކްޓަރުތައް ނިސްބަތުން ރައްކާތެރި ވާނެ ކަމަށް ބިލް ގޭޓްސް ލަފާ ކުރައްވައިފި އެވެ. އޭނާ ވިދާޅުވީ ޒަމާނީ ނިއުކްލިއާ ރިއެކްޓަރުތަކުން އުކާލަން ޖެހޭނީ މަދު މިންވަރެއް ކަމަށެވެ.\nގޭޓްސް ވިދާޅުވާ ގޮތުގައި ނިއުކްލިއާ ރިއެކްޓަރުތަކުން ތިމާވެއްޓަށް ގެންލުން ލިބޭނެ ކަމަށް ވިސްނައިގެން ވާކަށް ނެތެވެ. އަންނަ ޖީލުގެ ރިއެކްޓަރުތަކުގެ ސަބަބުން މޫސުމީ ކާރިސާތަކުން ސަލާމަތް ވާން އެހީތެރި ވެވިދާނެ ކަމަށް ވެސް އޭނާ ދެކެލައްވަ އެވެ.\nމައިކްރޮސޮފްޓްގެ ބާނީ ބިލް ގޭޓްސް ދެކެލައްވާ ގޮތުގައި ނިއުކްލިއާ ހަކަތައަށް ފުރަގަސް ދިނުމަކީ ގޯހެކެވެ.\nޖަރުމަނުގެ ވިޔަފާރި ނޫހަކަށް ދެއްވި އިންޓަވިއުއެއްގައި ގޭޓްސް ވިދާޅުވީ މިހާރު ހުރި ނިއުކްލިއާ ރިއެކްޓަރުތައް ބަންދު ކުރުމަކީ ހަކަތަ ކަށަވަރު ކުރަން ހުރަހަކަށް ވާނެ ކަމަށެެވެ. އޭނާ އެ އިޝާރާތް ކުރައްވަނީ ތެލުގެ އަގަށް އަންނަ ބަދަލު ތަކަށެވެ.\nގޭޓްސް ވިދާޅުވި ގޮތުގައި ކަރަންޓަށް އޮތް ޑިމާންޑް އެތައް ގުނައެއް އިތުރުވެގެން ދާނީ ހަމައެކަނި ކާރު ދުއްވާތީ އެކަންޏެއް ނޫނެވެ. ގެދޮރު ހޫނު ކުރުމާއި ފެކްޓަރީތަކުގައި ޒަމާނީ މެޝިންތައް ބޭނުން ކުރުމަކީ ވެސް ހަކަތައަށް އޮތް ބޭނުން އިތުރުވާނެ ކަމެއް ކަމަށް ގޭޓްސް ވިދާޅުވި އެވެ.\nޖަރުމަނުގައި ގޭހުން ހަކަތަ އުފައްދަން ޕަވާ ޕްލާންޓްތައް އުފައްދަން ކުރާ މަސައްކަތްތަކަށް ގޭޓްސް ފާޑުވިދާޅުވި އެވެ. އޭނާ ވިދާޅުވި ގޮތުގައި ގޭހަކީ ދެމެހެއްޓެނިވި ވަސީލަތެއް ނޫން ކަމަށާއި ތަރައްގީ ކުރަންވީ ނިއުކްލިއާ ރިއެކްޓަރުތައް ތިމާވެއްޓަށް ރައްޓެހި ކުރުވާނެ މެކޭނިޒަމެއް ކަމަށެވެ.\nނިއުކްލިއަ އިއާދަކުރަނިވި ހަކަތަ މައިކްރޮސޮފްޓް\nދެމެހެއްޓެނިވި ހަކަތައަކީ ނިއުކްލިއާ: ބިލް ގޭޓްސް\nސައޫދީން ސާފު ހަކަތަ އުފައްދާނެ\nއިންޑިއާ-ޕާކިސްތާން: ނިއުކްލިއާ މައުލޫމާތު ހިއްސާކޮށްފި\n2024ގެ ކުރިން9ނިއުކްލިއާ ރިއެކްޓަރު އިންޑިއާ ބަހައްޓާނެ


"Hithaadhoo youth cup under 16" Variham Baraabaru Hudhufoshaa adhi Bageys semi ah!\nހިތާދޫ ޔޫތުކަޕް އަންޑަރ 16 ފުޓުސެލް މުބާރާތުގެ ތެރެއިން ފޮޓޯ- ހިތާދޫ އޮންލައިން\n"ހިތާދޫ ޔޫތުކަޕް އަންޑަރ 16" ވަރިހަމަ، ބަރާބަރު، ހުދުފޮށާ އަދި ބަގޭސް ސެމީޔައަށް!\nއަހްސަން އަޙްމަދު | 01 ޑިސެންބަރ 2017\nހިތާދޫގެ ކުޑަކުދިންނަށް އަމާޒުކޮށްގެން ހިތާދޫ ޔޫތުވިންގ އިން އަލަށް މިއަހަރު ފެށި "ހިތާދޫ ޔޫތުކަޕް އަންޑަރ 16 " ފުޓްސެލް މުބާރާތުގެ ސެމީފައިނަލަށް ވަރިހަމަ، ބަރާބަރު، ހުދުފޮށާ އަދި ބަގޭސް ދަތުރުކޮށްފިއެވެ.\nޖުމްލަ ހަޓީމު ވާދަކުރާ މި މުބާރާތުގައި މިއަދު ކުޅުނު ފުރަތަމަ މެޗުގައި ބައްދަލުކުރީ ގުލްދަމް އަދި ވަރިހަމައެވެ. އެމެޗް 2-3 ކާމިޔާބުކޮށްފައި ވަނީ ވަރިހަމަ ޓީމްއެވެ.\nއެމެޗްގައި ވަރިހަމަ ޓީމްގެ ލަނޑުތަށް ޖަހައިދިނީ މޮޅުކުޅުންތެރިޔަކަށް ހޮވުނު އިސްމާއީލް ނަޖީހް އަލީ ދެ ގޯލް ޖަހައިދިން އިރު ރިޒާމް ވަނީ އެއްގޯލް ޖަހާފައެވެ. ގުލްދަމް ޓީމްގެ ލަނޑުތަށް ޖަހާދީފައި ވަނީ ރަފްޙާން އާއި އަލީ ނަވީހްއެވެ.\nހިތާދޫގެ ފުޓުބޯޅަ ދަނޑުގައި ކުރިއަށްދާ މި މުބާރާތުގެ ދެވަނަ މެޗްގައި ބައްދަލްކުރީ ބަރާބަރު އާއި ދަބެސްޓްއެވެ. އެމެޗް 20-6 ކާމިޔާބުކުރީ ބަރާބަރު ޓީމްއެވެ.\nބަރާބަރު ޓީމްގެ ލަނޑުތަށް ޖަހާދިނީ އައިހަމް ، އަބާން އަލީ ، ޖަޒުލާން އެއްގޯލް، ލަޔާން ހުސެއިން އާއި ރިލްވާން ދެގޯލް، ޔޫނުސް ނިޔާޒް4ގޯލް، އަދި އަބާން9ގޯލްއެވެ. ދަބެސްޓް ޓީމްގެ ލަނޑުތަށް ޖަހާދިނީ އަލްމަސް ، އަޖުނާދު ގެ އިތުރުން ޝަމްއާންއެވެ. މޮޅުކުޅުންތެރިޔަކަ ހޮވިފައިވަނީ ބަރާބަރު ޓިމް ގެ ޖޯޖީ ނަންބަރ7އަބާންއެވެ.\nމި މުބާރާތުގެ ތިންވަން މެޗްގައި ބައްދަލްކުރީ ވަރިހަމަ އާއި ހުދުފޮށާއެވެ. އެމެޗް 4-2 ކާމިޔާބުކުރީ ވަރިހަމަ ޓީމްއެވެ. އެމެޗްގެ މޮޅުކުޅުންތެރިޔަކަ ހޮވުނު ވަރިހަމަ ޓީމްގެ ރިޒާމް ތިން ލަނޑު ކާމިޔާބު ކޮށްދިންއިރު އިސްމާއީލް ނަޖީހް އަލީ ވަނީ އެއްގޯލް ކާމިޔާބު ކޮށްފައެވެ. ހުދުފޮށާ ޓީމްގެ ދެލަނޑުވެސް ކާމިޔާބު ކޮށްދިނީ ހުސެއިން ޝާލިހްއެވެ.\nހަތަރުވަނަ މެޗްގައި ބަދަލްކުރީ ދަބެސްޓް އާއި ބަގޭސް ބޯއީސް އެވެ. އެމެޗް 17-2 ކާމިޔާބުކުރީ ބަގޭސް ބޯއީސްެއެވެ. ބަގޭސް ބޯއީސް ޓީމްގެ ލަނޑުތަށް ކާމިޔާބުކޮށްދިނީ އާޒިމް ،ވިޝާހް، ޙާނިއު ގެ އިތުރުން މަޒީންއެވެ. ދަބެސްޓް ޓީމްގެ ލަނޑުތަށް ކާމިޔާބުކޮށްދިނީ ޝަފީގް އާއި ޝަމްއާންއެވެ. މޮޅު ކުޅުންތެރިޔަކަ ހޮވިފައި ވަނީ ބަގޭސް ބޯއީސް ޓީމްގެ ވިޝާހްއެވެ.\nފަސްވަނަ މެޗްގައި ބަދަލްކުރީ ބަރާބަރާއި ބަގޭސްއެވެ. އެމެޗް 12-0 ކާމިޔާބުކުރީ ބަރާބަރު ޓީމްއެވެ. ބަރާބަރު ޓީމަށް ލަނޑުތަށް ކާމިޔާބުކޮށްދިނީ އަބާން އަލީ، ޔޫސުފް ނިޔާޒް އާއި އައިޙަމްއެވެ. މޮޅު ކުޅުންތެރިޔަކަ ހޮވުނީ ބަރާބަރު ޓިމްގެ އަބާން އަލީއެވެ.\nހަވަނަ މެޗް ގައި ބަދަލްކުރީ ހުދުފޮށާ އާއި ގުލްދަމްއެވެ. އެމެޗް 2-0 ކާމިޔާބުކުރީ ހުދުފޮށާ ޓީމްއެވެ. މޮޅު ކުޅުންތެރިޔަކަ ހޮވުނީ ހުދުފޮށާޓީމްގެ ހުސެއިން ޝާލިޙްއެވެ.\nސެމީގެ ފުރަތަމަ މެޗްގައި މާދަމާ ހަވީރު 16:00 ގައި ބަދަލްކުރާނީ ވަރިހަމަ އާއި ބަގޭސް ބޯއީސްއެވެ. ދެވަނަ މެޗް 17:00 ގައި ބަދަލްކުރާނީ ހުދުފޮށަ އައީ ބަރާބަރެވެ.


Gadhdhoo ge Plastic Geyah emmenge samaalu kan!\nޕްލާސްޓިކް ފުޅިން ހަދަމުންދާ ގދ. ގައްދޫ ކާށިދޫގެ-- ފޮޓޯ: ގައްދޫ ރައްޔިތެއް\n15 ޖުލައި 20192ކޮމެންޓް\nގައްދޫގެ ޕްލާސްޓިކު ގެއަށް އެންމެންގެ ސަމާލުކަން!\nސިންގަލް ޔޫޒް ޕްލާސްޓިކް ނުވަތަ އެއް ފަހަރަ ބޭނުންކޮށްފައި އުކާލާ ޕްލާސްޓިކުގެ މައްސަލަ މިހާރު ވަރަށް ބޮޑެވެ. ހާއްސަކޮށް ރާއްޖެ ފަދަ ކަނޑުގެ ސަރަހައްދު ބޮޑު ގައުމެއްގައި މިއީ ކަންބޮޑުވާން ޖެހޭ މައްސަލަ އެކެވެ.\nއެފަދަ އަމަލުތަކުގެ ސަބަބުން ތިމާވެއްޓަށް ކުރާ ނޭދެވޭ އަސަރުތަކާ މެދު ވިސްނައި އުކާލެވޭ ތަކެތިން ރީޔޫސް ނުވަތަ ރީސައިކަލް ކުރުން ފަދަ ކަމެއް ކުރަން ވިސްނަނީ އާބާދީގެ ތެރެއިން މަދު އިންސައްތައެއްގެ މީހުންނެވެ.\nއެކަމަކު ގދ. ގައްދޫގެ، ކާށިދޫ ގެއަކީ އާދަޔާ ހިލާފު، ފާހަގަ ކުރެވޭ ގެއެކެވެ. އެ ރަށަށްދާ ކޮންމެ މީހެއްގެ ލޮލުގައި ވެސް މި ގެ އަޅައިގަންނަނީ ހުސް ޕްލާސްޓިކް ފުޅިން ފާރުތައް ހަދާފައި ހުރުމުންނެވެ.\nއެ ގޭގައި ދިރިއުޅޭ މީހުންގެ މި އާދަޔާ ހިލާފު މަސައްކަތުގެ ތަފްސީލް ހޯދާލަން ސީއެންއެމް އިން ވާހަކަދެއްކީ ގޭގެ ވެރިޔާ ހަދީޖާ އެވެ. ހަދީޖާ ބުނީ މިއީ އޭނާގެ 33 އަހަރުގެ ފިރިހެން ދަރިފުޅު، މުހައްމަދު އަނިލް ފެށި މަސައްކަތެއް ކަމަށެވެ.\nހަދީޖާ (ކަނާތް ފަރާތުގައި) އޭނާގެ މަންމައާ އެކު-- ފޮޓޯ: ގައްދޫ ރައްޔިތެއް\n"އަޅުގަނޑުގެ ދަރި އަނިލް ފެށި މަސައްކަތެއް މިއީ. އެންމެ ފުރަތަމަ ބަދިގެއާ އުނދޯލިގެ ފުޅިން ހެދީ އޭނަ،" ހަދީޖާ ބުންޏެވެ.\nހަދީޖާ ބުނީ ދަރިފުޅު ރަށުން ދާން ޖެހުމުން ވެސް އެ މަސައްކަތް ކުރިއަށް ގެންދިޔެއީ އެއީ ގޭގައި އުޅޭ ކުދިން މަގު މައްޗަށް ނިކުތުން މަދު ކުރަން ރަނގަޅު ކަމަކަށް ވާނެތީ ކަމަށެވެ. އަދި އެއީ ތިމާވެއްޓާ ރައްޓެހި ކަމަކަށް ވެފައި ފުޅިއަކީ ފަސޭހައިން ލިބޭ އެއްޗަކަށް ވާތީ ކަމަށް އޭނާ ބުންޏެވެ.\nއަނިލް ގެ އެ މަސައްކަތް ފެނި އޭނަ ދިޔުމުން ވެސް މުޅި ގެ ފުޅިން ހެދުމުގެ މަސައްކަތް ހަދީޖާ ކުރިއަށް ގެންދިޔައީ އޭނާގެ ފިރިމީހާ، އުމުރުން 52 އަހަރުގެ އިސްމާއިލް އާދަމާ އެކުގަ އެވެ.\nއިސްމާއިލް އާދަމް-- ފޮޓޯ: ރަށު ރައްޔިތެއް\nމިއަހަރުގެ ރޯދަ މަސް ތެރޭގައި ފެށި މަސައްކަތް އަދި އެއްކޮށް ނިންމާލެވޭ ވަރެއް ނުވެ އެވެ.\n''މަގު ފާރު ހަދަން ފެށީ ފިތުރު އީދަށް ފަހު. ރޯދަ މަސް ފެށުނު ތަނާ ބަދިގެ އާ އުނދޯލިގޭގެ މަސައްކަތް އަނިލް ކުރަން ފެށި. އެތަން ނިންމުމަށް ގާތްގަނޑަކަށް 1 މަސް ދުވަހާ 15 ދުވަސް ނެގި،'' ހަދީޖާ ބުންޏެވެ.\nމަސައްކަތް ކުރިޔަށް ގެންދިޔުމުގައި ދިމާވާ ގޮންޖެހުންތައް ކިޔައިދެމުން ހަދީޖާ ބުނީ ފުޅިތައް ހޯދުމުގައި ދަތިތަކެއް ދިމާވާ ކަމަށާއި ފުޅިތައް ހޯދުމަށް ކުނިގޮނޑަށް ވެސްދާ ކަމަށެވެ. ރަށު ރައްޔިތުން ވެސް އެ މަސައްކަތުގައި އެއްބާރުލުންދީ ފުޅިތައް ހަދިޔާ ކުރާ ކަމަށް އޭނާ ބުންޏެވެ.\nފުޅި ބޭނުންކޮށްގެން ހަދާފައިވާ ބަދިގެ-- ފޮޓޯ: ގައްދޫ ރައްޔިތެއް\nގިނަ ބައެއްގެ މަގުބޫލުކަން މިހާރު އެ ގެއަށް ލިބެމުންދާ ކަމަށާއި ރަށަށް ޒިޔާރަތް ކުރާ ބީރައްޓެހިން ވެސް ގެއަށް އައިސް މި މަސައްކަތް ބަލައި ފޮޓޯ ނަގައި ތައުރީފު ކުރާ ކަމަށް ހަދީޖާ ބުންޏެވެ.\n''ވަރަށް ގިނަ މީހުން ފޮޓޯ ނަގާ. ވަރަށް ރަނގަޅު ކަމެކޭ ވެސް ބުނޭ. ރަށަށް އަންނަ ބީރައްޓެހިން ވެސް މަސައްކަތް ބަލައި ފޮޓޯ ނަގައިގެން ދޭ. މިއަދު ވެސް ފޮޓޯ ނަގަން އައި،'' ހަދީޖާ ބުންޏެވެ.\nމަދުން ނަމަވެސް ތިމާވެއްޓާ ރައްޓެހި މިފަދަ ހުނަރުވެރި މަސައްކަތްތައް މި މުޖުތަމައު އިން ފެނިގެންދާ ކަމީ ލިބޭ ވަރަށް ބޮޑު އުފަލެކެވެ.\nމިފަދަ ކަންތައްތައް މިއީ ނަމޫނާއެއް ކަމަށް ބަލައިގެން ކުނީގެ ގޮތުގައި އެއްލައިލާ ފުޅި ފަދަ ތަކެތި ބޭނުންކޮށްގެން ތިމާވެއްޓާ ގުޅޭ އިތުރު މަސައްކަތްތައް މިއަދު ކުރަން އެބަ ޖެހެ އެވެ.\nޕްލާސްޓިކް ތިމާވެށި ގދ އަތޮޅު ގދ. ގައްދޫ\nތިކަހަލަ އެއްޗެހިން ދިރިއުޅުމަށް ތަންތަން އަޅާކަށް ކަމަކު ނުދޭ.. އުނދޯލި ގެ އޯކޭ\nހާދަ ރީތި އާޓިކަލް އެކޭ😍


Milandhoo Sihhee Marukaz Hospital Akah Badhalu Kuranee – adduLIVE\n1 Jul 11, 2019, 16:45 ހަސަން ރަޝީދު\nށ.މިލަންދޫ ސިއްހީ މަރުކަޒު ހޮސްޕިޓަލަކަށް ބަދަލުކުރުމަށް ނިންމައިފިއެވެ.\nމިލަންދޫ ސިއްހީ މަރުކަަޒަކީ 24 ގަޑިއިރުގެ ހިދުމަތްދޭ ދަރަޖަ ތިނެއްގެ ސިއްހީ މަރުކަޒެކެވެ. އެތަނުން މިހާރު ލިބޭ ހިދުމަތްތަކުގެ ތެރޭގައި ލެބޯޓަރީގެ ހިދުމަތާއި ގައިނީގެ ހިދުމަތް ހިމެނެއެވެ. އެ ސިއްހީ މަރުކަޒުގައި ތިން ކޮންސަލްޓޭޝަން ރޫމާއި ލޭބާ ރޫމެއްގެ އިތުރުން ޖުމްލަ 8 އެނދު ހުރެއެވެ.\nހެލްތު މިނިސްޓްރީން ބުނީ މިލަންދޫ ސިއްހީ މަރުކަޒު ހޮސްޕިޓަލަކަށް ބަދަލުކުރުމުން އެތަނުން އަންހެނުންގެ ހާއްސަ ޑޮކްޓަރުންގެ ހިދުމަތާއި، ކުޑަކުދިންގެ ޑޮކްޓަރުންގެ ހިދުމަތާއި، ހޭނައްތާ ޑޮކްޓަރުންގެ ހިދުމަތާއި، އޮޕަރޭޝަން ޑޮކްޓަރުންގެ ހިދުމަތް އަދި އެތެރެހަށީގެ ޑޮކްޓަރުންގެ ހިދުމަތް ލިބޭނެ ކަމަށެވެ.\nމީގެއިތުރުން ދަތުގެ ހާއްސަ ފަރުވާ، ޑައިލަސިސްގެ ހިދުމަތް (4 އެނދުގެ) އަދި ފިޒިއޮތެރަޕީގެ ހިދުމަތް ލިބިގެންދާނެ ކަމަށްވެސް މިނިސްޓްރީން ބުނެއެވެ.\nހޮސްޕިޓަލަކަށް ބަދަލުކުރުމުން އެމެޖެންސީ ރޫމް، މައިނަރ އޯޓީ، އައިސީޔޫ، އެންއައިސީޔޫ، އެކްސްރޭގެ ހިދުމަތް، ލޭބާރ ރޫމް، އަދި އަލްޓްރާ ސައުންޑް ސްކޭންގެ ހިދުމަތް ވެސް ފެށިގެންދާނެ ކަމަށް މިނިސްޓްރީން މައުލޫމާތުދެއެވެ.\nއަދި އެތަނުގެ އެނދުގެ އަދަދު 35 އަކަށް އިތުރުވެގެންދާއިރު، ހަ ކޮޓަރީގެ ޕްރައިވެޓް ރޫމު ވެސް ހުންނާނެއެވެ.\nހެލްތް މިނިސްޓްރީން ބުނީ މި ހިދުމަތްތަކުގެ އިތުރުން ޕަބްލިކް ހެލްތުގެ މަސައްކަތް ހަރުދަނާ ކުރުމަށް ވެކްސިން ސްޓޯރ ކުރާ ކޮޓަރިއަކާއި، އަދި ކޮންފަރެންސް ހޯލެއް ގާއިމުވެގެންދާނެ ކަމަށެވެ.


Sridevi Ge Handhaanugai, Eynaage Anhen Dhariaku Asaru Gadha Sity Eh Post kohfi - Vaguthu\nސްރީ ދޭވީގެ ހަނދާނުގައި އޭނާގެ އަންހެން ދަރިއަކު އަސަރުގަދަ ސިޓީއެއް ޕޯސްޓްކޮށްފި\nއިންޑިޔާގެ ފިލްމީ އިންޑަސްޓްރީގައި އެންމެ ފަހު ވަތުތާއި ހަމައަށް ވެސް ރަނިކަން ކުރަމުން ދިޔަ މައްޝޫރު ފިލްމީ ތަރި ސްރީ ދޭވީގެ ހިތާމަވެރި ވަކިވެ ދިޔުމާއި ގުޅިގެން އޭނާގެ އަންހެން ދަރިފުޅު ޖަންވީ ކަޕޫރު އަސަރުގަދަ ސިޓީއެއް އިންސްޓަގްރާމްގައި ޕޯސްޓްކޮށްފިއެވެ. ސްރީ ދޭވީ ދުނިޔެއާއި ވަކިވެ ދިޔަ ދުވަހު، އޭނާގެ ފިރިމީހާ ބޮނީ ކަޕޫރުވެސް ވަނީ އޭނާގެ ލޮބުވެތި އަންހެނުންގެ ހަނދާނުގައި ސިޓީއެއް ލިޔެފައެވެ.\nޖަންވީ ކަޕޫރުގެ މި އަސަރުން ފުރިފައިވާ ސިޓީއާއި އެކު އޭނާވަނީ އޭނާގެ ލޮބުވެތި މަންމަ ސްރީ ދޭވީ އާއެކު ނަގައިފައިވާ ބައެއް ފޮޓޯތައް ވެސް ޕޯސްޓްކޮށްފައެވެ. އަދި ހަމަ އެހެންމެ، އާއިލާގެ އެކިއެކި މުނާސަބަތު ތަކުގައި ނަގާފައިވާ ބައެއް ފޮޓޯތައް ވެސް ވަނީ ޕޯސްޓްކޮށްފައެވެ. މިއިން ކޮންމެ ފޮޓޯ އަކުންވެސް މައިވަންތަ ކުލުނު ރަމްޒު ކޮށްދެއެވެ.\nޖަންވީ ލިޔެފައިވާ ލިޔުން ކޮޅެއް\nޖަންވީ އިންސްޓަގްރާމުގައި ޕޯސްޓުކޮށްފައިވާ ފޮޓާ ތަކާއި އެކު އޭނާވަނީ ކަމަކު ވެސް އެދިފައެވެ. އެއީ އޭނާގެ މަންމައަށް އިޚްތިރާމް ކުޑަނުކުރުމަށެވެ. އަދި އޭނާ ބުނެފައިވާ ގޮތުގައި ސްރީ ދޭވީގެ އެންމެ ޚާއްސަ ތަންކޮޅަކީ ޖަންވީގެ ބައްޕަ ދެކެ ސްރީ ދޭވީ ވާ މަތިވެރި ލޯތްބެވެ. އެއީ ލޯބީގެ ލާމަސީލު މިސާލެއްކަމަށް ވެސް ޖަންވީ ބުނެފައިވެއެވެ.\nއަދި ހަމަ އެހެންމެ، ޖަންވީ ވަނީ އޭނާގެ މަންމަގެ ހުރިހާ ސަޕޯޓަރުންނަށް އެމީހުން މި ހުރިހާ ދުވަހު ދެމުން ގެންދިޔަ ސަޕޯޓް ފާހަގަކޮށް އެކަމަށް ޝުކުރު އަދާކޮށްފައެވެ.\nމާޗް 4, 2018 10:20\nހަމަ ހައްގުތެދެއް ތިޔަ ދޭވީ މިފެނުނީވެސް ދެންމެ


ހައްޖާބެހޭ އާ އުސޫލާމެދު މިނިސްޓަރާއި ޗާންސެލާ ހިޔާލު ތަފާތުވެއްޖެ\nނާޒިމް ހަސަން 04 މެއި 2017\nދިވެހިރާއްޖެއިން ހައްޖަށް މީހުން ގެންދިއުމާބެހޭ އުސޫލުގެ ނަމުގައި އަލަށް އެކުލަވާލި އުސޫލާމެދު ކުރީގެ އިސްލާމިކް މިނިސްޓަރު އަދި އިސްލާމިކް ޔުނިވާސިޓީގެ ޗާންސެލާ ޑރ. މުހައްމަދު ޝަހީމް އަލީ ސައީދު ކަންބޮޑުވުން ފާޅުކޮށްފި އެވެ. އެ އުސޫލުގެ ދަށުން އިސްލާމިކް މިނިސްޓަރު ޑރ. އަހުމަދު ޒިޔާދު، ހައްޖު ކޯޕަރޭޝަން ވުޖޫދުން ނައްތާލުމަށް މަސައްކަތް ކުރައްވާ ކަމަށް ވިދާޅުވެ މިއަދު ޝަހީމް ވަނީ ޓްވީޓެއް ވެސް ކުރައްވާފަ އެވެ.\nހައްޖު ކޯޕަރޭޝަން އުފެއްދީ، ހައްޖަށާއި އުމްރާއަށް މީހުން ގެންދިޔުމުގައި ލުއި ފަސޭހަތަކެއް ހޯދައިދިނުމަށެވެ. އެ ކޯޕަރޭޝަން އުފައްދައި ސައުދީން ދޭ ހައްޖު ކޯޓާގެ ދެބައިކުޅަ އެއް ބައި ކޯޓާ އަބަދުވެސް ދިޔައީ އެ ކޯޕަރޭޝަނަށް ދެމުންނެވެ.\nނަމަވެސް އަލަށް ގެޒެޓްކުރި އުސޫލުގައި ވަނީ ހައްޖު ކޯޓާ ބެހުމަށް ބަދަލެއް ގެނެސްފަ އެވެ. އެ ބަދަލުގެ ސަބަބުން ހައްޖު ކޯޕަރޭޝަނަށް 50 ޕަސެންޓް ކޯޓާ ނުލިބުމަކީ އެކަށީގެންވާ ކަމެކެވެ. އެއީ، އުސޫލުގައިވާ ގޮތުން ހައްޖު ކޯޓާގެ ތެރެއިން ހައްޖު ކޯޕަރޭޝަނަށް ދޭނެ މިންވަރު ކަނޑައަޅާނީ މިނިސްޓަރެވެ. ގިނަވެގެން ހައްޖު ކޯޕަރޭޝަނަށް ދެވޭނީ 50 ޕަސެންޓް ކޯޓާ ކަމަށް ވެސް އުސޫލުގައިވެ އެވެ.\nމިކަމާ ގުޅިގެން މިއަދު މިނިސްޓަރު ޒިޔާދު ވިދާޅުވީ، ކުރިއަށް އޮތްތާ ވެސް ހައްޖު ކޯޕަރޭޝަނަށް 50 ޕަސެންޓް ކޯޓާ ލިބިގެންދާނެ ކަމަށެވެ. އެކަމަށް ބަދަލެއް ނާންނާނެ ކަމަށެވެ. މިނިސްޓަރު ވިދާޅުވީ، އާ އުސޫލުގައި އެއްވެސް މައްސަލައެއް ނެތް ކަމަށާއި އެ އުސޫލަށް ގާނޫނީ އިދާރާތަކުގެ ލަފާ ވެސް ހޯދާފައިވާ ކަމަށެވެ.\nއުސޫލުގެ ދަށުން ހައްޖަށް ގެންދިޔުމަށް ޝައުގުވެރިވާ ފަރާތަކަށް ފުރުސަތު ހުޅުވާލުމުން 16 ފަރާތަކުން ކުރިމަތިލާފައިވާ ކަމަށާއި އެކަމުން ވެސް އޮތް ތަރުހީބު އެނގިގެންދާ ކަމަށް މިނިސްޓަރު ވިދާޅުވި އެވެ.\nހައްޖު ކޯޕަރޭޝަން ނައްތާލުމަށް މަސައްކަތް ކުރަމުންދާ ކަމަށް ޝަހީމް ވިދާޅުވުމުން ވަރަށް ބޮޑު ހައިރާން ކަމެއް ލިބިވަޑައިގަތް ކަމަށާއި އެ ކޯޕަރޭޝަން ނައްތާލަން މިނިސްޓްރީން އެއްވެސް ކަމެއް ނުކުރާނެ ކަމަށް މިނިސްޓަރު ވިދާޅުވި އެވެ.\nޝަހީމް މިއަދު އަވަސްއަށް ވިދާޅުވީ، ހައްޖު ކޯޕަރޭޝަނަށް ލިބިފައިވާ އިމްތިޔާޒުތައް ހަނިކުރުމަކީ ކޯޕަރޭޝަން ވުޖޫދުގައި އޮތް ނަމަވެސް ވުޖޫދުން ނައްތާލުން ފަދަ ކަމެއް ކަމަށެވެ.\nމި އަހަރު ސައުދީން ވަނީ ރާއްޖެއަށް 2،000 ކޯޓާ ދީފަ އެވެ. ހައްޖު ކޯޕަރޭޝަން ވުޖޫދަށް އައިސްފައިވަނީ 2015 ވަނަ އަހަރުގެ ތެރޭގަ އެވެ. އޭރު އިސްލާމިކް މިނިސްޓަރަކަށް ހުންނެވީ ޝަހީމެވެ. އެ ކޯޕަރޭޝަން ވުޖޫދަށް އައި ފަހުން ހައްޖަށް ދިޔުމުގެ އަގު ހެޔޮވެ، އެ ހިދުމަތަށް ބޮޑެތި ފަސޭހަތަކެއް ލިބިފައިވެ އެވެ.\nއަރުޝީފަށް ނެގީ 04/05/2017 12:14\nއެންމެފަހުން އަޕްޑޭޓްކުރީ 04/05/2017 12:14\nފާތިމަތު މުހުސިން 10 މިނެޓު ކުރިން\nޢައިޝަތު ޖަނާ 26 މިނެޓު ކުރިން\nފާތިމަތު މުހުސިން 30 މިނެޓު ކުރިން


vnews - Congo gai Ebola control nukurevidhaane kamuge biru ebaoiy\nކޮންގޯގައި އެބޯލާ ކޮންޓްރޯލް ނުކުރެވިދާނެ ކަމުގެ ބިރު އެބައޮތް: އޮފިޝަލުން\nއިބޯލާ ޖެހިގެން ކޮންގޯއިން މިހާތަނަށް 23 މީހުން ވަނީ މަރުވެފައި - ފޮޓޯ: އޭއެފްޕީ\nޑިމޮކްރެޓިކް ރިޕަބްލިކް އޮފް ކޮންގޯގައި އަނެއްކާވެސް އެބޯލާ ފެތުރެމުންދާ ކަމަށާއި ކޮންޓްރޯލް ނުކުރެވޭ މިންވަރަށް މި ބަލި ފެތުރިދާނެ ކަމުގެ ބިރު އެބައޮތް ކަމަށް އެގައުމުން ބުނެފި އެވެ.\nކޮންގޯގެ ހެލްތް މިނިސްޓްރީން ބުނީ ރަށްފުށު ހިސާބުގަނޑުން ފެށިގެން ސިޓީ ތަކާއި ހަމައަށް އެބޯލާ ބަލިފެތުރިފައިވާ ކަމަށާއި، އެތައް މިލިއަން މީހުން ދިރިއުޅޭ މޮބަންޑަކާ ސިޓީންވެސް މިހާރު އެބޯލާ ޖެހިފައިވާ މީހުން ފެނިފައިވާ ކަަމަށެވެ. އަދި އެ ސިޓީގައި އެބޯލާ ފެތުރެމުންދާ ކަން ފާހަގަކުރެވުނީ މިމަހުގެ ކުރީ ކޮޅު ކަމަށެވެ.\nއެބޯލާ ފެނިފައިވާ ސިޓީ އަކީ ކޮންގޯގެ ވެރިރަށް ކިންޝަސާ އަށް ދަތުރުކުރާ މީހުން އެތެރެވާ އެގައުމުގެ ދަތުރުފަތުރުގެ މައި ހަބެވެ.\nކޮންގޯގެ ހެލްތް މިނިސްޓްރީން ބުނީ މިހާތަނަށް 42 މީހަކަށް އެބޯލާ ޖެހިފައިވާކަން ރެކޯޑް ކުރެވިފައިވާ ކަމަށާއި އެބޯލާ ޖެހުނު 23 މީހުން މަރުވެފައިވާ ކަމަށެވެ.\nއެބޯލާ އަކީ އިންފެޝަނެއްގެ ސަބަބުން ހަށިގަނޑުގެ ތެރެއަށް ލޭ ފައިބާގޮތް މެދުވެރިވާ ވަރަށް ނުރައްކާތެރި ބަލިމަޑުކަމެކެވެ. މި ބަލި ޖެހިފައިވާ މީހެއްގެ ގައިގެ ދިޔަ އެހެން މީހެއްގެ ގައިގައި ޖެހުމުން ބަލި ފެތުރެން ދިމާވެ އެވެ.\nމި ބަލީގެ ކުރީކޮޅު ފާހަގަކުރެވޭ އަލާމަތްތަކުގެ ތެރޭގައި ހުން އައުމާއި، ގައިގާ ރިއްސުމާއި، ވަރުބަލިވުން ހިމެނެ އެވެ. އޭގެ ފަހުން ފެންނަ އަލާމާތްތަކުގެ ތެރޭގައި އެތެރެ ހަށިންނާއި ބޭރުފުށުން ލޭ ފޭބުމާއި، ބޭރަށް ހިންގުމާއި، ހޮޑުލެވުން ފަދަ ކަންކަން ކުރިމަތިވެ އެވެ.\nމިއީ ކޮންގޯގައި އެބޯލާ ފެތުރުނު ނުވަވަނަ ފަހަރެވެ. އެބޯލާ އިން ރައްކާތެރިވުމަށް އުފައްދާފައިވާ އެބޯލާ ވެކްސިންގެ ހަތަރު ހާސް ޑޯޒް އިއްޔެ ކޮންގޯއަށް އެތެރެކޮށްފައިވެ އެވެ.\nއެގައުމުން އެންމެ ފުރަތަމަ މި ވައިރަސް ފެނުނީ 1979 އަހަރު އެވެ. މިދިޔަ އަހަރުވެސް އެގައުމުގައި އެބޯލާ ޖެހިގެން ހަތަރު މީހުން މަރުވެފައިވެ އެވެ.\nމިހާތަނަށް އެއްވެސް ފަރުވާއެއް ހޯދިފައި ނެތް އެބޯލާ ވައިރަސް ހުޅަނގު އެފްރިކާއަށް ފެތުރުނީ 2014 ވަަނަ އަހަރުގެ ތެރޭގަ އެވެ. އޭގެފަހުން ގިނީ އާއި ސިއޭރާ ލިއޯން އާއި ލައިބީރިއާ އިން އެބޯލާ ޖެހިގެން 11،300 މީހުން މަރުވި ކަމަށް ރިކޯޑްތަކުން ދައްކަ އެވެ.


America ge 10 meehun thereyn 1 gabool kuranee MH370 gellunee Alien ge sababun kamah | Dhiislam\nއެމެރިކާގެ 10 މީހުން ތެރޭން އެކަކު ގަބޫލުކުރަނީ އެމްއެޗް370 ގެއްލުނީ އޭލިޔަންގެ ސަބަބުން\nޢަލީ އަޙްސަން އިޙްސާން މެއި 8, 2014\nއެމެރިކާގެ 10 މީހުން ތެރޭން އެކަކު ގަބޫލުކުރަނީ އެމްއެޗް370 ގެއްލުނީ އޭލިޔަންގެ ސަބަބުން ކަމަށް ދިރާސާއަކުން ދައްކައިފިއެވެ.\nމެލޭޝިޔާގެ މަތިންދާ ބޯޓް ގެއްލުމުގެ މައްސަލާގައި އެތައް ސުވާލުތަކެއް ފެންމަތިވެފައިވާއިރު އެމެރިކާގައި ކޮށްފައިވާ މިސާރވޭ ބުނާ ގޮތުގައި އެމެރިކާގެ 10 މީހުންގެ ތެރެއިން 1 މީހަކު ގަބޫލުކުރާ ގޮތުގައި އެމްއެޗް370 ގެއްލުމުގެ ފަހަތުގައި ވަނީ އޭލިޔަނުންނެވެ. 239 މީހުންނާއި އެކު ވީނުވީތަނެއް ނޭނގި ގެއްލިފައިވާ ބޯޓުގެ މައްސަލާގައި އެތައް ގޮތަކަށް ވާހަކަ ދެކެވޭއިރު އެމެރިކާ މީހުންގެ މިގަބޫލުކުރުމުގެ ސަބަބުން ގިނަ ބަޔެއްގެ ފާޑު ކިޔުންދަނީ އަމާޒުވަމުންނެވެ.\nމިދިރާސާ އިން ހާމަވިގޮތުގައި9އިންސައްތަ އެމެރިކާ މީހުން ގަބޫލު ކުރާ ގޮތުގައި އޭލިޔަނުންގެ އަތެއް ބޯޓް ގެއްލުމުގެ ފަހަތުގައި ވާނެ ކަމަށެވެ. ނުވަތަ "އެހެން ޑައިމެންޝަނަކަށް ބޯޓް ދިޔައީ" ކަމަށް ގަބޫލުކުރެއެވެ.\nމިދިރާސާގައި ބައިވެރިވި މީހުންގެ ތެރެއިން 42 އިންސައްތަ މީހުން ގަބޫލު ކުރާ ގޮތުގައި ބޯޓްވަނީ ހައިޖެކް ކޮށްފައެވެ. އަދި އަނެއް ބަޔަކު ގަބޫލު ކުރާ ގޮތުގައި ބޯޓް ވަނީ އިންޑިޔާ ކަނޑަށް ވެއްޓިފައިކަމަށެވެ.\nއެމްއެޗް370 ގެ މައްސަލާގައި އެކި ގޮތްގޮތަށް ވާހަކަ ދެކެވެމުންދާއިރު އެބޯޓް ހޯދުމަށް ކުރިއަރާފައިވާ ގައުމުތަކަށްވަނީ ނުކުޅެދިފައެވެ.